SunOnline: Veterans Cup: Valencia inn2vana buruge unmeedhu bodukoffi\nވެލެންސިއާއިން ދެވަނަ ބުރުގެ އުންމީދު ބޮޑުކޮށްފި\nއަލީ ރިފްޝާން 24 May 2018, 14:21\nވެޓެރަންސް ކަޕްގައި ވެލެންސިއާއާއި ޕޮލިސް ކްލަބު ބައްދަލުކުރި މެޗުގެ ތެރެއިން: އެ މެޗުން ވެލެންސިއާ މޮޅުވީ 5-0ގެ ނަތީޖާއަކުން --- ފޮޓޯ/ އެމްއެސްއެމް\nރަމަޟާން މަހަށް ހާއްސަކޮށްގެން ކުރިއަށްގެންދާ ވެޓެރަންސް ކަޕްގައި ކުޅުނު ދެވަނަ މެޗުވެސް ކާމިޔާބުކޮށް، ކްލަބު ވެލެންސިއާއިން ދެވަނަ ބުރުގެ އުންމީދު ބޮޑުކޮށްފިއެވެ.\nއެފްއޭއެމް ޓާފް އެއް ނަމްބަރު ދަނޑުގައި އިއްޔެ ހަވީރު ކުޅުނު ފުރަތަމަ ބުރުގެ 'ގްރޫޕް އޭ'ގެ މެޗުގައި ޕޮލިސް ކްލަބު އަތުން ވެލެންސިއާ މޮޅުވީ ފަސޭހަކަމާއެކު 5-0ގެ ނަތީޖާއަކުންނެވެ.\nއެ މެޗުގައި ވެލެންސިއާއިން ޖެހި ފަސް ލަނޑުގެ ތެރެއިން ދެ ލަނޑު ކާމިޔާބުކޮށްދިނީ މެޗުގެ މޮޅު ކުޅުންތެރިޔާގެ މަގާމަށް ހޮވުނު އިސްމާއިލް މުހައްމަދު (އިއްސެ)އެވެ. މެޗުގައި ވެލެންސިއާއަށް މުހައްމަދު ޖަމީލް (ޖަމްބެ)އާއި، އިސްމާއިލް މުހައްމަދު އަދި އާފިއު މުހައްމަދު ވެސް ލަނޑެއް ކާމިޔާބުކޮށްދިނެވެ. މެޗުގެ 45 އަހަރުންމަތީގެ މޮޅު ކުޅުންތެރިޔަކަށް ހޮވުނީ ވެލެންސިއާގެ އަބްދުﷲ އިބްރާހީމް (ހުރާ އަބުޅޯ)އެވެ.\n'ގްރޫޕް އޭ'ގެ އެއްވަނައިގައި ވެލެންސިއާ އޮތީ ކުޅުނު ދެ މެޗުން ހޯދި ހަ ޕޮއިންޓާއެކުއެވެ. ދެވަނައިގައި އޮތް މާޒިޔާއަށް އެއް މެޗުން ތިން ޕޮއިންޓް ލިބިފައިވާ އިރު، ކްލަބު އީގަލްސްއާއި ޕޮލިސް ކްލަބަށް ޕޮއިންޓެއް ލިބިފައެއް ނުވެއެވެ. އީގަލްސްއަށް ބާކީ ދެ މެޗު އޮތް އިރު، ޕޮލިހަށް ދެން އޮތީ އެންމެ މެޗެކެވެ.\nއުމުރުން 35 އަހަރުން މަތީގެ ކުޅުންތެރިންނަށް އަމާޒުކޮށްގެން މޯލްޑިވްސް ސޮކާ މޭޓްސް (އެމްއެސްއެމް) އިން ކުރިއަށްގެންދާ އެ މުބާރާތުގައި ރާއްޖޭގެ ކުރީގެ ގިނަ ތަރިންތަކެއް ފެނިގެންދާ އިރު، މިއަހަރުގެ މުބާރާތުގައި ހަތް ޓީމަކުން ވާދަކުރެއެވެ.\nއެ މުބާރާތުގެ ފުރަތަމަ ބުރު ކުރިއަށްދަނީ ދެ ގްރޫޕަކަށް ބަހާލައިގެންނެވެ. ދެވަނަ ބުރަށް ދާނީ ކޮންމެ ގްރޫޕަކުންވެސް އެއްވަނަ ޓީމާއި ދެވަނަ ޓީމު އަދި ދެ ގްރޫޕްގެ ތިންވަނަ ޓީމުގެ މެދުގައި ކުޅޭ ޕްލޭއޯފް މެޗު ކާމިޔާބުކުރާ ޓީމެވެ.\nގްރޫޕް އޭގައި ހިމެނޭ ޓީމުތައް:\nމާޒިޔާ ސްޕޯޓްސް އެންޑް ރެކްރިއޭޝަން ކްލަބު\nގްރޫޕް ބީގައި ހިމެނޭ ޓީމުތައް:\nނިއު ރޭޑިއަންޓް ސްޕޯޓްސް ކްލަބު\nވިކްޓަރީ ސްޕޯޓްސް ކްލަބު\nދެވަނަ ބުރުގައި ވާދަކުރާ ފަސް ޓީމުގެ މެޗުތައް ކުރިއަށްދާނީ ލީގު އުސޫލުންނެވެ. ދެވަނަ ބުރުގެ ކުޅުން ނިމޭއިރު އެއްވަނައިގައި އޮންނަ ޓީމު އޮޓޮމެޓިކުން ފައިނަލަށް ދަތުރުކުރާ އިރު، ދެން ފައިނަލަށް ދާނީ ދެވަނަ ބުރުގެ ދެވަނައާއި ތިންވަނަ ޓީމު ކުޅޭ ޕްލޭއޯފް މެޗު ކާމިޔާބުކުރާ ޓީމެވެ.\nއެ މުބާރާތުގައި މިއަދުވެސް މެޗެއް ކުޅުމަށް ހަމަޖެހިފައިވެއެވެ. މިއަދު ހަވީރު 4:30ގައި އެފްއޭއެމް ޓާފް އެއް ނަމްބަރު ދަނޑުގައި ކުޅޭ 'ގްރޫޕް އޭ'ގެ މެޗުގައި ބައްދަލުކުރާނީ މާޒިޔާ ސްޕޯޓްސް އެންޑް ރެކްރިއޭޝަން ކްލަބާއި ކްލަބު އީގަލްސްއެވެ.\nޖަރުމަނުން މިއަހަރު ކުޅުނު ފުރަތަމަ މެޗު އެއްވަރު ވެއްޖެ\nބަންގަލަދޭޝްގެ ފީފާ އޮފިޝަލް މިނިވަން ކުރުމަށް މާޔަން ގޮވާލައިފި


Bus driver ge license hifahataifi\nއެ މިނިސްޓްރީގެ އޮފިޝަލަކު މިއަދު ވިދާޅުވީ މި މަހުގެ ހަ ވަނަ ދުވަހު ހިނގި އެކްސިޑެންޓަށްފަހު، ކޯޓް މަރުހަލާ ނިމެންދެން ވަކި މުއްދަތެއް ނެތް ގޮތަށް ޑްރައިވަރުގެ ލައިސަންސް ހިފަހައްޓާފައިވާ ކަމަށެވެ. ނަމަވެސް އެ މައްސަލައިގައި ދައުވާކުރަން ޕްރޮސެކިއުޓާ ޖެނެރަލް (ޕީޖީ) އޮފީހަކަށް ފުލުހުން އަދި ނުފޮނުވަ އެވެ.\nހުޅުމާލޭގައި އަލަށް ހަދާފައިވާ ލޯކަލް މާރުކޭޓުގެ ކަންމަތީގައި ހިނގި އެކްސިޑެންޓުގައި މަރުވީ ޖޮގިން އަށް ނިކުމެ އުޅުނު 31 އަހަރުގެ އަންހެނެކެވެ. އޭނާގެ ހަށިގަނޑުގެ ބޮޑުބައެއް ޗިސްވެފައިވާއިރު، ލަންކާ އަށް ގެންގޮސް އޭނާގެ ހަށިގަނޑު ވަނީ އަންދާލައިފަ އެވެ.\nހެނދުނު ޖޮގިން އަށް ނުކުމެ އުޅެނިކޮށް އަންހެންމީހާ މަރުވީ ޑްރައިވަރު ނިދިޖެހިފައި އިނދެފައި ސިއްސައިގެން ގޮސް ސްޕީޑް ބާރުކޮށްލެވި ކޮންޓްރޯލުން ނެއްޓި އަންހެން މީހާގެ ގައިމަތިން ބަސް ދިއުމުންނެވެ. އެކްސިޑެންޓާ ގުޅިގެން ޑްރައިވަރު ހައްޔަރުކޮށް ބަންދުގެ މުއްދަތު ވެސް އިތުރުކުރި އެވެ. ނަމަވެސް މިދިޔަ ހަފުތާގައި އޭނާ ވަނީ ދޫކޮށްލައިފަ އެވެ.\nއަނެއްކާވެސް އެމްޓީސީސީގެ ބަސް ޑްރައިވަރަކަށް ނިދިގެން އެކްސިޑެންޓެއް ހިނގައިފި\nހުޅުމާލޭގައި ދުއްވާފައި ދިޔަ ބަހެއްގެ ދަށުވެ އަންހެނަކު މަރުވެއްޖެ


Komandoo gulhaalaa bridge ge masakkaiy hafatha eh ge thereygai fashanee - vNews.mv\nކޮމަންޑޫ ގުޅާލާ ބްރިޖުގެ މަސައްކަތް ހަފްތާއެއްގެ ތެރޭގައި ފަށަނީ\nމުހައްމަދު ހަފީޒް Sh. Komandoo | 08 January 2022, 11:05\nމަތި ކޮމަންޑޫ އާއި ކޮމަންޑޫ ގުޅާލާ ބްރިޖުގެ މަސައްކަތް ހަފްތާއެއްގެ ފަށާނެކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ވިދާޅުވެއްޖެއެވެ.\nކޮމަންޑޫ ދާއިރާގެ ބައި އިލެކްޝަންގައި ވާދަކުރާ އެމްޑީޕީގެ ކެނޑިޑޭޓް މުހައްމަދު ރާޝިދުގެ ކެމްޕެއިން އިފްތިތާހު ކުރުމަށް ބޭއްވި ޖަލްސާގައި ވާހަކަ ދައްކަވަމުން ރައީސް ވިދާޅުވީ ކޮމަންޑޫގެ ރައްޔިތުންނަށް ދިމާވެފައިވާ ބޯހިޔާވަހިކަމަށް އޮތް ހައްލަކީ މަތި ކޮމަންޑޫ އާއި ކޮމަންޑޫ ގުޅުވާލުން ކަމަށެވެ. އެއީ ސަރުކާރުން ވެފައިވާ ވައުދެއްކަމަށާއި ލަސްތަކެއް ނުވެ އެމަސައްކަތް ފެށިގެންދާނެ ކަމަށެވެ.\nމިއީ ކެމްޕެއިނަށް ނުފޫޒު ފޯރުވުންކަމަށް ވާދަވެރި ފަރާތްތަކުން ވިދާޅުވަމުން ދިޔަނަމަވެސް އެކަން ހުއްޓާލެވޭކަތް ނެތްކަމަށާއި އެކަންކަން ދާނީ ވަރަށް ބާރު ސްޕީޑުގައި ކުރިއަށް ކަމަށް ރައީސް ވިދާޅުވިއެވެ.\nރައީސް ވިދާޅުވީ ކޮމަންޑޫ އަކީ އާބާދީ ބޮޑު ކުޑަ ރަށެއް ކަމަށެވެ. ރަށުގައި ދިރިއުޅޭ ރައްޔިތުންނަށް ބޯހިޔާވަހިކަން ނުލިބި އެތައް ދުވަހެއް ވެއްޖެކަމަށާއި ރަށުގައި ހިއްކާފައިވާ ބިންމެށް އެބައޮތް ކަމަށެވެ. އެތަނުން ގޯތި ދޫކުރެވޭނެކަމަށާއި އެކަމަކީ މިހާރު ގާނޫނީ ގޮތުން ކައުންސިލްގެ އަތްމަތީގައި އޮތްކަމެއް ކަމަށް ވެސް ރައީސް ވިދާޅުވިއެވެ.\nއަދި ރައީސްގެ ވާހަކަފުޅުގައި ވަނީ ކޮމަންޑޫގެ އިތުރުން މަރޮއްޓާއި ފޯކައިދޫއަށްވެސް ވައުދުތަކެއް ވެވަޑައިގެންފައެވެ. އެގޮތުން ކޮމަންޑޫ ބަނދަރުގެ ބޭރު ތޮށީގައި ދޯނިފަހަރު އެޅޭނެ ގޮތް ހަދައި، އެ ރަށުގައި އައިސް ޕްލާންޓެއް ގާއިމްކުރައްވާނެކަމަށާއި، ކޮމަންޑޫގެ ލޭންޑް ޔޫސް ޕްލޭން ނިމުމުން އެ ރަށުގެ ހިއްކި ބިމުން ގޯތިދޫކުރަން ފަށްޓަވާނެކަމަށް ރައީސް ވިދާޅުވިއެވެ.\nކޮމަންޑޫ ދާއިރާގެ ބައި އިލެކްޝަން އޮންނާނީ އަންނަ މަހުގެ ފަސް ވަނަ ދުވަހުއެވެ.\nރާއްޖެ އެމްޑީޕީ ސިޔާސީ ޕާޓީ ސިޔާސީ ރައީސް އިބްރާހިމް މުހައްމަދު ސޯލިހު


Messi Ge 100 Vana Goalaa Eku Barca Quarter Ah - Vaguthu\nމެސީގެ 100 ވަނަ ގޯލާ އެކު ބާސާ ކުއާޓާ އަށް\nޗެމްޕިއަންސް ލީގުގައި ލިއޮނަލް މެސީ ޖެހި 100 ވަނަ ލަނޑާ އެކު ޗެލްސީ 0-3 އިން ބަލިކޮށް މުބާރާތުގެ ކުއާޓާ ފައިނަލުން ބާސެލޯނާ ޖާގަ ހޯދައިފި އެވެ.\nބާސާ ކުއާޓާ އަށް ދަތުރުކުރީ ދެ ލެގުގެ އެގްރިގޭޓުން 1-4 އިން ކުރި ހޯދައިގެންނެވެ. މި ދެ ޓީމު ބައްދަލުކުރި ފުރަތަމަ ލެގުގެ މެޗު ނިމުނީ 1-1 އިން އެއްވަރުވެގެންނެވެ.\nބާސާގެ ދަނޑުގައި މިރޭ ކުޅުނު މި މެޗުގެ ތިންވަނަ މިނެޓްގައި ސުއަރޭޒް ދިން ޕާހަކުން މެސީ ވަނީ އެޓީމަށް ލީޑު ނަގާދީފައެވެ. މެސީ މި ގޯލު ކާމިޔާބުކުރީ ޗެލްސީގެ ޕެނަލްޓީއޭރިއާ ތެރެއަށް ވަދެ ފޮނުވާލި ހަމަލާއަކުންނެވެ. އަދި ބާސާ އިން އުފެއްދި ކައުންޓަ އެޓޭކެއްގައި މެސީ ދިން ޕާހަކުން މެޗުގެ 20 ވަނަ މިނެޓްގައި ޑެމްބެލޭ ވަނީ އެޓީމުގެ ދެވަނަ ގޯލު ކާމިޔާބުކޮށްދީފައެވެ.\nފުރަތަމަ ހާފް ނިމުމުގެ ކުރިން ގޯލްޖަހާނެ ރަނގަޅު ދެ ތިން ފުރުސަތެއް ޗެލްސީން ވެސް ވަނީ ތަނަވަސްކޮށްފައެވެ. އެގޮތުން އޮލޮންސޯ ފޮނުވާލި ހިލޭޖެހުމެއް ބާސާގެ ގޯލުގެ ހުރަސް ދަނޑި އަށް އަމާޒުވިއިރު އޭނާ ފޮނުވާލި އިތުރު ހަމަލާއެއް ބާސާގެ ކީޕަރު ސްޓޭގަން ވަނީ ދިފާއުކޮށްފައެވެ.\nދެ ގޯލުގެ ލީޑަކާ އެކު ފުރަތަމަ ހާފް ބާސާ އިން ނިންމާލިއިރު ދެވަނަ ހާފްގެ ކުރީކޮޅު ޗެލްސީން ރަނގަޅަށް ކުޅެ ބާސާގެ ގޯލަށް ނުރައްކާ ކުރުމަށް ވެސް މަސައްކަތް ކުރިއެވެ. ނަމަވެސް ބާސާގެ ޑިފެންޑަރުން ވަނީ ޗެލްސީން އުފައްދަން މަސައްކަތް ކުރި ހަމަލާތައް ހުޝިޔާރުކަމާ އެކީ ދިފާއުކޮށްފައެވެ.\nޗެލްސީން ރަނގަޅަށް ކުޅެމުން ދަނިކޮށް ބާސާ އިން ވަނީ ކައުންޓަ އެޓޭކެއްގައި އެޓީމުގެ ތިންވަނަ ގޯލު ކާމިޔާބުކޮށްފައެވެ. މެޗުގެ 63 ވަނަ މިނެޓްގައި މި ގޯލު ވެސް ބާސާ އަށް ކާމިޔާބުކޮށްދިނީ މެސީއެވެ.\nމި ގޯލާ އެކު ޗެމްޕިއަންސް ލީގުގައި މެސީ ކާމިޔާބުކުރި ގޯލުގެ އަދަދު މިހާރު ވަނީ 100 އަށް އަރާފައެވެ. އޭނާ އަކީ އެ ޝަރަފް ހޯދި ދެވަނަ ކުޅުންތެރިޔާ އެވެ. މި ޝަރަފު މީގެކުރިން ހޯދާފައިވަނީ ރެއާލް މެޑްރިޑްގެ ފޯވާޑް ކްރިސްޓިއާނޯ ރޮނާލްޑޯއެވެ. ރޮނާލްޑޯ މި މުބާރާތުގައި މިހާތަނަށް 117 ގޯލު ކާމިޔާބުކޮށްފައެވެ.\nޗެލްސީގެ މައްޗަށް ބާސާ އިން ކުރި ހޯދިއިރު މިއީ ޗެމްޕިއަންސް ލީގުގެ ކުއާޓާ އަށް ބާސާ ޖެހިޖެހިގެން ދަތުރުކުރި 11 ވަނަ ފަހަރުކަން ފާހަގަކޮށްލެވެއެވެ. ކުއާޓާގައި ބާސާ ބައްދަލުކުރާނެ ޓީމެއް އިނގޭނީ ހުކުރު ދުވަހު ނަގާ ގުރުއަތުލުމުންނެވެ.


Dhonbe Ge Athun Bindhaali Fayaa Eku Dhivehi Anhenaku Mulhi Umurah Veynugai!\nފައި ބިންދާލާފައިވާ މީހެއް\nދޮންބެގެ އަތުން ބިންދާލި ފަޔާއެކު ދިވެހި އަންހެނަކު މުޅި އުމުރަށް ވޭނުގައި!\n21 ޖެނުއަރީ 2022 - 20:47:36\nއަމާނީގެ ނުކުޅެދޭ ހާލަތުގެ ވާހަކަ އޭނާ "ސީއެންއެމް" އާއި ހިއްސާކުރީ މާލޭގެ ލޮނުޒިޔާރަތް ޕާކު ތެރޭގައި އިދެގެން ނެވެ. އަމާނީ ފުރަތަމަ ވެސް ފެއްޓީ އޭނާގެ ހަޔާތް ބަދަލުވެގެން އައިގޮތުގެ ވާހަކަތަކެވެ. އޭނާ ބުނެފައިވަނީ ނުކުޅެދޭ ހާލުގައި މިއަދު އުޅެން ޖެހިފައި ވަނީ ވިސްނުމެއް ނެތި ކުރެވުނު އެންމެ ކުށެއްގެ ސަބަބުން ކަމަށެވެ.\nއަމާނީއަކީ ރާއްޖެތެރޭގެ ރަށެއްގެ ކުއްޖެކެވެ. އުމުރުން5އަހަރުގައި އަމާނީގެ މަންމަ މަރުވެ އޭނާ ބަލައި ބޮޑު ކުރީ އޭނާގެ ދޮންބެ އާއި ދޮންބެ ދައްތައެވެ. ދޮންބެގެ ހެޔޮކަމާއި އޯގާތެރިކަން އިންތިހާއަށް ލިބެމުން ދިޔަކަމަށް އަމާނީ ބުންޏެވެ. ހޯދަން ބޭނުންވެގެން ނުލިބޭ އެއްވެސް އެއްޗެއް ނޯންނަކަމަށް އަމާނީ ބުންޏެވެ.\nނަމަވެސް ދޮންބެ ކިތަންމެ ހެޔޮކަމުގައި ވިޔަސް ދޮންބެދައްތަގެ ނުފޫޒާއި އަނިޔާވެރިކަން ދުވަހެއް ދުވަހަކަށް ދިޔައީ އިތުރު ވަމުންނެވެ.\n"ގިނައިން ކާން ވެސް ނުކެރޭ. ހުރިހާ މަސައްކަތެއް ގޭގެ ކުރުމަށްފަހު ކާން އިނަސް ރުޅި އައިސިއްޔާ ބަތްތަށިވެސް ބޮލަށް އަޅާނެ. އަލިފާން ދަނޑި ބުރިންވެސް ތަޅާ" ގައިގެ ލަކުނުތައް ދައްކާލަމުން އަމާނީ ބުންޏެވެ. "ދޮންބެ ދައްތަގެ ދަރިންނަށް ވުރެ ކުރިން ފެންވަރަން ވަދެގެން އެތައްދުވަހަކު ގިފިލި ދާނިންވެސް ބޮލުގައި ތެޅި"\nއަމާނީގެ ވާހަކަ އެހާ ހިސާބަށް ދިޔައިރު އަހަރެން ހިތައް އެރީ ޅެން ބައިތެކެވެ.\n"ވަޅުގިފިލި ދާނިންމަގޭ، ބޮލުގައި ތަފާލެއް އެޅިދުވަސް\nއަޅުގެ ފަހު ނޭވާގަވެސް، މިހަދާނަކުން ފޮހެވެން ނެތޭ"\nމިއީ އަމާނީގެ ހިތި އެހެނަސް ހަގީގަތެވެ. މިހުރިހާ ވާހަކައެއް ދޮންބެއަށް ސިއްރުކުރީ، ދޮންބެ ކައިރީ ބުނެފިއްޔާ ދޮންބެ ލައްވާވެސް މިއަނިޔާ ކުރުވާނެ ކަމަށް ދޮންބެ ދައްތަ ބުނެފައި އޮތީމައެވެ. ބައެއް ދުވަސް ދުވަހު އެވޭނަށް ކެތް ނުވެގެން، ގެއިން ދުރަށްދާން ފެށީމެވެ. އެގޮތަށް ބޭރުތެރޭގައި އުޅެނިކޮށް ދިމާވި ކުއްޖަކާއި ލޯބީގެ ގޮތުން ގުޅުނީމެވެ.\nބަލާބެލުމަށް ރީތި މި ފިރިހެން ކުއްޖާ އަށް އަހަރެންގެ ހިތް ލެބުނީ އޭނާގެ އޯގާ ތެރިކަމާއި ކުލުނު ވެރިކަމުގެ ސަބަބުންނެވެ. ދެމީހުންގެ އުމުރުގެ ތަފާތު ކިތައްމެހާވެސް ބޮޑެވެ. ނަަމަވެސް ގޭތެރެއިން ނުލިބޭ އެތައް ހިތްހަމަ ޖެހުމެއް ބޭރު ތެރެއިން ލިބެންފެށުމުން އެއްގޮތަކަށް ވެސް ގެއަށް ދާން ބޭނުން ނުވީ ކަމަށް އަމާނީ ބުންޏެވެ.\n"ސަރާހު އާއި އެގޮތަށް ގުޅި، ގެއިން ބޭރުގައި އުޅެން ފެށުމުން ދޮންބެ ހިތްހަމަ ނުޖެހުނު. މީހުން ފޮނުވައިގެން ގެއަށް އަންނަން ބުނި. ނަމަވެސް އަހަރެން އެއަޑެއް ނޭހިން. އަހަރެން ބުނީ ނުދާނަމޭ. އެއީ ދޮންބެގެ ދިރިއުޅުން ހަލާކުވާނެތީ. އެއީ ދޮންބެ ދައްތަ ވެސް އެދޭ ގޮތަށްވާތީ. ދޮންބެގެ ދެދަރިންނާއެކު އެ އާއިލާގެ އުފާވެރިކަން އަހަރެން ބޭނުންވާތީ. ނަމަވެސް މިވާހަކައެއް ކުރިން އެއްވެސް މީހަކަށް ކިޔައިނުދެން."\nހަމައެކަނި ސަރާހުއަށް ކިޔައިދިނީމެވެ. ދެން ގޭގެ އަވަށުގެ މީހުންނަށް ކޮންމެވެސް ވަރަކަށް އެނގޭނެ ކަމަށް އަމާނީ ބުންޏެވެ.\nސަރާހު އާއެކު ވަގުތު ހޭދަ ކުރަމުން ދިޔައީ، ކިތަންމެހާވެސް އުފަލުންނެވެ. ނަމަވެސް ދޮންބެއަށް ފެންނާކަށް އަހަރެން ބޭނުމެއް ނޫނެވެ. ސަބަބަކީ ދޮންބެ އަކީ ވަރަށް ބަސްމަދު ރުޅިގަދަ މީހަކަށް ވާތީއެވެ.\nއެހާ ހިސާބަށް ވާހަކަ ތައް ކިޔައި ދިނުމަށްފަހު، އަމާނީ އޭނަ ލައިގެން ހުރި ހަރުވާޅު ހިއްލާލާ ފައި ދައްކަމުން ބުނީ އަހަންނަށް މިއަނިޔާ ލިބުނީ ގަބޫލު ކުރަން ބޭނުންވި މީހެއްގެ ކިބައިންވެސް ނޫން ކަމަށެވެ.\n"މިއަނިޔާ އަހަންނަށް ލިބުނު ދުވަހަކީ ސަރާހު ރަށުގައި ނެތްދުވަހެއް ކަމަށާއި، އޭނަ ހުންނަ އިރު، ބޭރުން ގެންނަން ޖެހޭ އެއްޗެހި ވެސް ހުންނާނީ ގެނެސްފަ. އެ ދުވަހު ބަތް ކައްކަން ބެލި އިރު ގޭގެ ލޮނު ޕެކެޓް ހުސްވެފައި އޮތުމުން އެދުވަހު އަހަރެން ދިޔައީ ޖެހިގެން ހުރިގޭ ފިހާރައަށް. ކުއްލިއަކަށް ފެނުނީ ދޮންބެ."\nދޮންބެ އަށް ފިލަންވެގެން އަހަރެން ދުއްވައިގަތް ތަނުން ފަހަތުން ދޮންބެ އައިސް ވަކަރު ބުރިއަކުން ފައިގައި ޖެހީ. އަދި ބުނީ ކަލެއަށް އަހުރުމެން ކޮށްދިން ކަންތައްތަކުގެ އަގު ވަރަށް ފުރިހަމައަށޭ އަދާތިކުރީ. އެގޮތަށް ދެ ފަހަރު ޖެހިކަން އެނގުނު. ދެންވީގޮތެއް ނޭނގެ. ހޭލެވުނު އިރު އޮތީ މާލޭގަ. މީހަކު އެތަނުން ބުނި އަޑު އެހިން އަމާނީގެ ދޮންބެވީ ފުލުހުންގެ ހައްޔަރުގައޭ."\nމިއަދު އަހަންނަކީ ނުކުލެދޭ މީހަކީމެވެ. އެއްފައި ކުރު އެކަނި ހާލަށް ނޫޅެވޭ އަންހެނަކީމެވެ. އަޅާލާނެ މީހަކު ނެތެވެ. ސަރާހު ގެއްލިއްޖެއެވެ. މީހުން ކައިރިން ސަލާން ޖެހުން ނޫން ގޮތެއް ނެތް ކަމަށް އަމާނީ ބުންޏެވެ. ސަރުކާރުން ލިބޭ ދެހާސް ރުފިޔާ ލިބެއެވެ. މި އުޅެނީ މީހެއްގެ ގެއެއްގަ ނޯކަރަކަށެވެ.\nދޮންބެ އަހަންނަށް ކިތައްމެހާވެސް ރަނގަޅެވެ. ނަމަވެސް ދޮންބެގެ އެ އަނިޔާ އަހަންނަށް ލިބުނީ ދޮންބެ ދައްތަގެ ވިހަގަދަ ބަސްތަކުގެ ސަބަބުން، ދޮންބެގެ ސިކުޑިއަށް ވަދެފައި ހުރި ރުޅިވެރިކަމާއި އެކު އަހަންނަކީ ގޯސްމީހެއް ކަމަށް ދެކެވުނު ހިސާބުން ކަން އަހައްނަށް އެނގެއެވެ.\nއަހަރެން ދޮންބެއަށް މާފް ކުރަމެވެ. ގެވެށި އަނިޔާގެ ކުއްވެރި އަކަށްވެ، ދޮންބެ ޖަލަށްދާކަށް އަހަރެން ބޭނުމެއް ނޫނެވެ. އަހަރެން ބޭނުންވަނީ ދޮންބެ މިނިވަނެއްގެ ގޮތުގައި ހިތްހަމަ ޖެހިގެން އުފަލުގައި އުޅޭށެވެ. އަހަރެން ދޮންބެއަށް މާފް ކޮށްފީމެވެ. އަހަރެން ދޮންބެ ދެކެ ވަރަށް ލޯބިވެއެވެ.


Covid balimadukamugai Dhiraagu ge eheetherikah ethah gothakun | Mihaaru\nކޮވިޑް ބަލިމަޑުކަމުގައި ދިރާގުގެ އެހީ އެތައް ގޮތަކުން\nދިރާގުން ހަދިޔާ ކުރި ކިއޮސްކު ބޭނުންކޮށްގެން ކޮވިޑް ސާމްޕަލް ނަގަނީ-- ފޮޓޯ: ދިރާގު\nކޮވިޑް-19 އަކީ ހުރިހާ ދާއިރާއަކަށް ވެސް ވަރަށް ބޮޑެތި ބަދަލުތަކެއް ގެންނަން މަޖުބޫރުވި ހާލަތެކެވެ. މަސައްކަތުގެ މާހައުލުން ފެށިގެން ވިޔަފާރިކުރުމާ ހަމައަށް، ތަފާތު ހިދުމަތް ހޯދުމުން ފެށިގެން، ތައުލީމީ ދާއިރާއިން ވެސް ފެނުނީ، އެކި މީހުންނާ ބައްދަލުނުވެ، ކަންކަން ކުރުމުގެ ފިޔަވަޅުތަކެވެ. ކުރިން ނަމަ މިފަދަ ހާލަތެއް ކުރިމަތިވެދާނެ ކަމަކަށް އެކަކު ވެސް ހިއެއްނުކުރާނެ އެވެ. ނަސީބަކުން މި ބޮޑު ބަދަލާ ކުރިމަތިލެވޭ ވަރަށް ޓެކްނޮލޮޖީ އޮތީ ކުރިއަރައިފަ އެވެ. ޚާއްސަކޮށް މުވާސަލާތީ ޚިދުމަތްތަކެވެ.\nމިދިއަ ހަ މަސް ދުވަހު، މާލޭ ސަރަހައްދުގެ އާންމުން އުޅެމުން މި އަންނަނީ ގައިދުރުކުރުމާއި ގޭގައި ތިބެގެން މަސައްކަތްކުރުމުގެ ދުވަސްތަކެއްގަ އެވެ. ދިރާގުން ފަހިކޮށްދިނީ އެކަމަށް ފަސޭހަ މަގުތަކެވެ. އެތައް ބަޔަކަށް ދިރާގުގެ އެހީތެރިކަމާއި އަޅާލުން ލިބުނެވެ. ބައްޔަށް ހޭލުންތެރިކުރަން އެޗުޕީއޭ އިން ފެށި ބޮޑު ކެމްޕޭންގައި ދިރާގުގެ އިސްތިހާރު ބޯޑުތައް އެކަމަށް ހުސްކޮށްލަދިނެވެ. މާލޭގެ އެކި ހިސާބުތަކުގައި ހުރި 36 ބޯޑުގައި ދައުރުވަމުން ދިޔައީ ކޮވިޑް-19ގެ ހޭލުންތެރިކުރުވުމުގެ މެސެޖްތަކެވެ.\nމޮބައިލް ފޯނުގެ ފަސޭހަތަކުން، އެޗުޕީއޭއަށް ނެގެން އޮތް އެޑްވާންޓޭޖްތަކުގައި ދިރާގުން ބައިވެރިވީ ވަރަށް ފުރިހަމައަށެވެ. ދިރާގުގެ އެތައް ހާސް ކަސްޓަމަރުންނަށް، އެސްއެމްއެސް މެދުވެރިކޮށް، ބަލީގެ ހާލަތާއި އާންމުން ރައްކާތެރިވާން ޖެހޭ ކަންކަމާ ގުޅޭ ގޮތުން އެޗުޕީއޭ އިން ދޭން ބޭނުންވާ މެސެޖްތައް ވަގުތުން ފޯރުކޮށްދެ އެވެ. ދިރާގުގެ ހިދުމަތް ރާއްޖޭގެ އެތައް ލައްކަ ބަޔަކު ބޭނުންކުރާ އިރު މިއީ ކޮވިޑް-19އާ ދެކޮޅު ހަނގުރާމައިގައި، ދިރާގުން އަމަލީ ގޮތުން ބައިވެރިވެ، ރައްޔިތުންނަށް ވަގުތުން ވަގުތަށް ބޭނުންވާ މައުލޫމާތު ގެންގޮސްދިނުމުގެ މުހިންމު މަސައްކަތެކެވެ.\nނިއު ނޯމްލަގައި މާލެ ސަރަހައްދުގައި މިހާރު ވެސް ކިޔެވުން ކުރިއަށް ގެންދަނީ އޮންލައިންކޮށް -- ފޮޓޯ: ނިޝާން އަލީ/ މިހާރު\nގައިދުރުކަން ބެހެއްޓުމުގެ އިތުރުން ތަންތަނަށް މީހުން ޖަމާވުން ކުޑަކުރުމަކީ، ކޮވިޑް-19 އިން ރައްކާތެރިވުމުގެ އެންމެ މުހިންމު އެއް ފިޔަވަޅެވެ. ޚިދުމަތް ހޯދަން ކޮންމެ ދުވަހަކު އެތައް ހާސް ބަޔަކު ދިރާގުގެ އޮފީސްތަކާއި ޕާޓްނަރުންގެ އޮފީސްތަކަށް ވެސް ދެ އެވެ. އެކަމަކު ކޮވިޑް-19އާ އެކު ދިރާގުން ވެސް ޚިދުމަތުގެ ވައްޓަފާޅި ބަދަލުކޮށްލި އެވެ. އެގޮތުން ބިލް ދެއްކުމާއި ހިދުމަތްތަކަށް އެދުމުގެ ހުރިހާ ކަމެއް، ދިރާގުމައިއެކައުންޓާއި ދިރާގުގެ މޮބައިލް އެޕް ބޭނުންކޮށްގެން ކުރިއަށް ގެންދަން ހިތްވަރު ދިނެވެ. އޭގެ ނަތީޖާއަކީ ކުރިއަށް ވުރެ ގިނަ މީހުން އެ ވަސީލަތްތައް މެދުވެރިކޮށް ޚިދުމަތް ލިބިގަތުމުގެ އާދައިގެ ތެރެއަށް ވަދެވުމެވެ.\nމިދިއަ ހަ މަސް ދުވަހު ދިރާގުން ހަމައެކަނި ބައިވެރިވީ ހޭލުންތެރިކުރުވުމުގެ މަސައްކަތުގައި އެކަންޏެއް ނޫނެވެ. އަދި ފަސޭހަކޮށްދިނުމުގެ ފިޔަވަޅުތައް އަޅަމުން ގެންދިޔައީ ހަމައެކަނި އެ ކުންފުނީގެ ކަސްޓަމަރުންނަށް އަމާޒުކޮށްގެންނެއް ނޫނެވެ. އޭގެ އިތުރުން މުޖުތަމައުގެ އެކި ބޭނުންތަކުގައި ދިރާގުން ވަނީ އަމަލީ ގޮތުން ބައިވެރިވެފަ އެވެ. މިސާލެއް ނަގާ ކަމަށް ވަންޏާ ކޮވިޑް-19ގެ ސަބަބުން އެންމެ ހާލުގައި ޖެހުނު ކުދިންނާއި އާއިލާތަކަށް ކާނާ ފޯރުކޮށްދޭން އާކް އިން ކުރިއަށް ގެންދިޔަ ޕްރޮގްރާމް އެވެ.\nކޮވިޑްއާ ގުޅިގެން އިޖުތިމާއީ ވަރަށް ގިނަ މައްސަލަތައް ކުރިމަތިވި އެވެ. އެކި ސަބަބުތަކާ ހެދި ހާލުގައި ޖެހޭ ކުދިންނާއި މީހުންނަށް ސަރުކާރުގެ އަޅާލުން މުހިންމުވެފައި، އެފަދަ ފަރާތްތަކުގެ މައުލޫމާތު ރަނގަޅަށް ލިބޭނެ ގޮތް ހެދުން ވެސް އޮތީ އަވަސް މަސައްކަތަކަށް ވެފަ އެވެ. މިނިސްޓްރީ އޮފް ޖެންޑާ، ފެމިލީ އެންޑް ސޯޝަލް ސާވިސަސްއަށް، މުވާސަލާތީ ގޮތުން ދިރާގުން އެހީގެ އަތް ދިއްކޮށްލީ، އާންމުންނާއި މިނިސްޓްރީއާ ފަސޭހައިން ގުޅޭނެ ގޮތް ހަދައިދޭން ގާއިމްކޮށްދިން ހިލޭ ގުޅޭ ނަންބަރު 1421 މެދުވެރިކޮށެވެ.\nގައިދުރުކަން މަތީ ތިބެގެން ކޮވިޑް ޓެސްޓްކުރެވޭނެ ކިއޮސްކްތަކެއް ހެލްތު މިނިސްޓްރީއަށް ހަދިޔާކުރުމުން ފެށިގެން ގޮސް، ކުޅުދުއްފުއްޓާއި ފުވައްމުލަކުގައި ގާއިމްކުރި ކަރަންޓީން ފެސިލިޓީޒްތަކަށް ހިލޭ އިންޓަނެޓް ލިބޭނެ ގޮތް ހަމަޖައްސައިދިނުމަކީ ވެސް، ކޮވިޑްގެ ތެރޭގައި ދިރާގުގެ އެހީއެކެވެ.\nކޮވިޑް-19 އިން ހަމައެކަނި އިންސާނުންގެ ދިރިއުޅުން ދުރުކުރުވީކީ ނޫނެވެ. އެ ބަލިކަމުގެ ނުބައި އަސަރު ދެ ޖިންސްގެ މީހުންނަށް ތަފާތު ދަރަޖައެއްގައި ފޯރުމުގެ ފުރުސަތު ބޮޑެވެ. އެހެންކަމުން އޭޝިއާ އާއި ޕެސިފިކްގެ ގައުމުތަކުގައި ދެ ޖިންސްގެ މީހުންނަށް ބަލިމަޑުކަމުގެ އަސަރުކުރި ގޮތްތައް ދެނެގަތުމަށް ޔޫއެން ވުމެންގެ ފަރާތުން ކުރިއަށް ގެންދިޔަ ރެޕިޑް އެސެސްމެންޓް ސާވޭއަށް ދިރާގުން އެހީތެރިވެދިނެވެ.\nމި އަހަރުގެ ރޯދަ މަސް ކުރިމަތިވީ މާލެ ސަރަހައްދު ލޮކްޑައުންގައި އޮއްވަ އެވެ. އެތައް ބައެއްގެ ވަޒީފާ ގެއްލި، އާމްދަނީ ހުއްޓުމުން ހާލުގައި ޖެހުނު މީހުންގެ އަދަދު މައްޗެވެ. ކެއިންބުއިމުގެ ކަންކަން ހަމަނުޖެއްސޭ މިންވަރަށް ވެސް ބައެއް މީހުންގެ ހާލަތު ދަށަށް ދިޔަ އެވެ. އެކަމަކު އެފަދަ މީހުންނަށް އެހީތެރިވާން އެކި ފަރާތްތަކުން ވަރަށް ބުރަކޮށް މަސައްކަތްކުރި އެވެ. އެގޮތުން މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓުއަ އޮޕަރޭޓާސް (މަޓާޓޯ) އާއި ނެޝަނަލް ބޯޓިން އެސޯސިއޭޝަނުން ކުރި މަސައްކަތް ފާހަގަކޮށްލެވެ އެވެ. އެ ދެ ޖަމިއްޔާ ގުޅިގެން ކާނާ ފޯރުކޮށްދިނުމުގެ ޕްރޮގްރާމް، ރޯދަ މަހާއި ފިތުރު އީދާއި ހަ ރޯދައިގެ ތެރޭގައި ކުރިއަށް ގެންދިޔަ އެވެ. އެކަމުގައި ދިރާގުން ބައިވެރިވެ، އެހީތެރިވެދިނެވެ.\nކޮވިޑް-19 އަކީ މުޅި ގައުމަށް ވެސް ދިމާވި ވަރަށް ބޮޑު ޗެލެންޖެއް: ދިރާގުން ވަނީ ގިނަ ދާއިރާތަކަކުން އެހީތެރިކަން ފޯރުކޮށްދީފައި\nކޮވިޑާ އެކު ތައުލީމު އުނގަންނައިދިނުން މިދިއަ ހަ މަސްދުވަހު ބިނާވީ އިންޓަނެޓަށެވެ. ސްކޫލްތަކުން މައިގަނޑު ގޮތެއްގައި ކުރިއަށް ގެންދިޔައީ އޮންލައިން ކްލާސްތަކެވެ. މިކަމުގައި ވެސް އެންމެ ބޮޑަށް އެހީތެރިކަން ބޭނުން ފަރާތްތަކަށް ދިރާގުގެ އެހީ ލިބުނެވެ. އޭގެ ތެރެއިން އެއް ބަޔަކީ، ސަރުކާރުން ބަލަހައްޓަމުން އަންނަ ކުދިން ތިބޭ ހުޅުމާލޭ "ފިޔަވަތި" އެވެ. ދިރާގުން ވަނީ އެތަނުގައި ވައިފައިކޮށް ކިޔަވައިދެވޭ ގޮތަށް ހަތަރު ކްލާސް ރޫމް ތައްޔާރުކޮށްފަ އެވެ.\nރާއްޖޭގެ އެންމެ ބޮޑު މުވާސަލާތީ ކުންފުނިން ކޮވިޑް-19ގެ މި ބަލިމަޑުކަމުގެ ތެރޭގައި ދައްކައިދެމުން އަންނަނީ އެހީތެރިވެދީގެން އެއް ބަޔަކު އަނެއް ބަޔަކަށް އަޅާލުމުގެ ސިފަތަކެކެވެ. އޭގެ ސަބަބުން ބަލިމަޑުކަމުގެ އުނދަގޫތައް އެތައް ބަޔަކަށް ލުއިކޮށްދެވެ އެވެ. ހިތްހަމަޖެހުންތަކެއް ގެނެސްދެ އެވެ.\nއެއީ އިންޓަނެޓް ލައިނެއް ލުމުން ރައުޓާގެ ފީ މަހުން މަހަށް ބެހީމަ ވެސް 3.5 އަހަރު ވީ އިރުވެސް ރައުޓާގެ ފީދައްކާ ނުނިމޭތީ ދޯ؟ މަގޭ އިންޓަނެޓް ރައުޓާގެ ފީއަށް 3.5 އަހަރަށް ފީނަގާފައި ވަނީ؟ މި ދުވަސް ތަކުގެ ޖުމްލަ އަށް 18 ހާސް ރުފިޔާ އަރާ! މިއުޅެނީ ކޯޓައްދާން އެފައިސާ ހޯދަން.


Baby powder in hifidhaane beynunthah – Iru\nބޭބީ ޕައުޑާއަކީ ތުއްތުކުދިންގެ ހަންގަނޑު އޮމާންކޮށް، މަޑުކޮށް ބެހެއްޓުމަށް އެކުދިންގެ ގައިގައި ހާކާ އެއްޗެކެވެ. ހަމައެހެންމެ، އެއީ ވަރަށް މީރުވަސް ވެސް ދުވާ ފުށެކެވެ. ނަމަވެސް، ބޭބީ ޕައުޑާއަކީ ހަމައެކަނި ކުޑަކުދިންގެ ގައިގައި ހާކާ އެއްޗެއް ނޫނެވެ. އޭގެން ހިފޭ އެހެން ބޭނުންތައް ވެސް ހުރެއެވެ. މިފަހަރު މި އަލިއަޅުވައިލަނީ، އާއްމު ދިރިއުޅުމުގައި ބޭބީ ޕައުޑާއިން ކުރެވިދާނެ ފައިދާހުރި ކަންތައްތަކަށެވެ.\n1. ބޫޓުން މީރުވަސް ދުއްވުމަށް\nބޫޓަކީ އެއަށް މާގިނައިން އަރައިގެން އުޅުމުން ނުބައިވަސްދުވާ އެއްޗެކެވެ. މިހެން ވަނީ ފައިތިލަ ދާހިއްލުމުގެ ސަބަބުން އުފެދޭ ބެކްޓީރިއާއާއި ޖަރާސީމުންނެވެ. މިކަމަށް އޮތް ހައްލަކީ، ރޭގަނޑު ބޫޓުގެ ތެރެއަށް ބޭބީ ޕައުޑާ ފުށް އަޅާފައި ބެހެއްޓުމެވެ. އޭރުން ހެނދުނު ވާއިރު އޭގެން ދުވާނީ މީރު ވަހެވެ.\n2. ހިނި ނައްތައިލުމަށް\nހިނީގެ އުނދަގޫ ޖެހުމަކީ ވަރަށް ގިނަ ގޭގެއަށް ކުރިމަތިވާ ކަމެކެވެ. އޮޅިގެން ވެސް ހަކުރުކޮޅެއް ނުވަތަ މާމުއި ކަހަލަ ފޮނި އެއްޗެއް ހާމަޔަށް ބެހެއްޓިއްޖެނަމަ، އެތަނަކަށް ހިނިތައް އާދެއެވެ. އެހެންވާނަމަ، ހިނިތައް ކައިރިއަށް ވަށްބުރަކަށް ބޭބީ ޕައުޑާ އަޅާށެވެ. އޭރުން އެކަމުން ސަލާމަތްވާނެއެވެ.\n3. އަލަމާރިން މީރުވަސް ދުއްވުމަށް\nހެދުން އަޅުވާފައި ހުންނަ އަލަމާރި ބަންދުކޮށްފައި ހުންނަ އިރު އެތެރެއިން ބައެއް ފަހަރު ނުބައިވަސް ދުވާ ގޮތްވެއެވެ. ނުވަތަ ގިނަ ދުވަސް ވެފައިވާ އަލަމާރިއެއް ނަމަ އޭގެތެރެއިން ތަފާތު ވަހެއް ދުވުމަކީ އާއްމުކަމެކެވެ. މިކަމަށް ވެސް އޮތް ފަސޭހަ ހައްލަކީ ބޭބީ ޕައުޑާއެވެ. އެގޮތުން، ކުޑަ ބިއްލޫރި ފުޅިއެއްގެ ތެރެއަށް ބޭބީ ޕައުޑާ އަޅާފައި މަތިނުޖަހާ އަލަމާރިތެރޭގައި 10 ވަރަކަށް ގަޑިއިރު ވަންދެން ބެހެއްޓުމުން، އަލަމާރިން ދުވާ ވަސް ކަނޑުވައިލާ ތާޒާ ކޮށްދެއެވެ.\n4. ލިޕްސްޓިކް ގިނައިރު ވަންދެން ތުންފަތުގައި ދެމެހެއްޓުމަށް\nލިޕްސްޓިކް ޖައްސާ އަންހެންކުދިންގެ އެންމެ ބޮޑު އެއް ފިކުރަކީ، މާ އަވަހަށް ތުންފަތުން ލިޕްސްޓިކް ފުހެވޭތީއެވެ. މިކަން މިހެން ނުވުމަށް ބޭބީ ޕައުޑާ ބޭނުންކުރެވިދާނެއެވެ. އެގޮތުން، އެންމެ ފުރަތަމަ ލިޕްސްޓިކުގެ އެއް ފަށަލަ ތުންފަތުގައި ހޭކުމަށްފަހު، އޭގެމަތިން އިނގިލިން ބޭބީ ޕައުޑާ ކޮޅެއް ޖަހާލާށެވެ. އެއަށްފަހު އަނެއްކާވެސް ލިޕްސްޓިކް ޖައްސާށެވެ. އޭރުން ގިނައިރު ވަންދެން ތުންފަތުގައި ލިޕްސްޓިކު ނުފިލާ ހުންނާނެއެވެ.\n5. ގަހަނާތަކުން ގޮށްފިލުވުމަށް\nބައިވަރު ގަހަނާ ގެންގުޅޭ މީހުންނަށް ދިމާވާ ކަމަކީ، ގަހަނާތަކުގައި ގޮށްޖެހުމެވެ. އޭގެތެރެއިންވެސް ކަރުގައި އަޅާ ފަށަކީ، ނާޅައި ތަނެއްގައި ބާއްވާފައި އޮންނައިރު ވަރަށް ފަސޭހައިން ގޮށްޖެހޭ އެއްޗެކެވެ. އަދި މިހެން ޖެހޭ ގޮށްތައް ފިލުވުމަކީ މާ ފަސޭހަ ކަމަކަށް ނުވެއެވެ. އެހެންކަމުން، ގޮށް ފިލުވަން ބޭނުންކުރެވިދާނެ އެއް އުކުޅަކީ އޭގެ މައްޗަށް ބޭބީ ޕައުޑާ އެޅުމެވެ. އޭރުން ގޮށްތައް ދޫވެ، ފަސޭހައިން ފިލުވައިލެވޭނެއެވެ.


Sahabeenge Vaahaka: Abdullah Bin Ummu Makthoom (رضي الله عنه) Last Part | Dhiislam\nހުސެއިން ސާލިމް ޖޫން 16, 2017\nބަދުރުގެ ހަނގުރާމަ ނިމުމާއެކު މާތް ﷲ ކީރިތި ރަސޫލާއަށް(صلى الله عليه وسلم) ،މުޖާހިދުންގެ ދަރަޖަ، ހަނގުރާމައަށް ނިކުމެ ވަޑައި ނުގެން ރަށުގައި ތިއްބެވި މީސްތަކުންނަށްވުރެއް މަތިވެރިކޮށް ވަހީއެއް ބާވާލެއްވެވިއެވެ. އެއީ މުޖާހިދުންނަށް ހިތްވަރު ދެއްވާ ހަނގުރާމައަށް ނުކުމެ ވަޑައި ނުގެއް ތިއްބެވި ބޭކަލުންވެސް ކަންނެތްކަން ދޫކޮށްލުމަށް ހިތްވަރު ދިނުމުގެ ގޮތުންނެވެ. ނަމަވެސް މި ވަހީގެ ސަބަބުން އަބްދުﷲ ބިން އުންމު މަކްތޫމަށް(رضى الله عنه) ވަރަށް ބޮޑަށް އަސަރު ކުރެއްވިއެވެ. އެހިނދު އެކަލޭގެ ފާނު ކީރިތި ރަސޫލާއާ(صلى الله عليه وسلم) މުހާތަބު ކޮށް ވިދާޅުވިއެވެ.\n"އޭ ﷲގެ ރަސޫލާއެވެ. ތިމަން ކަލޭގެ ފާނަށް ޖިހާދަށް ދެވޭނަމަ، ކަލޭގެ ފާނާއެކު ޖިހާދަށް ވަޑައިގަތީމުހެވެ"\nއެހިނދު ، އެމީހެއްގެ ނުކުޅެދުންތެރި ކަމުގެ ސަބަބުން ޖިހާދަށް ވަޑައިނުގެންނެވުނު މީސްތަކުންނާ ބެހޭގޮތުން ވަހީއެއް ބާވާލެއްވުން އެދި ކީރިތި ރަސޫލާ މާތް ﷲ އަށް ދެންނެވިއެވެ. އަދި ކީރިތި ރަސޫލާގެ(صلى الله عليه وسلم) ދުއާ އިޖާބަކުރަށްވާ މާތް ﷲ ނިސާ ސޫރަތުގެ 95 ވަނަ އާޔަތް ބާވާލެއްވިއެވެ. އެ އާޔަތުގައި ވަނީ:\n"މުއުމިނުންގެ ތެރެއިން އުނދަގޫތަކާއި އުޒުރުތަކުގެ ވެރީން މެނުވީ، ހަނގުރާމަ ނުކޮށް ތިބޭ މީހުންނާއި، އެބައިމީހުންގެ ފުރާނަ ތަކާއި، މުދާތަކުން މާތްﷲގެ މަގުގައި ޖިހާދުކުރާ މީހުންނާ ހަމަހަމަ ވެގެން ނުވެއެވެ. އެމީހުންގެ ފުރާނަތަކާއި، މުދައުތަކުން ޖިހާދުކުރާ މީހުން ހަނގުރާމައަށް ނުގޮސް ތިބޭ މީހުންނަށްވުރެން، ދަރަޖައިގެ ގޮތުން މާތް ﷲ މާތް ކުރަށްވައިފައިވެއެވެ. އެއިން ކޮންމެ ބަޔަކަށްމެ، ހެޔޮ ދަރުމަ ދެއްވުމަށް މާތްﷲ ވައުދު ކުރައްވާފައިވެއެވެ. ހަނގުރާމައަށް ނުގޮސްތިބޭ މީހުންނަށްވުރެއް ޖިހާދުކުރާ މީހުން، ބޮޑުވެގެންވާ ދަރުމަ ދެއްވުމުން މާތްﷲ މާތްކުރެއްވިއެވެ."\nއަބްދުﷲ ބުން އުންމު މަކްތޫމު(رضى الله عنه) މެން ފަދަ ނުކުޅެދޭ ބޭކަލުންގެ ކިބައިން ޖިހާދުގެ ވާޖިބު އުފުއްލެވިގެން ވީނަމަވެސް ، މުސްލިމުން ޖިހާދު ކުރާއިރު ރަށުގައި ތިބޭ މީހުންގެ ތެރެއިން ވުމަކަށް އެކަލޭގެ ފާނުންގެ ހިތްޕުޅެއް ނުރުހެއެވެ. އެހެން ކަމުން ކޮންމެ ހަނގުރާމައެއްގައި ބައިވެރިވުމަށް އެކަލޭގެ ފާނު އަޒުމް ކުރެއްވިއެވެ. އަދި އެކަލޭގެ ފާނު ވިދާޅުވިއެވެ."ތިމަންނާއަކީ ލޯފަން މީހެކެވެ. އަހަރެންނަކަށް ތިޔަބައިމީހުން ދުވާ ފަދައިން ދުވެ ވަޑައެއް ނުގެންނެވޭނެއެވެ. އަހަރެން މުސްލިމުންގެ ދެސަފުގެ މެދަށް ލަހަރެވެ. އަހަރެން މުސްލިމުންގެ ދިދަ ހިފަހަށްޓާނަމެވެ. އަދި އަހަރެން އެ ދިދަ ރައްކައުތެރިކޮށް ، އެ ހިފައިގެން ދާނަމެވެ."\nހިޖުރައިގެ 14 އަހަރުފަހެވެ. މުސްލިމުން ދިޔައީ އެ ދުވަސްވަރުގެ އެންމެ ގަދަ އެއްބާރުކަމުގައިވި، ފާރިސީންނާ ދެކޮޅަށް ހަނގުރާމަ ކުރުމަށް ތައްޔާރުވަމުންނެވެ. އެހިނދު މުސްލިމުންގެ އިމާމު އުމަރު ބުނުލް ހައްޠާބު(رضى الله عنه) މުސްލިމުންގެ ގަވަރު ނަރުންނަށް ސިޓީއެއް ލިޔުއްވިއެވެ. އެ ސިޓީގައި ވަނީ މިފަދައިންނެވެ." އެމީހެއްގެ އަތުގައި ހަތިޔާރެއް ނުވަތަ އަހެއް ނުވަތަ އަހަރުމެންނަށް އެއްވެސް އެހީއެއް ލިއްބައިދެވޭނެ މީހަކު ނަމަ އަވަހަށް ތިމަންގެ އަރިހަށް ފޮނުވާށެވެ." އުމަރުގެ ފާނުންގެ(رضى الله عنه) މި ގޮވާލެއްވުމަށް އެކި ކަންކޮޅުތަކުން ގިނަ އަދަދެއްގެ މުސްލިމުން މަދީނާއަށް ޖަމާވިއެވެ. އެމީޙުންގެ ތެރޭގައި އަބްދުﷲ ބިން އުންމު މަކްތޫމުވެސް(رضى الله عنه) ހިމެނި ވަޑައިގަންނަވައެވެ.\nމުސްލިމުންގެ ލަޝްކަރުގެ މަށްޗަށް އުމަރުގެފާނު ސަޢުދު ބިން އަބީ ވައްޤާޞް އިސްކުރަށްވާ އެކަލޭގެ ފާނަށް ނަސޭހަތް ދެއްވާ ހިތްވަރު ދެއްވެވުމަށްފަހު ލަޝްކަރު ފޮނުވާލެއްވެވިއެވެ. މުސްލިމުންގެ ލަޝްކަރު ޤާދިސިއްޔާ އާ ހަމަށް ދެވުނު އިރު އަބްދުﷲ ބިން އުންމު މަކްތޫމު(رضى الله عنه) ހުންނެވީ ހަނގުރާމައިގެ ދަހަނާކޮޅު ތުރުކުރަށްވާ ފުރިހަމައަށް ތައްޔާރުވެ ވަޑައިގެންނެވެ. އަދި އެކަލޭގެ ފާނު ޝަހީދު ވަންދެން މުސްލިމުންގެ ދިދަ ހިމާޔަތް ކުރައްވާ ރައްކައުތެރި ކުރެއްވުމަށް ހުވާކުރެއްވިއެވެ.\nމުސްލިމުން ފާރިސީންނާ ބައްދަލުވެ3ދުވަހުގެ މުއްދަތަށް ހަނގުރާމަ ދެމިގެން ދިޔައެވެ. އެހަނގުރާމަ ވެގެންދިޔައީ މުސްލިމުންގެ ތާރީހުގައިވެސް އެންމެ އުނދަގޫ އަދި އެންމެ ގެއްލުންބޮޑު އެއް ހަނގުރާމައަށެވެ. ހަނގުރާމައިގެ ތިންވަނަ ދުވަހު މުސްލިމުން ފާރިސީންގެ މަށްޗަށް ކާމިޔާބު ހޯދާ އެދުވަސްވަރު ދުނިޔޭގައި އޮތް އެންމެ ވަރުގަދަ އެއް ކިއްލާ ފުނޑު ފުންޑު ކޮށްލެއްވިއެވެ. އެ ހަނގުރާމައިގެ ސަބަބުން ބުދަށް އަޅުކަން ކުރަމުން ދިޔަ ޤައުމެއް އިސްލާމީ ހިޔާވަހިކަމުގެ ދަށަށް ގެނެވުނެވެ. ނަމަވެސް އެއީ ދީނަށްޓަކައި ޤުރުބާންވި އެތަށް ސަތޭކަ މުސްލިމުނެއްގެ ބަދަލުގައެވެ. އެމަތިވެރި ޝަހީދުންގެ ތެރޭގައި އަބްދުﷲ ބިން އުންމު މަކްތޫމުވެސް(رضى الله عنه) ހިމެނި ވަޑައިގެންނެވިއެވެ. އެކަލޭގެ ފާނު ޝަހީދުވެވަޑައިގެން އޮންނެވީވެސް މުސްލިމުންގެ ދިދަ އެކަލޭގެފާނުންގެ އަތްޕުޅުގައި ވާ ހާލުގައެވެ.


Edhuvahuge biruverikan thajuribaakuri meehunge dhulun\nއެދުވަހުގެ ބިރުވެރިކަން ތަޖުރިބާކުރި މީހުންގެ ދުލުން\nމީގެ 10 އަހަރު ކުރިން މުޅި ރާއްޖެއަށް ކުރިމަތިވި ސުނާމީ ކާރިސާ އަކީ މިއަދުވެސް އެކަމުގެ ހިތި ތަޖުރިބާ ކުރި މީހުންގެ ލޮލުން ކަރުނަ އޮހޮރުވާލާނެ ހާދިސާ އެކެވެ. އިންޑޮނޭޝިޔާގެ އައްސޭރިފަށަށް އައި ބިންހެލުމެއްގެ ސަބަބުން އެފެދުނު ސުނާމީ އަކީ މުޅި ދުނިޔެ ސިއްސުވާލި ބިރުވެރި ވަގުތެކެވެ.\nއުމުރުން 83 އަހަރުވީ އިރުވެސް އެފަދަ ބިރުވެރި ދުވަހެއް ތަޖުރިބާއެއް ނުކުރަން\nފުރަތަމަވެސް ލޮލުގައި އަޅައިގަތީ މޫދުގައި ހުރި އޮޑިތަކާއި ބޮއްކުރާތައް އެއްގަމާ ދިމާއައް އަންނަ ތަނެވެ. މިއީ ސީކޯ އަބްދުއްރަހުމާން ހުސެއިންގެ ވާހަކައެވެ. ފުރަތަމަ ރާޅާއެކު މުޅި ގޭތެރެއަށް 1 ފޫޓަށް ލޮނުގަނޑު ވައްދާލި އެވެ. ދެވަނަ ރާޅާއިއެކު ގޭގެ ކުރިމަތީ ފާރާއެކު ގޭގެ ފާރުވެސް ގޭތެރެއަށް ވެއްޓުނީ އެވެ.\nސީކޯ އަބުދުއްރަހްމާނު ސުނާމީގެ ބިރުވެރި ހާދިސާ ކުޅުދުއްފުށީ އޮންލައިނަށް ކިޔައިދެނީ.ކައިރީގައި އަނބިމީހާ އާއި ކާފަ ދަރިއެއް–ފޮޓޯ: ހަދީޖާ\n“އެއްގޮތަކަށްވެސް ނޭނގޭ އެ މަންޒަރު ސިފަކޮށްދޭން ވެސް” އަބްދުރަހުމާން ކިޔައިދިނެވެ.\nސުނާމީ ކާރިސާގައި ގެއަށާއި ތަކެއްޗަށް ލިބުނު ގެއްލުމުގައި ސާޅީސްހާހަށް އަރާނެ ކަމަށް އަބްދުރަހުމާން ކިޔައިދިނެވެ. ސުނާމީ ކާރިސާ އަކީ މިހާތަނަށް އެއާއިލާއަށް ދިމާވި އެންމެ ހިތާމަވެރި ހާދިސާއެވެ.\nސުނާމީގައި ގެއްލުންވެފައިވާ ގެއެއް–ފޮޓޯ: އަހުމަދު މޫސާ\nހިތައް އެރީ ދެން ސަލާމަތެއް ނުވާނޭ، މިއީ އެންމެ ފަހު ވަގުތޭ\nމަގުމަތި ފާރު ފުޑުފުޑު ކޮށްލުމަށްފަހު ފުންމާލި ރާޅު މުޅިގޭތެރެއަށް ބަންޑުންކޮއްލީ3ކުދިންނާއެކު އެކަނިމާއެކަނި ގޭގައި އިންދައެއް އެވެ. އިވުނު ގަދަ އަޑުފައްގަނޑާއެކު ގޭތެރެ ދޮރު ބިންދާލީ އެރި ފުރަތަމަ ރާޅާއެކު އެވެ.7މަހަށްދާ ކުޑަ ދަރިފުޅާއެކު ތިބި2ދެކުދިން ސަލާމަތް ކުރަން ޖެހުނީ ބޮޑުވެފައިވާ ލޮނުގަނޑު ތެރެއަށް ފައިބާށެވެ.\n“އެންމެ ކުޑަ ދަރިފުޅު އޮތީ އަޅުގަނޑު އުރުގަ. ދެންހުރި ދަރިފުޅު އުރައިގެންހުރީ ދޮށީ ދަރިފުޅު، ގޭގައި ތިބެން ނުކެރިގެން ބޭރަށް ނުކުތީވެސް ކުޑަ ދޮރުން އެއިރު ކޮޓަރި ދޮރު ހުރީ ތާށިވެފަ” ފާހި އާއިޝަތު މުހައްމަދު އެދުވަހުގެ ހިތްދަތި މަންޒަރުތައް ކިޔައިދިނެވެ.\nއާއިޝަތު އެދުވަހު އޭނާ ކުރި ތަޖުރިބާ ކުޅުދުއްފުށީ އޮންލައިނާ ހިއްސާކުރަނީ–ފޮޓޯ: ވާހިދު\nލޮނުގަނޑު ތެރެއަށް ފޭބުމާއެކު4މީހުންވެސް އޮއިވަރާއެކު ދަމައިގަތީ އެވެ. އެއިރު ގޭގެ ފާރުތައްވެސް ވަނީ ބިމާހަމަވެ ލޮނުގަނޑުތެރޭގަ އެވެ. ހިކި ފަސްތަނެއް އަތުޖެހުނީ ގެޔާ ހިސާބުން3ގެ ހުރަސްކުރި ފަހުންނެވެ. މުޅި މަގުމަތިންވެސް ފެންނަން ހުރީ އަތިރިމަތީގައި ހުރި ލަކުޑިތަކާއި ވެއްޓިފައިވާ ފާރުތަކެވެ.3ކުދިންނާއި އެކު ސަލާމަތުގެ އައްސޭރިއަށް ދިއުމަށް އަތެއްފޯރުކޮށްދިނީ ހަބަރު ބަލަން އައި އާއިޝަތުގެ ބައްޕަ އެވެ.\nމީގެ3މަސްކުރިން އާއިލާ އެކު ބަދަލުވި އައު ގެއަށް އެރި ބިޔަ ރާޅާއެކު ދޮވެވިގެން ދިޔައީ އެވެ.\nސުނާމީގައި ކުޅުދުއްފުއްޓަށް އެރި ބޮއްކުރައެއް ކުދިންތަކެއް ގެންދަނީ–ފޮޓޯ: އަހުމަދު މޫސާ\n” އޭގެ އަނެއްދުވަހު ގެޔަށް އައި އިރު ހުރިހާ އެއްޗެއްވެސް ހުރީ ރާޅާ އެކު ގެންގޮއްސަ. އަލުން ގެޔަށް ބަދަލު ވެވުނީ އޭގެ3މަސްފަހުން” އާއިޝަތު ކިޔައި ދިނެވެ.\nފުރަތަމަ ވެސް އިވުނީ ބާރު އަޑެއް، އެއިރުވެސް ނޭނގޭ ރާޅެއް ކަމެއް\nމިއީ ރިޔާޒް، ނާހިދާ މޫސާ އެދުވަހު ކުރި ތަޖުރިބާ އެވެ.\nފުރަތަމަވެސް ގޭތެރޭގައި ތިއްބާ ކަރަންޓް ކަނޑައިގެން ދިޔައީ އެވެ. އެއިރުވެސް ވަރަށް ބާރު އާޑެއް އިވެ އެވެ. ދެންފެނުނީ ބޮޑު ލަކުޑި ގަނޑަކާއެކު ގޭތެރެއަށް ވަދެގެން އައި ފެންތަކެކެވެ. އެހިސާބުންވެސް ހަދަންވީގޮތެއް ނޭނގި ބަލަހައްޓައިގެން ތިބެވުނީ މިވަނީ ކީއްކަން ނޭނގޭ ހާލުގަ އެވެ.\nސުނާމީގައި ކުޅުދުއްފުށީގެ ގެއެއްގެ ފާރު ދަށުގައި ވަޅުގަނޑެއް ހެދިފަ–ފޮޓޯ: އަހުމަދު މޫސާ\nގޭގައި ހައްދާފައިވަ ހުރިހާ މިރުސްގަސްތައްވެސް ގޭތެރެއަށް ވަތް ލޮނުގަނޑާއެކު ފޮރުވާލީ އެވެ. މުޅި ގޯތިތެރެވަނީ ކުންޏާއި ލަކުނޑިން ފުރިފައެވެ. ގޭތެރޭގައިވެސް 1 ފޫޓަށް ލޮނުގަނޑު ހެދިފައި ހުރިއިރު ގޭތެރޭގެ ގިނަ އެއްޗެހި ލޮނުގަނޑުގެ ޝިކާރަޔަކަށްވެ ހަލާކުވީ އެވެ.\nރާޅެކޭ ބުނިއިރުވެސް ހިއެއްނުކުރަން މިހާ ގެއްލުންވި ކަމެއް\n26 ޑިސެމްބަރ މަހު ދިމާވި ސުނާމީ ކާރިސާ ހިނގި އިރު މޭބިސްކަދުރުގެ ހަދީޖާ އާދަމް ހުރީ ހޮސްޕިޓަލް ޑިއުޓީގައެވެ. އެގަޑީގައި އެ މަންޒަރު ފެނުނުގޮތް ހަދީޖާ މި ނޫހާ ހިއްސާކުރި އެވެ.\nފުރަތަމަ ވެސް ފެނުނީ މޫދުގައި އަޅާފައި އޮތް ބަނޑު (ބާޖު) ބޭރަށް ދަމައިގަތް މަންޒަރެވެ. ރާޅު އަރައިގެން އައި އިރު ބޮޑަށް ސިފަވީ އެތަނުގައި އޮތް ބާޖު ހުރަސްވުމުގެ ސަބަބުން އެފެދުނު ބާނިގަނޑެއް ކަމަށެވެ. އެހެންނަމަވެސް އައި ލޮނުގަނޑާއެކު ފުރަތަމަ ވެސް ހޮސްޕިޓަލްގެ ފާރުތެރެއިން އެތެރެވީ ހޮސްޕިޓަލް ލޯންޗުގެ ޑިންގީ އެވެ. އެއިރު ހޮސްޕިޓަލް ފާރުމަތިން ލޮނުގަނޑު ނާރައި ހުރީ އެންމެ އިންޗިއެކެވެ.\nހަދީޖާ އެވާހަކަތައް ކުޅުދުއްފުށި އޮންލައިނަށް ކިޔައިދެނީ–ފޮޓޯ: އަހުމަދު މޫސާ\nފުރަތަމަ އައި ލޮނުގަނޑު ޕޮލިސް ސްޓޭޝަން ފާރުގައި ޖެހި ރުއްގަނޑު ތެރެއަށް ފެތުރުނު އިރު ލޮނުގަނޑުތެރޭ މުށިމަސްތައް ވެސް ކޮޅުކޮޅަށް ދުވެއެވެ. އެއިރު މީހުންގެ ދުލުން ބޮޑުރާޅު (ސުނާމީ) އެރި ވާހަކަ ކިޔަމުން ދިޔައެވެ.\nގެއަށްދިއުމަށް މަގުމައްޗަށް ނިކުތްއިރު އެއީ ކުރީގެ ކުޅުދުއްފުށީ އަތިރިމައްޗެއް ނޫނެވެ. މުޅި މަގުގެ ސިފަވަނީ ބަދަލު ވެފައެވެ. މޫދުގައި އަޅާފައި އޮތް އޮޑިފަހަރުތަކާއި ބޮއްކުރާތައް އޮތީ އެއްގަމުގަ އެވެ. ރާޅާއެކު ފިހާރަތަކުގެ މުދާތައް ހުރީ ކުނި ފުނި ފުނި ޖެހިފައެވެ.\nސުނަމީ ކާރިސާގައި އެމްއޯސީ ބުކްޝޮޕަށް ލޮނުވަދެގެން ގެއްލުން ލިބުނު މުދާތައް މަގުމައްޗަށް ނެރެފަ–ފޮޓޯ: އަހުމަދު މޫސާ\n“ހިއެއްނުކުރަން ރަށުތެރެއަށް މިހާ ގެއްލުންވި ކަމެއް، މިހާރުވެސް ސުނާމީ އޭ ބުންޏަސް ބިރުވެސް ގަނޭ އެދުވަސް ހަނދާން ވިޔަސް ދެރަވެސް ވޭ” ހަދީޖާ ބުންޏެވެ.\nމިފަދަ އެތައް ތަޖުރިބާ ކުރި ކިތަންމެ ދިވެހިންނެއްގެ ލޮލުން އެހަނދާން އާވިޔަސް އަދިވެސް ކަރުނައާދެ އެވެ. އިއްޔެ ވީ ކަމެއްހެން އެހުރިހާ ހަނދާނެއް އަދިވެސް ހިތުގައި ބިންވަޅު ނެނގިފައި ވަނީ ހަދާނުން ނުފިލާނެ ވަރަށެވެ.\nސުނާމީގައި ކުޅުދުއްފުށީ ކެމްޕަހުގެ ފާރެއް ވެއްޓިފަ–ފޮޓޯ: އަހުމަދު މޫސާ


Mammaeve. Alhugandah heyo dua kohdhevvasheve.\nމަންމާއެވެ. އަޅުގަނޑަށް ހެޔޮދުޢާ ކޮށްދެއްވާށެވެ\n-4months ago0- އައްޝައިޚް މުޙައްމަދު ސިނާން\nއަބޫ ހުރައިރާ رَضِيَ اللهُ عَنْهُ ވިދާޅުވިއެވެ. رَسُولُ اللهِ صَلَّى اللهُ عَلَيْهِ وَسَلَّمَ ޙަދީޘް ކުރައްވަނިކޮށް ތިމަން އަޑު އެހީމެވެ. "މީސްތަކުންގެ ތެރެއިން އެއްވެސް ކުއްޖަކު، މަރިޔަމްގެފާނުގެ ދަރިކަލުން ޢީސާ عَلَيهِ السَّلام އާއި ޖުރައިޖުގެ އެކުވެރިޔާ ފިޔަވައި، ޅަފަތުގައި ވާހަކަ ދައްކާފައެއް ނުވެއެވެ." އެކަލޭގެފާނަށް ދެންނެވުނެވެ. އޭ ﷲ ގެ ނަބިއްޔާއެވެ! ޖުރައިޖުގެ އެކުވެރިޔަކީ ކާކުތޯއެވެ؟ ޙަދީޘް ކުރެއްވިއެވެ. "ޖުރައިޖަކީ، އޭނާގެ އަޅުކަންކުރާތަނުގައި، މީސްތަކުންނާ އެކަހެރިވެ އަޅުކަންކޮށް އުޅުނު ރާހިބެކެވެ. އަދި އޭނާ އަޅުކަންކުރާތަނުގެ ތިރީގައި ހުއިހައްޕާ މީހަކު، އެމީހާގެ ގެރިތަކާއެކު އުޅުނެވެ. އަދި އެއަވަށުގެ އަންހެނަކު އެހުއިހައްޕާ މީހާގެ ކައިރިއަށް އައިސްގޮސް އުޅުނެވެ."\nޖުރައިޖުގެ މަންމަ އެއްދުވަހަކު އައިސް ގޮވާލިއެވެ. "އޭ ޖުރައިޖެވެ!" ޖުރައިޖު އޭރުހުރީ ނަމާދުކުރާށެވެ. ނަމާދުކުރަމުން އޭނާ ހިތާހިތާ ބުނެލިއެވެ. "ތިމަންގެ މަންމައެވެ. އަދި ތިމަންގެ ނަމާދެވެ؟" (އެބަހީ، މިދެކަމުން ތިމަންކުރާނީ ކޮންކަމެއް ހެއްޔެވެ؟) އޭނާއަށް ވިސްނުނީ ނަމާދު ކުރިއަށް ގެންދިޔުމަށެވެ. ތިންވަނަ ފަހަރަށް އެކަނބުލޭގެ ގޮވާލިއެވެ. އޭނާ ހިތާހިތާ ބުނެލިއެވެ. "ތިމަންގެ މަންމައެވެ. އަދި ތިމަންގެ ނަމާދެވެ؟" އޭނާއަށް ވިސްނުނީ ނަމާދު ކުރިއަށް ގެންދިޔުމަށެވެ. އެކަނބުލޭގެއަށް އިޖާބަނުދިނުމުން، އެކަނބުލޭގެ ބުންޏެވެ. "އޭ ޖުރައިޖެވެ! ކަލެއަށް ނުބައި އަންހެނުންތަކެއްގެ މޫނުފެނުމުގެ ކުރީގައި، ކަލޭގެ މަރު ﷲ ނުހިއްޕަވާނދޭވެ!" އެއަށްފަހު އެކަނބުލޭގެ ހިނގައްޖެއެވެ.\nޞަޙީޙް ބުޚާރީގައި ވެއެވެ. ޖުރައިޖު، އޭނާގެ އަޅުކަންކުރާތަނުގައި ވަނިކޮށް އަންހެނަކު އައިސް ޒިނޭ ކުރުމަށް ހުށަހެޅިއެވެ. ނަމަވެސް ޖުރައިޖު އިޖާބަނުދިނުމުން، އެ އަންހެންމީހާ ބަކަރިހުއިހައްޕާ މީހާއާ ޒިނޭކޮށް ބަލިވެއިނެވެ.\nއަންހެންމީހާ ވިހެއުމުން، ރަސްގެފާނުގެ އަރިހަށް ގެނެވުނެވެ. ރަސްގެފާނު އެއްސެވިއެވެ. "މިއީކާކުގެ ފަރާތުން ލިބުނު ކުއްޖެއް ހެއްޔެވެ؟" އެއަންހެންމީހާ ބުންޏެވެ. "ޖުރައިޖުގެ ފަރާތުންނެވެ." ރަސްގެފާނު ވިދާޅުވިއެވެ. "އަޅުކަންކުރާތަނުގެ ވެރިޔާ ހެއްޔެވެ؟" ޖަވާބުގައި އެއަންހެންމީހާ ބުންޏެވެ. "އާއެކެވެ." ރަސްގެފާނު ވިދާޅުވިއެވެ. "އޭނާ އަޅުކަންކުރާ ތަން ތަޅާ ސުންނާފަތިކޮށް، އޭނާ ތިމަންގެ ކައިރިއަށް ގެންނާށެވެ." މީސްތަކުން، އެ އަޅުކަންކުރާތަން ވެއްޓެންދެން ކޯރާޑިތަކުން ތެޅިޔެވެ. އަދި ޖުރައިޖުގެ އަތް ކަރާއެކު ބަނދެގެން ރަސްގެފާނުގެ އަރިހަށް ގެނެސްފިއެވެ. ޖުރައިޖު ގެންދިޔައިރު، ނުބައި އަންހެންވެރިންގެ ބައިގަނޑެއްގެ ކައިރިން ގެންދެވުނެވެ. އެހިނދު އޭނާއަށް އެ އަންހެންވެރިންތައް ފެނުނު ހިނދު ހީލިއެވެ. އެ އަންހެންވެރިންތައް އެހެން މީސްތަކުންނާއެކު އޭނާއާ ދިމާލަށް ބަލަމުން ދިޔައެވެ.\nރަސްގެފާނު އެއްސެވިއެވެ. "މި އަންހެންމީހާ މިކުރަނީ ކޮން ދަޢުވާއެއް ހެއްޔެވެ؟" ޖުރައިޖު ދެންނެވިއެވެ. "ކޮން ދަޢުވާއެއް ތޯއެވެ؟" ރަސްގެފާނު ވިދާޅުވިއެވެ. "އެއަންހެންމީހާ އެދަޢުވާކުރަނީ، އެއަންހެންމީހާ ވިހެއި ކުއްޖަކީ ތިބާގެ ފަރާތުން ލިބުނު ކުއްޖެއްކަމަށެވެ." ޖުރައިޖު އެ އަންހެންމީހާއާ ދިމާލަށް ބުންޏެވެ. "ދަޢުވާކުރަނީ ކަނބުލޭގެ ހެއްޔެވެ؟" އަންހެންމީހާ ބުންޏެވެ. "އާއެކެވެ." ޖުރައިޖު ސުވާލުކުރިއެވެ. "އެ ތުއްތުކުއްޖާ ކޮބާ ހެއްޔެވެ؟" އެބައިމީހުން ޖަވާބުގައި ބުންޏެވެ. "އެކުއްޖާވީ އެ އަންހެންމީހާގެ ކޮޓަރީގައެވެ." ޞަޙީޙް މުސްލިމްގައިވާގޮތުން، ޖުރައިޖު އެކުއްޖާގެ ބޮލުގައި ފިރުމާލާފައި ބުންޏެވެ. "ކޮއިފުޅުގެ ބައްޕައަކީ ކާކު ހެއްޔެވެ؟" އެ ތުއްތުކުއްޖާ ޖަވާބުދިނެވެ. "ބަކަރި ހުއިހައްޕާ މީހާއެވެ."\nޖުރައިޖަށް ޢިޝާރާތްކުރައްވައި ރަސްގެފާނު ވިދާޅުވިއެވެ. "ތިބާ އަޅުކަންކުރާތަން ރަނުން ތިމަން ހަދައިދެން ހެއްޔެވެ؟" ޖުރައިޖު ދެންނެވިއެވެ. "ނޫނެކެވެ." ރަސްގެފާނު ވިދާޅުވިއެވެ. "ރިހިން ހަދައިދެން ހެއްޔެވެ؟" ޖުރައިޖު ދެންނެވިއެވެ. "ނޫނެކެވެ." ރަސްގެފާނު ވިދާޅުވިއެވެ. "ދެން ކޮން އެއްޗަކުން ހެއްޔެވެ؟" ޖުރައިޖު ދެންނެވިއެވެ. "އެތަން ކުރިންހުރިގޮތަށް ހައްދަވައިދެއްވާށެވެ." ރަސްގެފާނު ސުވާލުކުރެއްވިއެވެ. "ތިބާ ހިނިއައީ ކޮންސަބަބަކާ ހުރެ ހެއްޔެވެ؟" ޖުރައިޖު ދެންނެވިއެވެ. "ތިމަންނައަށް ހަނދާންވިކަމަކުންނެވެ. ތިމަންގެ މަންމަގެ ދުޢާ ތިމަންގެ މައްޗަށް ވެރިވެއްޖެއެވެ." ދެން އެކަމުގެ ޚަބަރު އެބައިމީހުންނަށް ޖުރައިޖު ދިނެވެ.\nލޮބުވެތި ކުދި ބޮޑު އެންމެހައި ދަރިންނޭވެ! ތިޔަ ދަރިންގެ މައިންބަފައިން ތިޔަ ދަރިންނަށް ކުރާ ދުޢާއަކީ އިޖާބަވުން އަވަސްވެގެންވާ ދުޢާއެކެވެ. ތިޔަ ދަރިންގެ މައިންބަފައިންގެ ކިބައިން ހެޔޮ ރަނގަޅު ދުޢާކޮށްދިނުމަށް އެދޭށެވެ. އެބައިމީހުންގެ ރުހުން ހޯދުމަށްޓަކައި ގަދައަޅައި މަސައްކަތްކުރާށެވެ. އަދި އެ މައިންބަފައިންގެ ފުށުން ބަދުދުޢާއެއް ކުރިމަތިވެދާނެ ކަންކަމުން ދުރުހެލިވާށެވެ! އެފަދަ ބަދުދުޢާއަކާމެދު ބިރުވެތިވާށެވެ!\nއަބޫ ހުރައިރާ رَضِيَ اللهُ عَنْهُ ވިދާޅުވިއެވެ. ނަބިއްޔާ صَلَّى اللهُ عَلَيْهِ وَسَلَّمَ ޙަދީޘް ކުރެއްވިއެވެ. ((ثَلاَثُ دَعَوَاتٍ مُسْتَجَابَاتٌ لاَ شَكَّ فِيهِنَّ: دَعْوَةُ الْمَظْلُومِ وَدَعْوَةُ الْمُسَافِرِ وَدَعْوَةُ الْوَالِدِ عَلَى وَلَدِهِ)) (أبو داود والترمذي وحسّنه الألباني) މާނައީ: "ޝައްކެއްނުވާ، އިޖާބަކުރަނިވި ތިން ދުޢާއެއްވެއެވެ. އަނިޔާލިބިފައިވާ މީހާގެ ދުޢާއާއި، ދަތުރުވެރިޔާގެ ދުޢާއާއި، ބައްޕައަކު އޭނާގެ ދަރީންގެ މައްޗަށްކުރާ ދުޢާއެވެ."\nލޮބުވެތި މައިންބަފައިންނޭވެ! ތިޔަ މައިންބަފައިންގެ ދުޢާއަކީ ތިޔަބައިމީހުންގެ ދަރީންގެ ބާއްޖަވެރިކަމުގެ މަގު ކޮށައިދިނުމަށް ވާ ތޫނު ހަތިޔާރެކެވެ. އެ ދަރީންނަށް ދުނިޔެއާއި އާޚިރަތުގެ މަންފާ ލިބޭނެ ކަންކަމަށް އެ ދަރިންނަށް ދުޢާކޮށް ދެއްވާށެވެ. އެއީ މަތިވެރި ރަސޫލު ބޭކަލުންނާއި ނަބީބޭކަލުންގެ ފުށުން ފެންނަންއޮތް ކަމެކެވެ. އަދި ދަރިންގެ ފުށުން ދިމާވާ ހިތްހަމަނުޖެހުންތަކުގެ ސަބަބުން އެ ދަރިންނަށް ބަދުދުޢާކުރުމުން ދުރުހެލިވެ އެއްކިބާވެ ލައްވާށެވެ! ލިބިފައިވާ ހަތިޔާރުގެ ބޭނުން ހެޔޮގޮތުގައި ހިއްޕަވާށެވެ!


Alhugandumen ge verikan nama report nerunu meehun thibeynee jalugai: PPM | Mihaaru\nއިދިކޮޅުން ބޭއްވި ނޫސްވެރިންގެ ބައްދަލުވުމެއްގައި އަބްދުއްރަހީމް ވާހަކަ ދައްކަވަނީ---ފޮޓޯ/މިހާރު\nއަޅުގަނޑުމެންގެ ވެރިކަން ނަމަ ރިޕޯޓު ނެރުނު މީހުން ތިބޭނީ ޖަލުގައި: އިދިކޮޅު\n10 އޮކްޓޯބަރ 2019 - 17:53 23 comments\nވެރިކަމުގައި އޮތީ ޕީޕީއެމް ނަމަ، އިސްލާމްދީނަށް ފުރައްސާރަކުރި މީހުން މިހާރު ތިބޭނީ ޖަލުގައި ކަމަށް ބުނެ ލަސްނުކޮށް އެ މީހުންނާ މެދު ފިޔަވަޅު އަޅަން އިދިކޮޅު ޕީޕީއެމާއި ޕީއެންސީން މިއަދު ގޮވާލައިފި އެވެ.\nއެ ޕާޓީން ބޭއްވި ނޫސްވެރިންގެ ބައްދަލުވުމެއްގައި ޕީއެންސީގެ ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ވިދާޅުވީ ދީނާއި ރަސޫލާ އަށް ފުރައްސާރަކުރުމަކީ ސަމާސާ ކަމެއް ނޫން ކަމަށެވެ. އެއީ ޓެރަރިޒަމްގެ އަމަލެއް ކަމަށް އޭނާ ވިދާޅުވި އެވެ.\nއެ ރިޕޯޓު ނެރުމުގައި ބައިވެރިވި އެންމެން ވަގުތުން ހައްޔަރު ކުރަން ވެސް އޭނާ ގޮވާލެއްވި އެވެ.\n"އެ ޖަމިއްޔާ އުވާލުމަކުން އުފެދޭ. މިއީ އިސްލާމްދީނަށް ދެވިގެން އުޅޭ ޓެރަރިސްޓު ހަމަލާއެއް، ކީރިތި ރަސޫލާ އަށް ދެވިގެން އުޅޭ ޓެރަރިސްޓު ހަމަލާއެއް. އެ [ރިޕޯޓް ނެރުނު] މީހުން ހިފައި ހައްޔަރު ކުރުމަށް ވުރެން މުހިއްމު އެއްވެސް ކަމެއް މިވަގުތު މި ގައުމުގައި އޮވެގެން ނުވާނެ،" އޭނާ ވިދާޅުވި އެވެ.\nއަބްދުއްރަހީމް ވިދާޅުވި ގޮތުގައި ޕީޕީއެމްގެ ސަރުކާރުން ވިޔަސް މި ސަރުކާރުން ކުރިއަސް ގޯސް ކަމެއް ވާނީ ގޯސްކަމަކަށެވެ. ރިޕޯޓެއް ނެރެ ކޮށްގެން އުޅެނީ މިއުޒިކް ޝޯއެއް ބޭއްވުން ފަދަ ކަމެއް ނޫން ކަމަށް ވިދާޅުވި އެވެ.\nޕީއެންސީގެ ނައިބު ރައީސް އަދި ބާރަށު ދާއިރާގެ ކުރީގެ މެމްބަރު އިބްރާހިމް ސުޖާއު ވިދާޅުވީ އިދިކޮޅު ކޯލިޝަން ވެރިކަމަށް އައިސްފި ނަމަ ރިޕޯޓުގެ މައްސަލަ ބަލާނެ ކަމަށެވެ. އެއީ ފަސޭހަ އިން ދޫކޮށްލާނެ މައްސަލައެއް ނޫން ކަމަށް އޭނާ ވިދާޅުވި އެވެ.\n"ދެން ވެރިކަމަށް އަޔަސް މި މައްސަލަ ބަލާނަން، މީގައި ސާބިތުވާ އެންމެން ތިބޭނީ ޖަލުގައި،" ސުޖާއު ވިދާޅުވި އެވެ.\nއޭނާ ވިދާޅުވި ގޮތުގައި ޕީޕީއެމްގެ ވެރިކަމެއްގައި މިހާރު އޮތް މިންވަރަށް ދީނަސް ފުރައްސާރަކޮށް ރިޕޯޓް އާއްމުކުރި ނަމަ އެ ބަޔަކު ހިފައި ހައްޔަރުކުރާނެ އެވެ. މިފަދަ ކަންކަން ކުރާ ނަމަ ކުރެވޭނީ ގޭގައި ސިއްރުން ކަމަށާއި ފާޅުވުމާ އެކު އެ ބަޔަކު ޖަލަށް ލާނެ ކަމަށް ވެސް ސުޖާއު ވިދާޅުވި އެވެ.\n"މި ދަރަޖައަށް އަޅުގަނޑުމެން ދީން ހިމާޔަތްކުރާނަން،" އޭނާ ވިދާޅުވި އެވެ.\nޕީއެންސީން ބޭއްވި ނޫސްވެރިންގެ ބައްދަލުވުމުގައި ސުޖާއު (މ) އާއި އެ ޕާޓީގެ އިސް ބައެއް ބޭފުޅުން.\nޕީޕީއެމްގެ ވެރިކަން އޮތް އިރު ވެސް އެމްޑީއެން އިން ރިޕޯޓު އާއްމުކުރި ކަމަށް ކުރާ ތުހުމަތު އަބްދުއްރަހީމާއި ސުޖާއު ވެސް ދޮގު ކުރެއްވި އެވެ. ދެ ބޭފުޅުން ވެސް ވިދާޅުވި ގޮތުގައި އޭރު ނެރުނީ އެހެން ރިޕޯޓެކެވެ.\n"ޕްރިލިމިނަރީ އެސްސެމެންޓް އޮން ރެޑިކަލައިޒެޝަން އިން ދަ މޯލްޑިވްސް"ގެ ނަމުގައި އެމްޑީއެން އިން ނެރުނު ރިޕޯޓުގައި، ރާއްޖޭގެ ތައުލީމީ ނިޒާމުގައި ކިޔަވައިދޭ ފޮތްތަކުގައި ހަރުކަށި ވިސްނުމަށް ބާރުއަޅާ ވާހަކަ ހުރި ކަމަށް ބުނެ، ކީރިތި ގުރުއާނުގެ ނައްސުން އައިސްފައިވާ ބައެެއް ކަންތައްތަކާއި ހަދީސްތަކުގައިވާ ބައެއް ކަންކަން ރިޕޯޓުގައި ފާހަގަކޮށްފައިވެ އެވެ.\nގުރުއާނުުގެ ނައްސުން އައިސްފައިވާ ކަންތައްތަކާ ދެކޮޅަށް ލިޔެފައިވާ އެއް ވާހަކަ އަކީ ރަސޫލާގެ އިސްރާ އާއި މިއުރާޖްގެ ދަތުރުފުޅަކީ ސައިންޓިފިކް ގޮތުން ގަބޫލު ނުކުރެވޭނެ ވާހަަކައެއް ކަމަށް ބުނެފައި ވުމެވެ. ދީނުގެ އަސާސްތަކާއި އަގީދާ އާއި މުސްލިމުން ގަބޫލުކުރާ ބައެއް ކަންކަމާ މެދު ސުވާލު އުފައްދައި ހަޖޫ ޖަހާފައިވެ އެވެ.\nމި ރިޕޯޓުގެ މައްސަލަ އިސްލާމިކް މިނިސްޓްރީން ހުށަހަޅައިގެން ފުލުހުން އަންނަނީ ތަހުގީގު ކުރަމުންނެވެ.\nއިތުރު ލިޔުންތައް ކުށްކުރުން ފުލުހުން އިދިކޮޅު ފަރާތްތައް ޕީޕީއެމް މޯލްޑިވިއަން ޑިމޮކްރެސީ ނެޓްވޯކް ކުރީގެ މެމްބަރު އަބްދުއްރަހީމް އަބްދުﷲ މެމްބަރު އިބްރާހިމް ޝުޖާއު


ހިއުމަން ކެޕިޓަލް މެނޭޖްމަންޓް އެގްޒެކެޓިވް\nޕޮލިސީ އެންޑް އޯގަނައިޒޭޝަން ޑިވެލޮޕްމަންޓް (އެސެސްމަންޓް އެންޑް ޕޮލިސީ ޑިވެލޮޕްމަންޓް)\nމަހަކު -/3000 ރުފިޔާ\nމަހަކު 2203/25 ރުފިޔާ (އަސާސީ މުސާރައިގެ %35)\nމަސައްކަތާ ގުޅޭ ދާއިރާއަކުން ބެޗެލަރސް ޑިގްރީ ނުވަތަ އޮނަރސް ޑިގްރީ (ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް) ހާސިލްކޮށްފައިވުން.\n"ރީ ފޯމިއުލޭޓިންގ ސިވިލް ސަރވިސް ރެކްރޫޓްމަންޓް އެންޑް ސިލެކްޝަން" ޕްރޮޖެކްޓް ކޯޑިނޭޓްކޮށް ހިންގައި ބެލެހެއްޓުން.\nމެރިޓް އުސޫލުން މުވައްޒަފުން ހޮވުމަށް ހުރި ގޮންޖެހުންތައް ފާހަގަކޮށް، އެކަންތައްތަކުން އަރައިގަނެވޭނެ ގޮތްތަކާބެހޭ ދިރާސާކޮށް ހައްލުތައް ހޯދުން.\nމެރިޓް އުސޫލުން މުވައްޒަފުން ހޮވުމުގެ ނިޒާމު ހަރުދަނާކުރުމަށްޓަކައި ގަވާއިދަށް ގެންނަންޖެހޭ ބަދަލުތައް ފާހަގަކޮށް، އެކުލަވާލަންޖެހޭ އުސޫލުތައް އެކުލަވާލުން.\nސިވިލް ސަރވިސް މުވައްޒަފުން ވަޒީފާއަށް ހޮވުމާއި އަޢްޔަނުކުރުމުގެ އުސޫލުތައް މުރާޖަޢާކޮށް، ދިރާސާކޮށް، ގެންނަންޖެހޭ ބަދަލުތައް ތަންފީޒުކުރުން.\nސިވިލް ސަރވިސްގެ ޤާނޫނާއި ގަވާއިދަށް އަންނަ ބަދަލުތަކާއި އެއްގޮތަށް ވަޒީފާއާ ބެހޭ ޕްރޮސީޖަރތައް މުރާޖަޢާކޮށް އެއަންނަ ބަދަލުތައް ސިވިލް ސަރވިސްގެ އިދާރާތަކަށް ފޯރުކޮށްދިނުން.\nސިވިލް ސަރވިސްގެ މަގާމުތަކަށް މީހުން ރެކްރޫޓްކުރުމުގައި ކޮމްޕީޓެންސީ އެސެސްކުރެވޭނެގޮތްތައް ހޯދުމާއި ކަނޑައެޅުމާއި އެކަންކަން ހިންގައި ބެލެހެއްޓުން.\nސިވިލް ސަރވިސްގެ މަގާމުތަކަށް މީހުން ރެކްރޫޓްކުރުމުގައި ބޭނުންކުރެވޭނެ އިމްތިހާނުތައް ތަރައްޤީކޮށް، ސުވާލު ބޭންކް ބެލެހެއްޓުން. އަދި ކޮމިޝަނުގެ ފަރާތުން ބާއްވާ އިމްތިހާނުތައް ހިންގައި ބެލެހެއްޓުން.\nޕަރމަނަންޓް ސެކްރެޓަރީންނާއި ޒިންމާދާރުވެރިން އަމަލުކުރަންޖެހޭ އުޞޫލުތަކާއި ގައިޑްލައިންތައް އެކުލަވާލުން.\nދިވެހި ސިވިލް ސަރވިސްގެ ސްޓްރެޓީޖިކް ޕްލޭން އެކުލަވާލުމާއި ޕްލޭންގައިވާ ކަންކަން ކުރިއަށްދާގޮތް ގަވާއިދުން މޮނިޓަރ ކުރުމާއި ސިވިލް ސަރވިސް ސްޓްރެޓީޖިކް ޕްލޭން އޯވަރސައިޓް ޕްލޭނިންގ ކޮމިޓީގެ އެންމެހާ އިދާރީ ކަންތައްތައް ބެލެހެއްޓުން.\nސިވިލް ސަރވިސްގައި މުވައްޒަފުން ދެމެހެއްޓުމަށް (ރިޓެންޝަން) ބޭނުންވާ ސްޓްރެޓަޖީސްތައް ޤާއިމުކޮށް މިކަމާގުޅޭ އުޞޫލުތައް އެކުލަވާލުން.\nސިވިލް ސަރވިސް މުވައްޒަފުންގެ ތަފާސްހިސާބުތައް ދިރާސާކޮށް، ކަމާބެހޭ ފަރާތްތަކާގުޅިގެން ޝާޢިއުކުރުން.\n"ސީއެސް ވިއުގަ 2.0" ގެ މޮޑިއުލްތައް ޑިވެލޮޕްކޮށް އިތުރަށް ފުރިހަމަކުރުމަށް ކަމާބެހޭ ފަރާތްތަކާގުޅިގެން މަސައްކަތްކުރުން.\n"ސީއެސް ވިއުގަ 2.0" ޕްރޮޖެކްޓް ކަމާބެހޭ ފަރާތްތަކާ ގުޅިގެން ހިންގާ ބެލެހެއްޓުމާއި އެ ޕްރޮޖެކްޓް އިތުރަށް ފުރިހަމަކުރުމަށްޓަކައި ކުރަންޖެހޭ ކަންތައްތައް ކޯޑިނޭޓްކޮށް ހިންގައި ބެލެހެއްޓުން.\n14. ޤާނޫނު ނަންބަރު 2010/5 (ވެރިކަން ބަދަލުވުމުގެ މަރުޙަލާއާބެހޭ ޤާނޫނު) ގައި ކޮމިޝަނުން ކުރުމަށް ކަނޑައަޅާފައިވާ ކަންތައްތައް ހިންގައި ބެލެހެއްޓުން.\n3 ޖަނަވަރީ 2017 ވާ ބުދަދުވަހުގެ މެންދުރު ފަހު 14:30 ގެ ކުރިން ސިވިލް ސަރވިސް ކޮމިޝަނުގެ އިދާރާއަށް (ހ. ވެލާނާގެ 12 ވަނަ ފަންގިފިލާ)\nފުރިހަމަ ކޮށްފައިވާ ސިވިލް ސަރވިސް ކޮމިޝަނުގެ ވަޒީފާއަށް އެދޭ ފޯމް (ސިވިލް ސަރވިސް ކޮމިޝަނުގެ ވަޒީފާއަށް އެދޭ ފޯމު ކޮމިޝަނުގެ ކައުންޓަރުން ލިބެން ހުންނާނެއެވެ. އަދި ކޮމިޝަނުގެ ވެބްސައިޓް www.csc.gov.mv އިން ޑައުންލޯޑު ކުރެވޭނެއެވެ)\nލިބިފައިވާ ހުރިހާ ތައުލީމީ ސެޓްފިކެޓްތަކުގެ ކޮޕީ (ރާއްޖެއިން ބޭރުގެ ތަޢުލީމީ އިންސްޓިޓިއުޓަކުން ނުވަތަ ރާއްޖޭގެ ތަޢުލީމު ދޭ މަރުކަޒަކުން ހިންގާ ރާއްޖެއިން ބޭރުގެ އިންސްޓިޓިއުޝަނެއްގެ ކޯހެއްނަމަ، މޯލްޑިވްސް ކޮލިފިކޭޝަން އޮތޯރިޓީއިން ފެންވަރު ބަލާފައިވާ ސެޓްފިކެޓްގެ ކޮޕީ ނުވަތަ ކޯސް ފުރިހަމަކުރި ކަމުގެ ލިޔުމާއެކު ކޯހުން ލިބޭ ސެޓްފިކެޓް ވަކި ފެންވަރެއްގައި އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ އާއި ޓްރާންސްކްރިޕްޓްގެ ކޮޕީ)\nތަޢުލީމާއި ތަމްރީނު (ކަނޑައެޅިފައިވާ އިން ސައްތަ: 30)\nމަސައްކަތުގެ ތަޖުރިބާ (ކަނޑައެޅިފައިވާ އިން ސައްތަ: 15)\nލިބިފައިވާ ހުނަރު،ފެންވަރު،ގާބިލުކަން އަދި ސިފަ (ކަނޑައެޅިފައިވާ އިން ސައްތަ: 55)\nއެޕްޓިޓުއުޑް ޓެސްޓް - 10\nޕްރެކްޓިކަލްސް - 10\nއިންޓަވިއު އަދި ޕްރެޒެންޓޭޝަން - 35\nމި ވަޒީފާއަށް އެދޭ ފަރާތްތަކުގެ ތެރެއިން ޝަރުތުހަމަވާ މީހުންގެ އަދަދު 10 އަކަށް ވުރެ އިތުރުވެއްޖެނަމަ، ތަޢުލީމާއި، މަސައްކަތުގެ ތަޖުރިބާ އަދި ލިބިފައިވާ ހުނަރަށް ބަލައި އެންމެ މަތިން ޕޮއިންޓް ލިބޭ ފަރާތްތައް ޝޯޓްލިސްޓް ކުރެވޭނެއެވެ.\nމި މަގާމަށް މީހަކު ހޮވުމަށް ބޭއްވޭ އިންޓަރވިއު 2018 ޖަނަވަރީ 04 އާއި 2018 ޖަނަވަރީ 16 އާ ދެމެދު މާލޭގައި ބޭއްވުމަށް ވަނީ ހަމަޖެހިފައެވެ.\nމި އިޢުލާނާއި ގުޅިގެން މަޢުލޫމާތު ސާފުކުރެއްވުމަށް ގުޅުއްވާނީ 3307302 ނުވަތަ 3307303 ނަންބަރު ފޯނާއެވެ. ފެކްސް ނަންބަރަކީ 3303648 އެވެ. އީމެއިލް އެޑްރެހަކީ [email protected] އެވެ. އިތުރު މަޢުލޫމާތު މި ކޮމިޝަންގެ ވެބްސައިޓް http://www.csc.gov.mv އިން ލިބިވަޑައިގަންނަވާނެއެވެ.\n07 ރަބީޢުލްއާޚިރު 1439ހ\n25 ޑިސެންބަރު 2017މ\nނަންބަރު: 188-SHRD/IUL/2017/ 77\nސުންގަޑި: 03 ޖަނަވަރީ 2018 1430


އެމްޕައަރ ސްޓޭޓް ބިލްޑިންގ - ވިކިޕީޑިއާ\nއެމްޕައަރ ސްޓޭޓް ބިލްޑިންގ\n(މިސްރާބުކުރެވުނީ Empire State Building އިން)\nއެމްޕައަރ ސްޓޭޓް ބިންޑިންގ ޢިމާރާތް ކުރުމަށް ބިންކޮނުމުގެ މަސައްކަތް ފެށުނީ 22 ޖެނުއަރީ 1930 ގައެވެ. ޢިމާރާތް ކުރުމުގެ މަސައްކަތް ފެށުނީ 17 މާރިޗް 1930 ގައެވެ. ޢިމާރާތް ކޮށް ނިމުނީ އޭގެ 14 މަސް ފަހުން 1931 ވަނަ އަހަރުގެ މެއި މަހުގެ ތެރޭގައެވެ. ހަތަރެއް ބައި ފަންގި ފިލާގެ މަސައްކަތް ކޮންމެ ހަފްތާއަކު ނިންމާފައި ވެއެވެ. މިތަން ބިނާކުރެވިފައިވަނީ ކުރިން އެމެރިކާގެ ނިއުޔޯކް ސިޓީގައި ވަލްޑޯފް އެސްޓޯރިއާ ހޮޓެލް ހުރި ތަނުގައެވެ.\nއެމްޕައަރ ސްޓޭޓް ބިލްޑިންގ.\nއެމްޕައަރ ސްޓޭޓް ބިންޑިންގ ފަރުމާކޮށްފައިވަނީ ޝްރީވް، ލޭމްބް އެންޑް ހަރްމަން އެސޯޝިއޭޓް ކިޔާ ކުންފުންޏަކުންނެވެ. ޢިމާރާތް ކުރުމުގެ މަސައްކަތް ކޮށްފައިވަނީ ސްޓާރެޓް ބްރަދާރސް އެންޑް އެކީން އިންކޯޕަރޭޝަން ގެ ފަރާތުންނެވެ. 1972 ވަނަ އަހަރު މަންހަޓާންގައި ދުނިޔޭގެ ވިޔަފާރީގެ މަރުކަޒުގެ ފުރަތަމަ ޓަވަރު ބިނާކުރުމާއި ހަމައަށް ދުނިޔޭގެ އެންމެ އުސް އިމާރާތުގެ ގޮތުގައި 102 ފަންގިފިލާ އަށް ހެދިފައިވާ އެމްޕައަރ ސްޓޭޓް ބިންޑިންގ ވަނީ ފާހަގަ ކުރެވިފައެވެ. އެހެންކަމުން 41 އަހަރު ވަންދެން ދުނިޔޭގެ އެންމެ އުސް އިމާރާތުގެ ގޮތުގައި އެމްޕައަރ ސްޓޭޓް ބިންޑިންގ ދެމިހުރިއެވެ.\n11 ސެޕްޓެމްބަރު 2001 ގައި އެމެރިކާގެ ނިއުޔޯކް ސިޓީގައި ހުރި ދުނިޔޭގެ ވިޔަފާރީގެ މަރުކަޒަށް ހަމަލާދީ އެއިމާރާތުގެ ދެޓަވަރު ބިމާއި ހަމަކޮށްލުމަށްފަހު މިއަދު ވެސް ނިއުޔޯކް ސިޓީގައި ހުރި އެންމެ އުސް އިމާރާތުގެ ގޮތުގައި އެމްޕައަރ ސްޓޭޓް ބިންޑިންގ ވަނީ ވެފަައެވެ. އަދި މިހާރު ވެސް މުޅި އެމެރިކާގައި ހުރި ދެވަނަ އަށް އެންމެ އުސް ޢިމާރާތަކީ ވެސް އެމްޕައަރ ސްޓޭޓް ބިންޑިންގ އެވެ.\nއެމްޕައަރ ސްޓޭޓް ބިންޑިންގ ގެ މަތީގައި ބެހެއްޓިފައިވާ އެންޓަނާގެ ކޮޅާއި ހަމައަށް އިމާރާތުގެ އުސްމިނުގައި 448 މީޓަރު ހުރެއެވެ. 102 ވަނަ ފަންގިފިލާ އާއި ހަމައަށް ހުންނަނީ 381 މީޓަރު އެވެ. މުޅި އިމާރާތުގެ ބޮޑު މިނުގައި 37 މިލިއަން ކޮޑި ފޫޓް ހުރެއެވެ. ޢިމާރާތް ކޮށްފައިވާ ބިމުގައި 83،860 އަކަ ފޫޓް ހުރެއެވެ. މިއީ 100 އަށްވުރެ ގިނަ ފަންގި ފިލާ ހިިމެނޭ ގޮތަށް ޢިމާރާތް ކުރެވުނު ފުރަތަމަ ބިލްޑިންގ އެވެ.\nޢިމާރާތުގެ ބޭރުގައި ބެހެއްޓިފައިވާ ބިންގާގެ ގޮތުގައި ބެލެވޭ ހަދާނީ ހިލަ ބާއްވައި ދިނީ 17 ސެޕްޓެމްބަރު 1930 ގައި އޭރު ނިއުޔޯކްގެ ގަވަރުނަރަކަށް ހުރި އަލްފްރެޑް އީ ސްމިތު އެވެ. ޢިމާރާތުގެ ރޭނުމުގެ މަސައްކަތް ނިމުނީ 13 ނޮވެންބަރު 1930 ގައެވެ. ރަސްމީ ކޮށް އެމްޕައަރ ސްޓޭޓް ބިންޑިންގ ހުޅުވައިދިނީ އޭރު އެމެރިކާގެ ރައީސް ކަމުގައި ހުންނެވި ހާބަޓް ހޫވަރ 1 މެއި 1931 ގައެވެ. ޢިމާރާތް ހުޅުވުމަށް ފަހު 1940 ވަނަ އަހަރާއި ހަމައަށް އަންނަންދެން ޢިމާރާތުގެ ގިނަބައިތައް ހުރީ ކުއްޔަށް ދޫނުކޮށެވެ. ނަތީޖާއެއްގެ ގޮތުން އެދުވަސް ވަރު މިޢިމާރާތަށް އެމްޕްޓީ ސްޓޭޓް ބިލްޑިންގ ގެ ނަމުން މުޚާޠަބު ކުރެވުނެވެ.\nއެމްޕައަރ ސްޓޭޓް ބިންޑިންގ ގެ މަސައްކަތް އެއްކޮށް ނިންމުމަށް 1 އަހަރާއި 45 ދުވަސް ނުވަތަ 410 ދުވަސް ހޭދަވި އެވެ. ޢިމާރާތް ކުރުމުގެ މަސައްކަތުގައި 3400 މީހުން ހަރަކާތްތެރި ވިއެވެ. މަސައްކަތް ކުރަމުން ދިޔަ ދުވަސްވަރު 14 މީހުން ވަނީ އެކިފަހަރު މަތިން މަރުވެފައެވެ. ޢިމާރާތުގެ ބޭރުހެދުމަށް އިންޑިއާނާ ލައިމް ސްޓޯން އަދި ގްރެނައިޓް ބޭނުން ކުރެވިފައި ވެއެވެ. މީގެ އިތުރުން6ވަނަ ބުރިން ފެށިގެން މައްޗަށް އެލްމިނިއަމް، ކްރޯމް- ނިކެލް، އަދި އެކަތަ ފާރު ރީތި ކުރުމަށް ބޭނުން ކުރެވިފައި ވެއެވެ. ޢިމާރާތުގެ އެތެރެ ރީތި ކުރުމަށް ސަންގު މަރުމަރު ހިލަ ބޭނުން ކުރެވިފައި ވެއެވެ. މިހިލަ ގެނެސްފައިވަނީ އިޓަލީ، ބެލްޖިއަމް، ފްރާންސް، އަދި ޖަރުމަނުންނެވެ.\nއެމްޕައަރ ސްޓޭޓް ބިންޑިންގ ގެ ބަރުދަނުގައި 330 ހާސް މެޓްރިކް ޓަން ހުންނާނެ ކަމަށް ލަފާކުރެވެއެވެ. މިއިމާރާތުގައި 6500 ކުޑަދޮރު، 73 އިލެވޭޓަރު ހުރެއެވެ. އަދި އިމާރާތުގެ ހުރިހާ ފަންގި ފިލާގެ ބައިތަކުގެ ބޮޑުމިނުގައި 2200 ހާސް އަކަފޫޓް ހުރެއެވެ. ޢިމާރާތުގެ މަތީގައިވާ ބްރޯޑް ކާސްޓިންގ އެންޓަނާ ބެހެއްޓުނީ 1952 ވަނަ އަހަރު އެވެ. މިހާރު ވެސް ތަފާތު އެތައް ޓީވީ އަދި ރޭޑިޔޯ ސްޓޭޝަންތައް މިޢިމާރާތުގައި ހެދިފައި ވެއެވެ.\nމިޒަމާނުގެ ދުނިޔޭގެ7އަޖައިބު\nއެމްޕައަރ ސްޓޭޓް ބިލްޑިންގ · އިޓައިޕޫ ޑޭމު · ސީ.އެން. ޓަވަރު · ޗެނަލް ޓަނެލް\nއުތުރު ކަނޑުން ހިމާޔަތް ކުރުމުގެ މަސައްކަތް · ރަން ދޮރާށި ފާލަން · ޕެނަމާ ކެނަލް\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 19:19 ގައެވެ.


Suvadheeb parlimet maa minivan eihaa biruveri!\nސުވައިދީބު ޕާލަމެންޓް މާ މިނިވަން، މާ ބިރުވެރި!\nއައްޑު އަތޮޅާއި ފުވައްމުލަކާއި ހުވަދު އަތޮޅު (ގއ. ގދ) ހިމެނޭ ގޮތަށް އުފެއްދި ދައުލަތް، ޔުނައިޓެޑް ސުވާދީބް ރިިޕަބްލިކް ނުވަތަ އެކުވެރި ސުވާދީބް ޖުމްހޫރިއްޔާއަށް 56 އަހަރު، ފުރޭނީ އަންނަ ޖަނަވަރީން ތިން ވަނަ ދުވަހު އެވެ. މި ރިޕޯޓް އަވަސް ކޮށްލީ މާދަމާއަކީ ރާއްޖޭގެ ޕާލަމެންޓްރީ އަދި ގައުމީ ހަޔާތުގެ މުހިންމު ދުވަހަކަށް ވެފައި ދިވެހި ދައުލަތުން ވަކިވެ، އުފެއްދި ސުވާދީބު ދައުލަތާއި އެ ދައުލަތުގެ ޕާލަމެންޓްރީ ހަޔާތުގެ މައްޗަށް އަވަސް ކަޅިއެއް އަޅައިލާން ވެގެނެވެ.\n"ސުވާދީބަކީ އެންމެ އިހުޒަމާނުގައި އެންމެ ދެކުނުގެ ތިން އަތޮޅު ކަމަށްވާ އައްޑޫ އަތޮޅާއި ފުވައްމުލަކާއި ހުވަދު އަތޮޅަށް ދިވެހިން ކިޔައި އުޅުނު ޖުމްލަ ނަން އެ ނަމަށް ނިސްބަތްކޮށް އެ ޖުމްހޫރިއްޔާއަށް ނަން ދިނީ. އެ ނަން ކިޔުމުގެ މޭސްތިރިއަކީ ސުވާދީބު ސަރުކާރުގެ ރައީސް އަފީފު ދީދީ." ތާރީހު ލިޔުންތެރިޔާ، މަރުހޫމް ސިއްކަގޭ މުހައްމަދު ނަސީމް ވިދާޅުވި އެވެ. – -- މި މައުލޫމާތު އަޅުގަނޑުގެ ޑައިރީގައި ނޯޓް ކުރެވިފައި ވަނީ އޮކްޓޫބަރު 17، 2010 ގެ ހަވީރު 5:30، ހ، ސުނާރުގައެވެ. --\nހެކިތަކަށް ބަލާއިރު ސުވާދީބް ދައުލަތް އެކުލަވާލާފައި އޮތީ ފެޑެރަލް ޑިމޮކްރެޓިކް ޕްރެޒިޑެންޝަލް ނިޒާމެއްގެ މައްޗަށް ކަމަށް މުޅިން ބުރަވެވެ އެވެ. އެހެން ކަމުން ދައުލަތުގައި ހިމެނުނު ކޮންމެ އަތޮޅަކަށް ވެސް ވަކި ދިދައެއް ހާއްސަވެ އެވެ. އަދި މުޅި ދައުލަތަށް ވަކި ދިދައެއް ވިހުރުވައެވެ.\nމާދަމާއަކީ ރާއްޖޭގެ ޕާލެންޓްރީ ހަޔާތުގެ ބޮޑު ދުވަހަށް ވާތީ މި ރިޕޯޓްގައި ސުވައިދީބް ދައުލަތާއި ސަރުކާރުގެ ކަންކަންމުގެ މައްޗަށް އަލި އަޅުވާލުމުގެ ބަދަލުގައި ހާލިބާލި ނުވާނީ ހަމައެކަނި ސުވާދީބު ދައުލަތުގެ ޕާލަމެންޓްރީ ހަޔާތަށް ވަނިއްޔާ އެވެ. -- އެ ދައުލަތުގެ އެހެން ވާހަކަތަކަށް އެެހެން ފަހަރަކުން ލިޔާނީ އެވެ. --\nއިނގިރޭސި އާކައިވް އާއި ރާއްޖެއިން ފެންނަން ހުރި ތާރީހީ ލިޔުންތަކާއި ސުވާދީބު ސަރުކާރު ތަޖަރުބާކުރި ބައެއް ބޭބޭފުޅުންނާ ހަވާލާދީ އެކި ފަރާތްތަކުން ބުނެދީފައިވާ ވާހަކަތަކަށް ބަލާއިރު ސުވާދީބު ދައުލަތުގެ ރައްޔިތުންގެ މަޖިލީހަކީ ނުވަތަ ޕާލަމެންޓަކީ މިޒަމާނުގެ ޑިމޮކްރަސީއަކަށް ފިޓްވާ ގޮތަށް ފައްކާކޮށްފައި އޮތް ވަރަށް މިނިވަން އެހާ ޑިމޮކްރެޓިކް ޕާލަމެންޓެކެވެ.\n"އެމްޑީޕީގެ ގައުމީ މަޖިލިސް ހިނގާނީ ސުވާދީބް ސަރުކާރުގެ ޕާލަމެންޓް ވެސް ހިނގިހާ މިނިވަން" ކޮށް ކަމަށެވެ. -- މ. ޔާގޫތު ގޭގައި އިންނަވައިގެން އެ އިންޓަވިއު ދެއްވި އިރު ހާމިދު އަބްދުލް ޣަފޫރާއި ކުރީގެ ވަޒީރު މުހައްމަދު އަސްލަމް އިންނެވި އެވެ.--\n"ކޮންގްރެސް ތެރެއިން ގައުމީ މަޖިލީހެއް އަންނާނީ، އެ ގައުމީ މަޖިލިސް މިނިވަން ވާނެ ޑިމޮކްރެޓިކްވާނެ، ރާއްޖެއިން މިސާލެން ނަގާނަމަ އެއީ ސުވާދީބު ސަރުކާރުގެ ޕާލަމެންޓްހާ މިނިވަން ތަނެއް، ކެކޭ ކަހަލަ ބަހުސް ހިނގާނީ،" ނަޝީދު ވިދާޅުވި އެވެ.\nދިރާސާތައް ބުނާ ގޮތުން ސުވާދީބު ދައުލަތުގެ ޕާލަމެންޓްގެ ފޯމޭޝަނާއި ގޮނޑިތައް ތަރުތީބު ކޮށްފައި ވަނީ ވެސް ލަންޑަން ޕާލަމެންޓް، ވެސްޓްމިންސްޓާ ވެސް އޮތް އުސޫލަށެވެ. އަދި ޕާލަމެންޓަށް މައްސަލަ އާއި ބިލު ހުށަހަޅައި ބަހުސްތައް ކުރުމާއި ބައިލައި ގަތުމާއި ފާސް ކުރުން ވެސް އޮތީ އެ ނިޒާމުގެ ތެރޭގައި ބުރު ހަމަވެ ވަށައި ޖެހޭ ގޮތަށެވެ.\nސުވާދީބް ދައުލަތުގެ ޕާލަމެންޓަށް ކިޔާ އާންމު ނަމަކީ ޕާލަމެންޓް ނުވަތަ އެސެމްބްލީ އެވެ. އެ ބާރުގައި ދާއިމީ ކޮމެޓީ ތަކާއި ވަގުތީ ކޮމެޓީތައް ވެސް ތަރުތީބު ވެފައިވެއެވެ. އިދާރީ ހިންގުމާއި ވަކި ކުރެވި ދެފުށް ފެންނަ، އާންމުންނަށް ހުޅުވައިލެވޭ ގޮތަށާއި ކްލޯސް ޑޯ ޑިބޭޓް ހިނގައެވެ. މަޖިލިސް ކުރާ ގެއަކީ ގަމުގައި ހުންނަ މާރަނގަ އެވެ.\nޕާލަމެންޓަށް މެންބަރު އިންތިހާބ ކުރީ އެކަމަށް "ޓައިމްސް އޮފް އައްޑޫ" ގައި އިއުލާންކޮށް، ކުރިމަތިލައި ހިސާބަކަށް ކެމްޕޭން ވެސް ކޮށްގެނެވެ. ޕާލަމެންޓްގެ ރައީސް އިންތިހާބު ކުރީ ރައްޔިތުން އިންތިހާބު ކުރި މެންބަރުންގެ ތެރެއިން ވޯޓް ނަގައިގެނެވެ. އެއީ ސިއްރު ވޯޓެއް ކަމެއް އަތް އުފުލައިގެން ކަމެއް ސާފެއް ނުވެއެވެ.\nސަބަބަކީ މުޅި ސުވާދީބުގެ ދައުލަތުގައި އޮތީ ފެޑެރަލް ޕާލަމެންޓެކަށްވުމުން ކޮންމެ އަތޮޅެއްގައިވެސް ސަރަހައްދީ ޕާލަމެންޓެއް އޮންނާތީ އާއި އެސެމްބްލީގެ ފުރަތަމަ އިންތިހާބާ ކުރިމަތިވި އިރު އަނެއް ދެއަތޮޅު ދޮކޮޅަށް ދެފައި، އެއްފައި މާލެއަށް އަނެއްފައި އައްޑުއަށް ލައިގެން އޮތުމުންނެވެ. އަދި ދިވެހި ސަރުކާރުގެ އަސްކަރީ ފިޔަވަޅުތަކުގެ ސަބަބުން އެ އިންތިހާބު ހުވަދު އަތޮޅާއި ފުވައްމުލަކުގައި ބޭއްވޭ ގޮތެއް ނުވި އެވެ.\nސުވާދީބު ދައުލަތުގެ ރައްޔިތުންގެ މަޖިލީހުގެ އިންތިހާބު އޮތީ އެޕްރީލް 1961 ގަ އެވެ. ފުރަތަމަ އިންތިހާބުގައި މަޖިލީހަށް އިންތިހާބު ކުރާ 51 މެންބަރުން އިންތިހާބު ކުރުމަށް އައްޑު އަތޮޅުގެ ހަ ރަށުން 244 ކެންޑިޑޭޓުން ކުރިމަތިލި އެވެ.\nއަވަސްކޮށް މި ބަލައިލަނީ އައްޑޫ އިންތިހާބުގައި ދާއިރާތަކުން ހޮވުނު މެންބަރުންނަށާއި ލިބުނު ވޯޓަށާއި ޕާލަމެންޓް ހިނގައި ދިޔަ ގޮތުގެ މައްޗަށެވެ.\nހިތަދޫން އިންތިހާބު 17 މެންބަރުން:\nފޭދޫގެ 10 މެންބަރުން:\nމަރަދޫ ފޭދޫ ތިން މެންބަރުން:\nމަޖިލީހަށް ރައީސް އަބްދުﷲ އަފީފް އައްޔަން ކުރައްވާ މެންބަރުގެ ގޮތުގައި އައްޔަން ކުރެއްވީ މުހައްމަދު އިބްރާހިމް ދީދީ އެވެ.\nދިވެހި ރާއްޖޭގެ ޕާލަމެންޓްރީ ހަޔާތުގައި އިބްރާހިމް ޝިހާބާއި އިބްރާހިމް ނާސިރާއި މާދޫގޭ އަލީ އަހުމަދާއި ހަސަން އަފީފާއި މުހައްމަދު ޝިހާބާއި މުހައްމަދު ނަޝީދާއި (އަންނި) އާއި އިބްރާހިމް ޝަރީފް (މަވޯޓާ) ފަދައިން އައްޑޫ ފެޑެރަލް އެސެމްބްލީގައި ވެސް އާދަޔާހިލާފު އެމްޕީން ފެނުނެވެ.\nއޭގެ ތެރެއިން ތަޅުމުގަ އާއި ކޮމެޓީތަކުގައި އެންމެ ފާހަގަ ކޮށްލެވުނު މެންބަރުންގެ ތެރޭގައި ރެކިދީދީގެ ވަހީދާއި އަބްދުﷲ ނާފިޒް ހިމެނެ އެވެ. އެއީ އާދަޔާ ހިލާފު ދެ އެމްޕީންނެވެ. މީގެ ތެރެއިން ނާފިޒަކީ މިހާރުގެ އުއްތަމަ ފަނޑިޔާރު އަބްދުﷲ ސައީދުގެ ބަފައިބެއެވެ. މުހައްމަދު އިބްރާހިމް ދީދީ އާއި މުސާ ވަޖުދީ އަކީ ވެސް ފާހަގަކޮށްލެވޭ ދެ މެމްބަރުންނެވެ.\nމުޅި މަޖިލީހުގައި ވެސް އެންމެ ވަރުގަދަ އަދި އަނގަ ގަދަ މެންބަރަކީ އިންތިހާބުގައި 187 ވޯޓު ހޯއްދަވައިގެން ވަޑައިގެންނެވި މީދޫ މެންބަރު މުހައްމަދު ނަސީމެވެ. ގިނަ މެންބަރުންނަކީ ވަރަށް މނިވަން މެންބަރުންނެވެ. ބަހުސްތަކުގައި އެއްގަލަކަށް ނޭރިގެން ކިތަންމެ ހާލަތެއް އާދެ އެވެ.\nއެ މަޖިލީހުގައި މާ ވަރުގަދަ މެންބަރަކު އިންނަވަ އެވެ. އެއީ ރެކިދީދީ ވަހީދެވެ. އޭނާގެ ހިޔާލު އޭރު ވެސް ހުރީ މިޒަމާނާ ވަރަށް ގާތްކުރާ ގޮތަކަށެވެ. ޓެކްސްއާ ބެހޭ ގޮތުން ވަރަށް ތަނަވަސް ހިޔާލު މަޖިލީހަށް ހުށަހެޅުއްވި އެވެ. އެދުވަސްވަރު ވެސް ޓެކުހަކީ އައްޑު އަތޮޅު މީހުންނަށް އާ އެއްޗެއް ނޫނެވެ. އެ ގޮތުން އަފީފުގެ ސަރުކާރުގައި ޓެކްސް ނަގާ ވަރު ބޮޑު ކަމަށް ބުނެ އޭނާ ސަރުކާރަށް ވަރަށް ފާޑު ވިދާޅުވެގެން ބޮނޑިއެއް ވެސް ބުޔެވެ.\nއެ ބަހުސްގައި މަޖިލީހުގައި ވަހީދުގެ އަނގަ ގަދަވުމުން ދަމާހަލާ ހިތަދުއަށް ގެންގޮސް ކާޑުގޭގައި އޭނާ ބަންދުކޮށް ބިރުދައްކައި ރޯނުން ދެ އަތް ބަންނަން ސަރުކާރުން މަސައްކަތްކޮށްފައި ވެއެވެ. އެކަން ކުރީ އަފީފު އޭނާ ދިރިއުޅުއްވާ ފިނިފެންމާގޭގައި އިންނަވައި ސީދާ އޯޑަރު ނެރުއްވައިގެނެވެ.\nއައްޑޫ ޕާލަމެންޓަށް ހުށަހެޅު އެންމެ ފާހަގަކޮށްލެވޭ ބިލަކީ އަދި ވެސް ރާއްޖޭގައި މުޅި ހަމައަކަށް ނޭޅި އޮތް ޓެކްސްގެ ބިލެވެ. އަދި ބިމާބެހޭ ބިލާއި ބޭންކިންއާއި ދަތުރުފަތުރާބެހޭ ބިލާއި ތަރިކާ މުދަލާ ބެހޭ ބިލާއި އަރުވާލުމާ ބެހޭ ބިލާއި ކުށް ކަނޑައެޅުމާބެހޭ ބިލާއި (އަދިވެސް ކުށުގެ ބާވަތް ކަނޑައެޅުމުގެ ގާނޫނެއް ނެތް) ޕަބްލިކް ޔުޓިލިޓީޒްއާބެހޭ ބިލާއި އާންމުންގެ މުދާ ދައުލަތަށް ހިފުމާ ބެހޭ ބިލެވެ.\nމީގެ ތެރެއިން ޓެކްހާބެހޭ ބިލާއި ބޭންކިންއާއި ބެހޭ ބިލަކީ ބަހުސް ފޯރި ގަދަވެ ޒުވާބުކޮށް ބައެއް މެންބަރުހުން ހޫނުވެ މަޖިލިސް ދޫކުރެއްވި ކަމަށް ބުނެވޭ ދެ ބިލެވެ. އަދި އެ ދެ ބިލުގެ ސަބަބުން ބައެއް މެންބަރުންނަށް އަނިޔާތައް ލިބިފައި ވެއެވެ. އަދި މި ޕާލަމެންޓްގައި އިނގިރޭސި ވިލކާތުގެ ބައެއް ސިޔާސ ބޭފުޅުން ތަގުރީރު ކުރައްވާފައިވެއެވެ. އޭގެ ތެރޭގައި އިނގިރޭސި ސަފީރު އާތިންޓަން ޑޭވީ ހިމެނެ އެވެ.\nއައްޑޫ ޕާލަމެންޓްގައި ވެސް ސަރުކާރުން މެންބަރުން ގަންނާށާއި ބިރު ދައްކާ އަނގައަށް އުނގުރި ކޮށްޕަން މަސައްކަތްކޮށްފައިވެ އެވެ. އޭގެ ތެރޭގައި އަބްދުﷲ ނާފިޒާއި ރެކިދީދީގެ ވަހީދަކީ ވަރަށް ބާރު ބޮޑުވި ދެ މެންބަރުން ކަމަށް ވެއެވެ. އޭ ބޭފުޅުންނަށް ހުށަހެޅުނު ހުށަހެޅުންތަކަށް ބޯ ނުލެނބުމުން ރޯނުން ބަނދެ އަދަބު ދީ ބިރު ދައްކާ ހަދާފައިވެ އެވެ.\nބަހުސްތައް ހިނގަމުން ދިޔައިރު ވޯޓްގައި ބައިވެރި ނުވުމާއި ގިއްގަޅުވާލައި ނިޒާމް ގެއްލުވުލުމާއި ސަރުކާރަށް ތާއީދު ކުރާ މެންބަރުން ބޭނުންވާ ގޮތަށް ކަންކަން އަނބުރާލައި ބާރުތައް ކޮންޓްރޯލް ކޮށްލުންފަދަ ކަންކަން ޖެހިލުން ކުޑަ ގޮތަކަށް ކޮށްފައި ވެއެވެ. -- ތަފުސީލުތަކާއި ޑިބޭޓްތަކުގެ ހޫނުގަނޑު އަވަސް އަރުވާލައިގެން ލިޔުމުގެ ބޭނުން ނެތުމުން ފަހަށް ބާއްވާލީ އެވެ --\nރާ ވިއްކޭނެ މަގު ހޯދަނީ ކީއްކުރަން؟\nއަނިޔާގެ ހިސާބުތައް ވަރަށް އަނދިރި!


Nasheed ah inzaaru dhin Yafisge nafsaanee assessmenteh hadhan amurukoffi\nޔާފިސްގެ ނަފްސާނީ އެސެސްމެންޓެއް ހަދަން އަމުރުކޮށްފި\nރައީސް މުހައްމަދު ނަޝީދަށް އިންޒާރު ދީގެން ދައުވާކޮށްފައިވާ އިސްމާއިލް ޔާސިފް --\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ތަކުރާރުކޮށް މަރުގެ އިންޒާރު ދިން މައްސަލައިގައި ދައުލަތުން ދައުވާ އުފުލާފައިވާ ހ. ލައިޓްނައިޓް އިސްމާއީލް ޔާފިސްގެ ނަފްސާނީ ހާލަތު ދެނެގަތުމަށް އެސެސްމެންޓެއް ހެދުމަށް ކްރިމިނަލް ކޯޓުން މިއަދު އަމުރުކޮށްފި އެވެ.\nޔާފިސް ވަނީ ޓެރަރިސްޓް ޖަމާއަތެއް ކަމަށްވާ އިސްލާމިކް ސްޓޭޓް ޖަމާއަތަށް ބައިއަތުހިފިކަން އަންގައިދޭ ލިޔުމެއް ސޯޝަލް މީޑިއާގައި ޝާއިއުކޮށްފަ އެވެ. އަދި 2020 ވަނަ އަހަރުން ފެށެގެން އޭނާ ބޭނުންކުރަމުން ދިޔަ ސޯޝަލް މީޑިއާގެ އެކިއެކި ޕްލެޓްފޯމްތަކުގައި ރައީސް ނަޝީދަށް އިންޒާރުދީ އެކި ޕޯސްޓްތައް ކޮށްފައިވެ އެވެ.\nއެހެންކަމުން ދައުލަތުން ޔާފިސްގެ މައްޗަށް ތިން ދައުވާއެއް ވަނީ އުފުލާފަ އެވެ. އެއީ ޓެރަރިޒަމްގެ އަމަލެއް ކުރުމަށް ހިތްވަރު ދިނުމުގެ ކުށުގެ ދައުވާ އާއި ޓެރަރިޒަމްގެ އަމަލެއް ހިންގާނެ ކަމުގެ އިންޒާރު ދިނުން ނުވަތަ ބިރުދެއްކުމުގެ ކުށުގެ ދައުވާ އަދި ޓެރަރިސްޓް ޖަމާއަތަކަށް ތާއީދުކުރުމުގެ ކުށުގެ ދައުވާ އެވެ.\nއެންމެ ފުރަތަމަ މި ދައުވާތަކަށް އޭނާ އިއުތިރާފްވި ނަމަވެސް ފަހުން ވަނީ އިންކާރުކޮށްފަ އެވެ. އޭރު އޭނާ ބުނެފައިވަނީ ދިފާއުގައި ހުށަހަޅާނެ އެއްވެސް ހެއްކެއް ނެތް ކަމަށާއި ދިފާއީ ވަކީލަކު ވެސް ބޭނުންނުވާ ކަމަށެވެ.\nއެކަމަކު މިއަދު ކޯޓަށް ހާޒިރުވެފައިވަނީ ދިފާއީ ވަކީލަކާ އެކު އެވެ. އޭނާގެ ދިފާއީ ވަކީލު ހުސްނީ މުބާރަކް ވަނީ ޔާފިސްގެ ބުއްދީގެ އުނިކަމެއްވާނަމަ އެކަން އެނގޭނީ ނަފްސާނީ ހާލަތު ދެނެގަތުމަށް އެސެސްމެންޓެއް ހަދައިގެން ކަމުން އެފަދަ އަމުރެއް ނެރެދިނުމަށް އެދިވަޑައިގެންފަ އެވެ.\nއެހެންކަމުން ގާޒީ ދީބާނާޒް ފަހުމީ ވަނީ އެފަދަ އަމުރެއް ދެ ފަރާތަށް ނިސްބަތްވާ ގޮތަށް ނެރެދެއްވާފަ އެވެ. ޔާފިސްގެ ނަފްސާނީ އެސެސްމެންޓް އައިޖީއެމްއެޗް ހޮސްޕިޓަލުން ހެދުމަށް ދައުލަތުގެ ކަމާ ގުޅުންހުރި ހުރިހާ މުއައްސަސާއެއްގެ މައްޗަށް އެ އަމުރުގައި އަމުރުކޮށްފައިވެ އެވެ. އަދި އެ އަމުރުގައި ޔާފިސްގެ ފަރާތުން އެއްބާރުލުން ދިނުމަށް ވެސް ބަޔާންކޮށްފައިވެ އެވެ. އެގޮތުން މީގެ ކުރިން ޔާފިސް ޝަރީއަތުގެ އަޑުއެހުންތަކަށް ހާޒިރުވާން ދެކޮޅު ހަދާކަން ފާހަގަކުރައްވައި ގާޒީ ވަނީ އެސެސްމެންޓް ހެދުމަށް ދާން އެންގުމުން ވަގުތަށް ދިއުމަށް އިލްތިމާސްކޮށްފަ އެވެ.\nމީގެ ކުރީގެ އަޑުއެހުމެއްގައި ޔާފިސް ވަނީ އޭނާގެ "ސްކިޓްސްފްރީނިއާ" ނަމަކަށް ކިޔާ ނަފްސާނީ ބައްޔެއް 2013 ވަނަ އަހަރު ހުރި ކަމަށް ބުނެފަ އެވެ. އެއީ މީހާގެ ވިސްނުމަށާއި އުޅުމަށް ނަފްސާނީ ގޮތުން ވަރަށް ބޮޑަށް އަސަރުކުރާ ބައްޔެކެވެ.\nޔާސިފް މިދިޔަ ސެޕްޓެމްބަރު މަހުގެ 21 ވަނަ ދުވަހު ހައްޔަރުކުރީ ރައީސް ނަޝީދު ރާއްޖެ ވަޑައިގެންފިނަމަ "ބަދުރު ދުވަހު އަބޫ ޖަހުލަށް ހަދާލި ގޮތް ހަދާނެ" ކަމަށް ބުނެ އިންޒާރުކޮށް ފޭސްބުކްގައި ޕޯސްޓެއް ކުރުމުންނެވެ. އަދި މޭ ހަވަނަ ދުވަހުގެ ރޭ ރައީސް ނަޝީދަށް ދިން ހަމަލާއަށް ވުރެ ވަރުގަދަ ހަމަލާއެއް ދޭނެ ކަަމުގެ އިންޒާރު ވެސް ދިނުމުންނެވެ.\nމިދިޔަ ސެޕްޓެމްބަރު މަހުގެ 22 ވަނަ ދުވަހު އޭނާގެ ބަންދާމެދު ގޮތެއް ނިންނުމަށް ކޯޓަށް ހާޒިރުކުރުމުން ކޯޓުގައި ވެސް އޭނާ ވަނީ ރައީސް ނަޝީދަށް މަރުގެ އިންޒާރު ދީފަ އެވެ. އެހެންވެ ކޯޓުގެ ހުރުމަތް ކެނޑިކަމުގެ ކުށުގައި 15 ދުވަހަށް ޖަލަށް ލާން ވެސް ހުކުމްކުރި އެވެ.\nރައީސް މުހައްމަދު ނަޝީދު ޓެރަރިޒަމް ކްރިމިނަލް ކޯޓް\nހައެއް ފަހެއްގެ ޝަރީއަތް އަވަސްކުރަން އެދިއްޖެ


Deadline day: Griezmann enburi Atletico ah, Barca in forward akah Luke De Jong - One Online\nގްްރީޒްމަން ބާސާ ޖާޒީގައި --- ފޮޓޯ/ ގެޓީ\nޑެޑްލައިން ޑޭ: ގްރީޒްމަން އެނބުރި އެތުލެޓިކޯއަށް، ބާސާއިން ފޯވަޑަކަށް ލޫކް ޑިޔޯންގް\nޓްރާންސްފާގެ އެންމެ ފަހު ދުވަސް، "ޑެޑްލައިން ޑޭ" ގައި ބާސެލޯނާ އިން ފްރާންސްގެ ތަރި އެންޓޮއިން ގްރީޒްމަން ކުރީގެ ކްލަބު އެތުލެޓިކޯ މެޑްރިޑަށް ފޮނުވާލަން އެއްބަސް ވެ، ބަދަލުގައި ސެވިއްޔާގެ ނެދަލޭންޑްސް ފޯވަޑް ލޫކް ޑިޔޯންގް ގެންގޮސްފިއެވެ.\nގްރީޒްމަން އެނބުރި އެތުލެޓިކޯ އަށް ގޮސްފައި ވަނީ އެއް އަހަރު ދުވަހުގެ ލޯން އެއްބަސްވުމެއްގަ އެވެ. އެއްބަސްވުމުގައި ވާ ގޮތުން ގްރީޒްމަންގެ މުސާރަ ލޯނުގައި ހުންނަ މުއްދަތުގައި ދައްކާނީ އެތުލެޓިކޯއިންނެވެ. އަދި އެ ޓްރާންސްފާ ދާއިމީ ކުރަން ހާއްސަ މާއްދާއެއް އެއްބަސްވުމުގައި ހިމެނިފައިވާ ކަމަށް ނޫސްތަކުގައި ބުނެފައިވެ އެވެ.\nފްރާންސްގެ ތަރި ގްރީޒްމަން ދުނިޔޭގެ އެންމެ މަތީ ފަންތިއަށް ޖެހިލައި، ވިދާލީ އެތުލެޓިކޯގައެވެ. އޭނާ ވަނީ ކްލަބަށް 257 މެޗު ކުޅެދީ 133 ގޯލް ޖަހައިފައެވެ. 2019 ވަނަ އަހަރު ގްރީޒްމަން ބާސާއަށް ދިޔައީ 107 މިލިއަން ޕައުންޑުގަ އަގަށެވެ. ބާސާގައި އޭނާއަށް އެތުލެޓިކޯގެ ކާމިޔާބީ ތަކުރާރު ކުރެވޭ ގޮތެއް ނުވިއެވެ. އުމުރުން 30 އަހަރުގެ ފޯވަޑަށް ބާސާގައި ކުޅުނު 102 މެޗުން ޖެހުނީ 35 ގޯލެވެ. ގްރީޒްމަންއަށް ބާސާގައި ކާމިޔާބު ކުރެވުނީ ކޮޕާ ޑެލްރޭ އެކަންޏެވެ.\nބާސާގެ މާލީ ހާލަތު ވަރަށް ބޮޑަށް ގޯސްވެ، ބޮޑެތި މުސާރައިގައި ތިބި ކުޅުންތެރިން ދޫކޮށްލަންވެސް އެޓީމަށް ވަނީ ކޮންމެވެސް ވަރަކަށް މަޖުބޫރުވެފަ އެވެ. އަލަށް ގެންދިޔަ ކުޅުންތެރިންގެ ޓްރާންސްފާތައް ވެސް ބާސާއަށް ރަޖިސްޓްރީ ކުރެވުނީ މިހާރު ތިބި ކުޅުންތެރިން މުސާރަ ކުޑަކުރަން އެއްބަސްވެގެންނެވެ. ގްރީޒްމަން ވެފައި ވަނީ މި ޓްރާންސްފާ ސީޒަންގައި ބާސާ ދޫކޮށްލި 11 ވަނަ ކުޅުންތެރިޔާއަށެވެ. އެ ކުޅުންތެރިންގެ ތެރޭގައި ކެޕްޓަން ލިއޮނެލް މެސީވެސް ހިމެނެއެވެ.\nބާސާއިން ވަނީ ޑެޑްލައިން ޑޭގައި އެޓީމުގެ އެޓޭކަށް ފޯވަޑް ޑިޔޯންގް އިތުރު ކޮށްފައެވެ. ސެވިއްޔާގެ ފޯވަޑް ލޫކް ޑިޔޯންގް 2019 ވަނަ އަހަަރުން ފެށިގެން ސެވިއްޔާއަށް ކުޅެފައިވާއިރު، އޭނާ އެޓީމަށް ކުޅުނު 69 މެޗުން ޖަހައިފައި ވަނީ 10 ގޯލެވެ. ސެވިއްޔާގައި އެންމެ ފޯމު ރަނގަޅު ނޫން ނަމަވެސް އޭގެ ކުރިން ނެދަލޭންޑްސް ލީގުގެ ޕީއެސްވީއަށް ކުޅުނު 159 މެޗުން 94 ގޯލް ޖަހައިފައިވެއެވެ.\nގުޅޭ ޓެގު ފުޓްބޯޅަ ބާސެލޯނާ ޓްރާންސްފާ މާކެޓް އެތުލެޓިކޯ މެޑްރިޑް


Breaking News: Beyruge Safaaree Thah Raajje Ah Aun Manaa Koffi https://vaguthu.mv/breaking/325264 - Vaguthu\nބޭރުގެ ސަފާރީތައް ރާއްޖެއަށް އައުން މަނާ ކޮށްފި\nއެހެން ގައުމުތަކުން ފުރާ ޔޮޓާއި ސަފާރީ ރާއްޖެ އައުމާއި އަދި ރާއްޖޭގެ އެއްވެސް ރަށެއްގައި ބަނދަރުކުރުން މަނާކޮށްފިއެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ސޮއި ކުރައްވާ މިރޭ ނެރުއްވި ދެންނެވުމެއްގައި ވިދާޅުވީ އެހެން ގައުމުތަކުން ފުރާ ޔޯޓާއި ސަފާރީ ފަދަ އުޅަނދުތައް ރާއްޖޭގެ އެއްވެސް ރަށެއްގައި ބަނދަރު ކުރުމަކީ މަނާ ކަމެއް ކަމަށެވެ. އެކަމަނާ މިގޮތަށް ވިދާޅުވެފައި ވަނީ މިދިޔަ ބުރާސްފަތި ދުވަހު އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކުރުމާއި، އާއްމު ސިއްހަތު ރައްކާތެރިކުރުމުގެ ގާނޫނުގެ ދަށުން އެކަމަނާ އަށް ލިބިދީފައިވާ ބާރުގެ ދަށުންނެވެ.\nއެކަމަނާ ވިދާޅުވީ އެ އެންގުމަށް ހުރިހާ ފަރާތްތަކުންވެސް އަމަލު ކުރުމަށް އެދޭ ކަމަށެވެ. އަދި އެ އެންގުމާއި ގުޅިގެން ދައުލަތުގެ ކަމާ ގުޅުންހުރި މުއައްސަސާތަކުން އަދާކުރަންޖެހޭ ޒިންމާތައް އަދާ ކުރުމުގެ ގޮތުން އަޅާ ފިޔަވަޅުތަކާއި ދެމުން ގެންދާ އިރުޝާދުތަކާއި އެއްގޮތަށް އަމަލު ކުރުމަށް އެދޭ ކަމަށްވެސް ޑިރެކްޓާ ޖެނެރަލް އޮފް ޕަބްލިކް ހެލްތު ވިދާޅުވިއެވެ.\nދުނިޔޭގައި ހަލުވިކަމާއި އެކުގައި ފެތުރެމުން އަންނަ ކޮވިޑް19 ރާއްޖެއިން ފެނިފައިވުމާއި ގުޅިގެން އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކުރީ މިދިޔަ ބުރާސްފަތި ދުވަހުއެވެ. އެއާއެކު ރާއްޖެއިން އަންނަނީ އިތުރު ފިޔަވަޅުތައް އަޅަމުންނެވެ.\nއެގޮތުން ސިއްހީ ކުއްލި ނުރައްކަލުގެ ހާލަތު އިއުލާން ކުރުމާއި އެކު އެ ގާނޫނުގެ ދަށުން އެއް ރިސޯޓުން އަނެއް ރިސޯޓަށް ދަތުރު ނުކުރުމަށާއި މީހުން ދިރިއުޅޭ ރަށްތަކަށް ފަތުރުވެރިން ނުގެންދިއުމަށާއި އަދި ރަށްތަކުގައި ތިބި ރިސޯޓުތަކުގެ މުވައްޒަފުންނަށްވެސް ރިސޯޓުތަކަށް ނުދެވޭ ގޮތަށް ވަނީ ފިޔަވަޅުތައް އަޅާފައެވެ.\nރާއްޖޭގައި ކޮވިޑް19 އަށް 13 މީހަކު ޕޮޒިޓިވްވެފައިވާއިރު އެ ހުރިހާ އެންމެންނަކީ ވެސް ބިދޭސީންނެވެ. އޭގެތެރޭގައި ހިމެނެނީ ރިސޯޓުތަކުގައި މަސައްކަތް ކުރާ ބިދޭސީ މުވައްޒަފުންނާއި ރާއްޖޭގައި ޗުއްޓީ ހޭދަ ކުރުމަށް އައިސްފައިވާ ފަތުރުވެރިންނެވެ.\nމާޗް 19, 2020 21:58\nޜައްޔިތުންނަށް ވުރެ ސަރުކާރު ޒިންމާވާން އެބަޖެހޭދޯ. ޢަހަރެމެންގެ ފޯރުންތެރިކަން ހުރިވަރުން ރިސްކުނެގުން އެދެން. ޙޮސޕިޓަލްގަ 10 އެނދު ހުރިއިރު އެޔާ އެކަށީގެނަވާވަރަށް މީހުންވެސް އެތެރެބކުރަށްވާ.


Hangandu omaankurevidhaane mihen ves!\nހަންގަނޑު އޮމާންކުރެވިދާނެ މިހެން ވެސް!\nކޮންމެހެން އާދަޔާހިލާފަށް ބްރޭންޑެޑް ނުވަތަ އަގު ބޮޑު ލޯޝަންތައް ގައިގައި އުނގުޅަން ހަދާނެ ކަމެއް ނެތެވެ. ގުދުރަތީ ތާސީރުން ފެންވަރަން ޝައުގުވެރި ނުވަނީ ކީއްވެގެން ހެއްޔެވެ؟ ހަގީގަތަކީ، ރީތި، އޮމާން ހަންގަނޑެއްގެ ވެރިއަކަށް ވުމަށް ހިތް އެދެނީ ނަމަ އަމިއްލަ ދިރިއުޅުމުގެ ކޮސްމެޓިކް ކޮޓަރިން ނުކުމެ ތި ކޮޓަރިއެއްގައި ބޮޑު ތަޅުއަޅުވަންވީ އެވެ.\nރީތި ކަމަކީ ބޭރު ފުށުގައި ތިޔަ ހާކާލާ ކްރީމަކާއި ޖައްސާލާ ކުލައެއް ނޫންކަން ގަބޫލުކުރަން އެބަޖެހެ އެވެ. އަދި އެ ފުރިހަމަކަން ހާސިލުކުރުމަށް ނަގަން ޖެހެނީ ރަނގަޅު ޑައެޓެކެވެ.\nއެވޮކާޑޯ އާއި ހަންގަނޑާ ދެމެދު އޮތީ ސާފު ތެދުވެރި ލޯބީގެ ގުޅުމެކެވެ. މިއީ ކެއުމަށް އިތުރުކޮށްލެވޭނެ އެންމެ ސިއްހަތަށް ފައިދާ ބޮޑު އެއް ޑައެޓެވެ. ސިއްރަކީ ކޮބައިކަން އެނގޭ ހެއްޔެވެ؟\nއޭގައި ހިމެނޭ ބައޯޓިން ނަމަކަށް ކިޔާ މާއްދާއެކެވެ. ވިޓަމިން ބީގެ ވައްތަރެއް ކަމުގައިވާ މި މައްދާގެ މުއްސަނދިކަން އެވޮކާޑޯ އަށް ލިބިފައިވުމުގެ ސަބަބުން އޭގެ ފައިދާ އިސްތައްޓަށް، ނިޔަފައްޗަށް އަދި ހަންގަނޑަށް ކުރެ އެވެ. މީގެ އިތުރުން މި މޭވާއެއްގައި ވިޓަމިން އީ ހިމެނުމަކީ ވެސް ޕްލަސް ޕޮއިންޓެކެވެ. މިއީ ވެސް ހަންގަނޑުގައި އުފެދޭ ވިހަ މާއްދާތައް ސާފުކުރުމުގައި މުހިންމު ރޯލެއް އަދާކުރާ ބައެކެވެ.\nޓޮމާޓޯގެ ފައިދާ ބޮޑު\nބަލަންވީ މީން ލިއްބައިދޭ ފައިދާ އަށެވެ. ޓޮމާޓޯ އަކީ އޭގައި ލައިސޯފީން ނަމަކަށް ކިޔާ މާއްދާއެއްގެ މުއްސަނދިކަން ލިބިފައިވާ އެއްޗެކެވެ. ލައިސޯފީން މުހިންމު ވަނީ ކިހިނެތްކަން އެނގޭ ހެއްޔެވެ؟ އިރުގެ ރަތްދަކަ އަވިން ހަންގަނޑަށް ލިބޭ ގެއްލުން މަރާމާތުކުރުމުގެ ފުރިހަމަ ގާބިލުކަން ލިބިފައިވާތީ އެވެ.\nމީގެ އިތުރުން ހަންގަނޑުގެ ސެލްތައް ހަލާކުވިޔަ ނުދީ ހިފެހެއްޓުމަށް މަސައްކަތްކުރާ ކެރޮޓީނޮއިޑްސްގެ މާއްދާތަކާއި ހަންގަނޑު މުސްކުޅިވިޔަ ނުދީ ހިފެހެއްޓުމަށް ބޭނުންވާ މާއްދާތަކުން ވެސް ޓޮމާޓޯ އެ އޮތީ ދޮންވެ ފައްކާވެފަ އެވެ. ހަމަ، ހޮވައިގެން، ރޮލާ ވެސް ކާންވީ އެވެ.\nއެކަމަކު އެނގޭ ހެއްޔެވެ؟ ޓޮމާޓޯގެ ފައިދާ ހަށިގަނޑަށް އެންމެ ރަނގަޅަށް ކުރާނީ ޕްރޮސެސްކޮށްލައިގެންނެވެ. ޓޮމާޓޯ ޖޫސް ނުވަތަ ސޯސް ނުވަތަ ޕޭސްޓްގެ ގޮތުގައި ވަރަށް ފައިދާ ބޮޑެވެ.\nސެލްމޮންގެ ހަންގަނޑަށް ވުރެ އޮމާންކޮށްދޭނެ!\nއުފާކުރަން ޖެހެނީ މިއީ ހަމައެކަނި ހަންގަނޑުގެ ރީތިކަމަށް އޮތް މޮޅެއް ކަމަށްވީތީކީއެއް ނޫނެވެ. ސެލްމޮންގެ ފައިދާ ހިތަށް ވެސް ވަރަށް ބޮޑެވެ.\nގުދުރަތީ ވަސީލަތްތަކަށް ބަލާއިރު ސެލްމޮން އަކީ އޮމެގާ3ފެޓީ އެސިޑް އެންމެ ރަނގަޅަށް ފޯރުކޮށްދޭ އެއް ވަސީލަތެވެ. އޭގެ ސަބަބުން ހަންގަނޑު އޮމާންކޮށް ޒުވާންކަމެއް ގެނެސްދެ އެވެ. ފަސޭހައިން ހަންގަނޑު ހަލާކުވުމާއި އުނދަގޫވާ ކަހަލަ މައްސަލަތަކަށް ވެސް ހައްލު ހޯދައިދެ އެވެ.\nސްޕިނެޗް ކައިގެން ހަމައެކަނި ވަރުގަދަވަނީކީއެއް ނޫން!\nމަޝްހޫރު ކާޓޫނު "ޕޮޕެއި ދަ ސެއިލަ މޭން" ގައި ދައްކުވައި ދެނީ ސްޕިނެޗުގެ ގަދަފަދަކަމެވެ. އެކަމަކު އެނގޭ ހެއްޔެވެ؟ މިއީ ރީތި ހަންގަނޑެއް ފުރިހަމަކުރުމަށް ބޭނުން ނަމަ ކޮންމެހެން ވެސް ޑައެޓަށް މުހިންމު ބާވަތެކެވެ. އޭގައި ވިޓަމިން ބީ، ސީ އަދި އީގެ އިތުރުން ލޫޓެއިން އާއި އޮމެގާ3ފެޓީ އެސިޑް ފަދަ ހަންގަނޑަށް ފައިދާކުރަވިނި ބާވަތްތައް ހިމެނިގެންވެ އެވެ.\nމިއަށް ވުރެ ވަކި އުފާވެރި ޚަބަރެއް ލިބޭނެ ހެއްޔެވެ؟


NSPA gender ge dhashun hingan majileehun faas koffi | Mihaaru\nޖެންޑަ މިނިސްޓަރު ޝިދާތާ ޝަރީފް މަޖިލިހުގައި ވާހަކަ ދައްކަވަނީ. ޖެންޑަ މިނިސްޓްރީގެ ދަށުން ހިންގާ ތަނެއްގެ ގޮތުގައި އެންސްޕާ ބާއްވަން މަޖިލިހުން ވަނީ ފާސްކޮށްފައި. --- ފޮޓޯ: މަޖިލިސް\nއެންސްޕާ، ޖެންޑާގެ ދަށުން ހިންގަން މަޖިލިހުން ފާސްކޮށްފި\n21 އޯގަސްޓް 2019 - 14:193comments\nނޭޝަނަލް ސޯޝަލް ޕްރޮޓެކްޝަން އެޖެންސީ (އެންސްޕާ)، ޖެންޑާ މިނިސްޓްރީގެ ދަށުން ހިންގަން ސަރުކާރުން ރައްޔިތުންގެ މަޖިލިހަށް ހުށަހެޅި ބިލް މިއަދު ފާސްކޮށްފި އެވެ.\nއިޖުތިމާއީ ސިއްހީ އިންޝުއަރެންސްގެ ގާނޫނުގައި މިހާރު އޮންނަ ގޮތުން އެންސްޕާ ހިންގަން ޖެހެނީ ހެލްތު މިނިސްޓްރީންނެވެ. އެކަމަކު، މި ސަރުކާރު ވެރިކަމަށް އައިސް އެންސްޕާގެ ހިންގުން ވަނީ ޖެންޑާ މިނިސްޓްރީގެ ދަށަށް ބަދަލުކޮށްފަ އެވެ. އެގޮތަށް ބަދަލު ގެނައީ ގާނޫނަށް އިސްލާހު ނުގެނެސް އެވެ.\nއެންސްޕާ ހިންގުން ޖެންޑާ މިނިސްޓްރީގެ ބަދަލު ކުރުމަށް ނިންމައި އިޖުތިމާއީ ސިއްހީ އިންޝުއަރެންސްގެ ގާނޫނަށް އިސްލާހު ހުށަހެޅުއްވީ ސަރުކާރުގެ ފަރާތުން މަނަދޫ ދާއިރާގެ އެމްޑީޕީގެ މެމްބަރު އަހުމަދު ހާރޫނެވެ. އަދި އެ އިސްލާހު ފާސްވީ ވޯޓުގައި ބައިވެރިވެވަޑައިގެންނެވި 62 މެމްބަރުންގެ އިއްތިފާގުންނެވެ.\nބިލް ދިރާސާ ކުރި އިޖުތިމާއީ ކޮމިޓީން ބިލަށް އެއްވެސް ބަދަލެއް ގެނެސްފައެއް ނުވެ އެވެ. މި ބިލަށް އަމަލު ކުރަން ފަށާނީ، ތަސްދީގުކޮށް ދިވެހި ސަރުކާރުގެ ގެޒެޓްގައި ޝާއިއުކުރާ ހިސާބުން ފެށިގެންނެވެ.\nއެންސްޕާ އަކީ އިޖުތިމާއީ ރައްކާތެރިކަން ދިނުމަށް ސަރުކާރުން ހިންގާ ގިނަ ކަންތައްތައް ކުރަން އުފައްދާފައިވާ އެެޖެންސީ އެކެވެ. އެ އިދާރާ އިން ދޭ ހިދުމަތްތަކުގެ ތެރޭގައި ހުސްނުވާ އާސަންދަ، ނުކުޅެދުންތެރިކަން ހުންނަ މީހުންނާއި އެކަނިވެރި މައިންނަށް މާލީ އިނާޔަތް ދިނުން ހިމެނެ އެވެ.\nއިތުރު ލިޔުންތައް ސަރުކާރު ރައްޔިތުންގެ މަޖިލިސް އެންސްޕާ ޝިދާތާ ޝަރީފް، ކުރީގެ ޖެންޑާ މިނިސްޓަރު ޖެންޑާ މިނިސްޓްރީ މެމްބަރު އަހުމަދު ހާރޫން (މަނަދޫ)\nއެންސްޕާ ހިންގުން ޖެންޑާ އަށް ބަދަލުކުރުމުގެ އިސްލާހެއް\nޖިންސީ އަނިޔާގެ ތަހުގީގު ރިޕޯޓް ފާސްކޮށްފި\nއައިޝާއަށް ރުހުން ދިނުމުގެ މައްސަލަ ކޮމިޓީއަށް


Rashford Ge Hat-trick Aai Eku Leipzig Ge mahchah United In Molheh - Vaguthu\nޒުވާން ފޯވާޑް މާކަސް ރަޝްފޯޑުގެ ހެޓްރިކަކާއި އެކު ޔުއެފާ ޗެމްޕިއަންސް ލީގުގެ ގްރޫޕް އެޗްގައި ޖަރުމަނުގެ އާރް.ބީ ލިޕްޒިގްގެ މައްޗަށް 5-0 އިން ޔުނައިޓެޑުން ކުރިހޯދައިފިއެވެ.\nޔުނައިޓެޑުގެ ދަނޑުގައި ކުޅުނު މިމެޗުގައި އެޓީމުގެ ފުރަތަމަ ގޯލު ޖަހާފައިވަނީ ފުރަތަމަ ހާފުގެ 21 ވަނަ މިނެޓުގައެވެ. ލިޕްޒިގު ޑިފެންޑަރުން ކައިރިން ވަރަށް ރީތިކޮށް ނައްޓާލުމަށްފަހު ޕޮގްބާ ދިން ރީތި ތްރޫ ޕާހެއްގައި ޔުނައިޓެޑުގެ ފުރަތަމަ ލަނޑު ކާމިޔާބުކޮށްދިނީ މޭސަން ގްރީންވުޑެވެ. ރަނގަޅު ކުޅުމެއް ދެޓީމުގެ ފަރާތުން ފެނިގެންދިޔަ ނަމަވެސް މިހާފުގައި އިތުރު ލަނޑެއް ފެނިގެންގޮސްފައެއް ނުވެއެވެ.\nދެވަނަ ހާފު ފަށައިގެން އާދައިގެ ކުޅުމެއް ފެނިގެންދިޔައިރު މެޗުގެ 64 ވަނަ މިނެޓުގައި ލިޕްޒިގްގެ ފަރާތުން ވަނީ ނުރައްކާތެރި ހަމަލާއެއް ފެނިގެންގޮސްފައެވެ. ޔޫސުފް ޕޮއުލްސަން ދިން ޕާހެއް އިބްރާހިމާ ކޮނާޓޭ ބޮލުން ގޯލާއިދިމާލަށް ބާރު ހަމަލާއެއް ފޮނުވާލިނަމަވެސް ޔުނައިޓެޑުގެ އިތުބާރު ކީޕަރު ވަނީ ބޯޅަ ދިފާއުކޮށްފައެވެ.\nޔުނައިޓެޑުގެ ދެވަނަ ލަނޑު ކައުންޓަރ އެޓޭކެއްގައި ބްރޫނޯ ފެރްނާންޑޭޒް ތަނަވަސްކޮށްދިން ހުސް ފުރުސަތެއް ގޯލްގެ ތެރެއަށް ފޮނުވާލައިގެން މި ލަނޑު އެޓީމަށް ކާމިޔާބުކޮށްދިނީ ބަދަލު ކުޅުންތެރިއެއްގެ ގޮތުގައި ދެވަނަ ހާފުގައި ކުޅެން ނުކުތް ރަޝްފޯޑުއެވެ. ޔުނައިޓެޑުގެ ތިންވަނަ ލަނޑަކީވެސް ލިޕްޒިގްގެ ޑިފެންޑަރުން ކައިރިން ވަރަށް ރީތިކޮށް ނައްޓާލުމަށްފަހު ރަޝްފޯޑް ކާމިޔާބުކުރި ލަނޑެކެވެ.\nއެޓީމުން މެޗުގައި ޖެހި ހަތަރުވަނަ ލަނޑަކީ ލިބުނު ޕެނަލްޓީއެއްގައި މެޗުގެ ފުރިހަމަ ވަގުތު ހަމަވާން ތިން މިނެޓައް ވެފައިވަނިކޮށް އެންތޮނީ މާޝިއަލް ކާމިޔާބުކޮށްދިން ލަނޑެކެވެ. އަދި ޔުނައިޓެޑުގެ ފަހު ލަނޑު ޖަހާ ރަޝްފޯޑު އޭނާގެ ހެޓްރިކް ފުރިހަމަކުރީ އިތުރުވަގުތުގެ ދެވަނަ މިނެޓުގައެވެ.\nމިއާއެކު ރަޝްފޯޑް ވެގެންގޮސްފައިވަނީ ބަދަލުކުޅުންތެރިއެއްގެ ގޮތުގައި ކުޅެންއަރާ ޔުނައިޓެޑުގައި ހެޓްރިކް ހެދި ދެވަނަ ކުޅުންތެރިއާ އާށެވެ. މީގެ ކުރިން މިލަގަބު އޮތް ހަމަ އެކަނި ކުޅުންތެރިއަކީ މިހާރު އެޓީމުގެ ކޯޗުކަމުގެ މަގާމުގައި ހުރި އޮލެގޮނަ ސޯލްޝެއާއެވެ. އޭނާ ބަދަލް ކުޅުންތެރިއެއްގެ ގޮތުގައި ހެޓްރިކް ހަދާފައިވަނީ 1999 ވަނަ އަހަރުގެ ފެބްރުއަރީ މަހު ޔުނައިޓެޑުން ނޮޓިންގްހަމް ފޮރެސްޓާ ދެކޮޅަށް ކުޅުނު މެޗުގައެވެ.\nމި ގްރޫޕުގައި ދެން ކުޅުނީ ފްރާންސްގެ ޕީއެސްޖީއާއި ތުރުކީގެ އިސްތާންބުލް ބަސަކްސަހިރެވެ. މިމެޗު ޕީއެސްޖީ ކާމިޔާބުކުރީ 0-2ގެ ނަތީޖާއަކުންނެވެ.\nހަމަހަމަ ކުޅުމެއް ފެނިގެންދިޔަ މި މެޗުގައި ޕީއެސްޖީގެ ދެ ލަނޑުވެސް އެޓީމުން ކާމިޔާބުކޮށްފައިވަނީ މެޗުގެ ދެވަނަ ހާފުގައެވެ. ދެޓީމުގެ ފަރާތުންވެސް ރަނގަޅު ހަމަލާތަކެއް ފެނިގެންދިޔަ މިމެޗުގައި ޕީއެސްޖީގެ ކީޕަރު ނަވާސް ވަނީ ނުރައްކާތެރި ހަމަލާތަކެއް ދިފާއުކޮށް މެޗުގައި މޮޅު ކުޅުމެއް ދައްކާފައެވެ.\nޕީއެސްޖީގެ ދެލަނޑުވެސް އެޓީމަށް ކާމިޔާބުކޮށްދިނީ ލޯން އެއްބަސްވުމެއްގެ ދަށުން އެވަޓަނުން އެޓީމަށް ބަދަލުވި އިޓަލީގެ ޒުވާން ފޯވާޑް މޮއިސް ކީންއެވެ. އޭނާގެ ފުރަތަމަ ލަނޑަކީ މެޗުގެ 63 ވަނަ މިނެޓުގައި އެމްބާޕޭ ނަގައިދިން ކޯނަރެއް މުޅިން ހުސްކޮށް ހުރެ ގޯލްގެ ތެރެއަށް ފޮނުވާލައިގެން ކާމިޔާބުކޮށްދިން ލަނޑެކެވެ.\nދެވަނަ ލަނޑަކީ މެޗުގެ ފުރިހަމަ ވަގުތު ހަމަވާން ދިހަ މިނެޓަށް ވެފައިވަނިކޮށް ޕަބްލޯ ސަރާބިއާ އޭރިއާ ތެރެއަށް ހުރަސްކޮށްދިން ބޯޅަ އެމްބާޕޭ ފައިގައި ޖެހިފައި އައުމުން ވަރަށް ރީތިކޮށް ގޯލްގެ ތެރެއަށް ފޮނުވާލައިގެން އޭނާ ކާމިޔާބުކުރި ލަނޑެކެވެ.\nމި ނަތީޖާތަކާއިއެކު ކުޅުނު ދެމެޗުންވެސް މޮޅުވެ ތާވަލްގެ އެއްވަނައިގައި އޮތީ ޔުނައިޓެޑެވެ. ދެވަނައިގައި ޕީއެސްޖީ އޮތީ ގޯލްގެ ތަފާތުން ތިންވަނައިގައި އޮތް ލިޕްޒިގުގެ މައްޗަށް ކުރިހޯދައިގެންނެވެ. ޕޮއިންޓެއް ނުލިބި ތާވަލްގެ ފުލުގައި އޮތީ އިސްތާންބުލް ބަސަކްސަހިރެވެ.\nފަހަތުން އަރާ ޔުނައިޓެޑަށް މޮޅެއް، ހީރޯއަކީ ކަވާނީ\nއަބަދުވެސް ޓީމުގެ ދިފާއުގައި ބަސް ބުނަން، އެކަމަކު މިއަދަކު އެކަން ކުރަން ނެތިން: ޕީއެސްޖީގެ ކޯޗް


India Ge Hospital Eh Gai Alifaan Roave 18 Covid Balimeehun Maruvejje - Vaguthu\nއިންޑިއާގެ ހޮސްޕިޓަލެއްގައި އަލިފާން ރޯވެގެން 18 ކޮވިޑް ބަލި މީހުން މަރުވެއްޖެ\nއިންޑިއާގެެ ހޮސްޕިޓަލެއްގައި އަލިފާން ރޯވެގެން ކޮވިޑް-19 އަށް ފަރުވާހޯދަމުން އައި 18 މީހަކު މަރުވެއްޖެއެވެެ.\nއިންޑިއާގެ މީޑިއާތަކުން ރިޕޯޓުކޮށްފައިވާ ގޮތުގައި އެެގައުމުގެެ ހުޅަނގުގެ ސަރަހައްދެއްގައި ހުރި މި ހޮސްޕިޓަލުގައި އަލިފާން ރޯވެ 18 މީހަކު މިހާތަނަށް ވަނީ މަރުވެެފައެވެ. މި ހާދިސާ ހިނގާފައި މިވަނީ ހަަލުވިކަމާއި އެކު ކޮވިޑް-19 އެ ގައުމުގައި ފެތުރެމުން އައުމާއި އެކު ހޮސްޕިޓަލްތައް ފުރި މުޅި ސިއްހީ ނިޒާމު ވަނީ ހުއްޓުމަކަށް އައިސްފައެވެ.\n"އޭއެެންއައި ނިއުސް އެެޖެންސީ" އިން ރިޕޯޓުކޮށްފައިވާ ގޮތުގައި މި ހާދިސާ ހިނގާފައި ވަނީ ރޭ ދަންވަރުގެ ވަގުތެއްގައެވެެ.\nފުލުހުންނާ ހަވާލާދީ އެެ ނޫހުން ރިޕޯޓުކޮށްފައިވާ ގޮތުގައި، އަލިފާން ރޯވެ އައިސީޔޫ އާއި ހަމައަށް އަލިފާންގަނޑު ފޯރާފައި ވަނީ ރޭ ދަންވަރު 12:30 ހާއިރު އެވެ. މި ހާދިސާގައި ހަމައެކަނި އައިސީޔޫ އިން ވެސް 12 މީހުންނަށްވުރެ ގިނަ މީހުން މަރުވެެފައިވާކަން ޔަގީންވެފައިއިވާ ކަމަށާއި، މިކަން އަންނަނީ އިތުރަށް ބަލަމުން ކަމަށް ފުލުހުންނާ ހަވާލާދީ އެ ނޫހުން ވަނީ ރިޕޯޓުކޮށްފައެވެެ.\nއެ ގައުމުގައި ކޮވިޑަށް ފައްސިވި މީހުންގެ ޖުމްލަ އަދަދު ވަނީ 19.1 މިލިއަނަށް އަރާފައެވެ.\nއެ ގައުމުން އިއްޔެ ކޮވިޑް ބަލީގައި މަރުވެފައި ވަނީ 3,522 މީހެކެވެ. ފާއިތުވެދިޔަ 10 ދުވަހު އެ ގައުމުގައި ކޮވިޑް ގައި މަރުވާ މީހުންގެ އަދަދުތައްވެސް ވަނީ ވަރަށް ބޮޑަށް އިތުރުވެފައެވެ.\nއިންޑިއާގައި ކޮވިޑަށް ފައްސިވާ މީހުންގެ އަދަދު ވަރަށް ބޮޑަށް އިތުރުވުމުން އެގައުމު މިހާރު އޮތީ ކޮވިޑްގެ ތޫފާނެއްގެ ތެރޭގައި ކަމަށް ބޮޑުވަޒީރު ނަރެންދްރަ މޯދީ ވަނީ ވިދާޅުވެފައެވެ. ނަމަވެސް ކޮވިޑް ކޮންޓްރޯލް ކުރުމަށް މުޅި އިންޑިއާ އެއްކޮށް ފުރަބަންދު ނުކުރާނެ ކަމަށް ރިޕޯޓްތައް ބުނެއެވެ. އެއީ މުޅި ގައުމު ފުރަބަންދު ކޮށްފިނަމަ ލިބޭ ގެއްލުން އަދި މާބޮޑުވާތީއެވެ.\nމެއި 1, 2021 17:10\nހާދަ ވަރަކަށް ހޮސްޕިޓަލްތަކުގަ ރޯވަނީ؟ އަދި ރޯވާ ހޮސްޕިޓަލްތަކުން އަނދަނީ ވެސް ކޮވިދ މީހުން!


Fahu vaquthuge goalaa eku Italy salaamaiyve Poland relegate vejje | Mihaaru\nއިޓަލީގެ ބިރާގީ އުފާފާޅިކުރާއިރު ޕިޗިނީ އާއި ބަރެއްލާ (ކ) ބައިވެރިވަނީ. --ފޮޓޯ: އޭއެފްޕީ\n15 އޮކްޓޯބަރ 2018 - 10:055comments\nމި މުބާރާތުގެ ފުރަތަމަ ޑިވިޝަންގެ ގޮތުގައި ބަލާ ލީގު އޭ ގެ ގްރޫޕް ތިނެއްގެ އެއް ވަނައިގައި ހަ ޕޮއިންޓާ އެކު އޮތީ ޕޯޗުގަލެވެ. އިޓަލީ ހަތަރު ޕޮއިންޓާ އެކު ދެ ވަނައިގައި އޮތްއިރު ޕޮލެންޑް ރެލިގޭޓްވީ އެއް ޕޮއިންޓާ އެކު ފުލަށް ގޮސްގެންނެވެ. ބާކީ އޮތް ޕޯޗުގަލް މެޗުން އެ ޓީމު މޮޅުވި ނަމަވެސް، އެ ޓީމަށް އިޓަލީގެ މައްޗަށް ކުރި ހޯދޭނެ ގޮތެއް ނެތެވެ.\nކޮންމެ ގްރޫޕެއްގެ އެއް ވަނަ އާއި ދެ ވަނަ ޓީމު ފުރަތަމަ ޑިވިޝަނުގައި ދެމި އޮންނައިރު މީގެ ތެރެއިން އެއް ވަނަ ޓީމަށް އަންނަ އަހަރުގެ ޖޫން މަހު އޮންނަ ފައިނަލް ބުރަކުން ފުރުސަތު ލިބޭނެ އެވެ. މި ގްރޫޕުގެ އެއް ވަނަ ކަނޑައެޅޭނީ ޕޯޗުގަލުން އިޓަލީ އާއި ޕޮލެންޑާ ދެކޮޅަށް ކުޅޭ މެޗުތަކަށް ފަހު އެވެ.\nވޯލްޑް ކަޕާއި ޔޫރޯ ނޯންނަ އަހަރުތަކުގައި ބާއްވާ މި މުބާރާތް ދެން އޮންނާނީ 2020 ގަ އެވެ. ހަތަރު ޑިވިޝަނެއްގެ ގޮތުގައި މި އަހަރު ކުރިއަށްދާއިރު 2020 ވަނަ އަހަރުގެ މުބާރާތުގެ ޑިވިޝަންތަކަށް ޓީމުތައް ރޭންކްކުރެވޭނީ މި އަހަރުގެ މުބާރާތުންނެވެ.\nޕޮލެންޑުގައި އެ ގައުމު އަތުން ރޭ އިޓަލީ މޮޅުވިއިރު މިއީ އާ ކޯޗު ރޮބާޓޯ މަންޗިނީގެ އިރުޝާދުގެ ދަށުން އެ ޓީމުން ހޯދި ފުރަތަމަ މޮޅެވެ. މި މެޗުގައި އިޓަލީން ވަނީ ބަލާ ހިތްވާ ފަދަ އެޓޭކިން ފުޓްބޯޅައެއް ކުޅެފަ އެވެ. ފުރަތަމަ ހާފުގައި ވެސް އެ ޓީމަށް ލަނޑު ޖަހާނެ ރަނގަޅު ފުރުސަތުތަކެއް ލިބުނެވެ. އެ ޓީމުން ނަތީޖާ ނެރުނު ގޯލް އިތުރު ވަގުތުގެ ދެ ވަނަ މިނެޓުގައި ބިރާގީ ޖެހީ ކޯނަރަކުން ހުރަސްވި ބޯޅައެއް ކެވިން ލަޒާނާ ބޮލުން ޖައްސާލުމުން ވެއްޓިގެންފައި ބޯޅަ ގޯލުގެ ތެރެއަށް ވައްދާލައިގެންނެވެ. މިއީ ފިއޮރެންޓީނާގެ ވާތު ބެކް ގައުމީ ޓީމަށް ކުޅެދިން ތިން ވަނަ މެޗެވެ.\nއޭނާ ގޯލް ޖެހުމަށް ފަހު އަތުގެ އިޝާރާތުން "13" ނަމްބަރު ދައްކައި އެ ގޯލް ހާއްސަކުރީ މިދިޔަ މާޗު މަހު މަރުވި ފިއޮރެންޓީނާ އާއި އިޓަލީގެ ޑިފެންޑަރު ޑޭވިޑް އެސްޓޯރީ އަށެވެ. ބިރާގީ ބުނީ މިހިސާބަށް އައުމަށް އޭނާ އަށް އެސްޓޯރީގެ އެހީތެރިކަން ވަރަށް ބޮޑަށް ލިބުނު ކަމަށެވެ.\n"އާ ފެށުމެއް ފެށިއްޖެ މިހާރު ވެސް،" މަންޗިނީ ބުންޏެވެ. "އަހަރެމެން މެޗު ޑޮމިނޭޓްކުރީ. ފުރަތަމަ ގޯލް އަހަރެމެން ޖަހަން ޖެހޭ. މެޗު 0-0 އިން އެއްވަރުވި ނަމަ އިންސާފުވެރި ނުވީސް. ވަރަށް ރަނގަޅު މެޗެއްގައި ރަނގަޅު މޮޅެއް މި ލިބުނީ."\nމި އަހަރުގެ ވޯލްޑް ކަޕަށް އިޓަލީ ކޮލިފައިނުވުމުން، އަލުން ޓީމެއް ބިނާކުރަން މަންޗިނީއާ ހަވާލުކޮށްފައިވާއިރު އޭނާ އަންނަނީ އާ ވަރަށް ގިނަ ކުޅުންތެރިންނަށް ފުރުސަތު ދެމުންނެވެ. އެގޮތުން ކެޕްޓަން ޖިއޯޖިއޯ ކިއެލީނީ އާއި ލިއޮނާޑޯ ބޮނޫޗީ ފިޔަވައި ޖުމްލަކޮށް ހިމެނެނީ އާ ކުޅުންތެރިންނެވެ. އާ ތަރިންގެ ތެރެއިން ނިކޮލޯ ބަރެއްލާ އާއި ފެޑެރިކޯ ކިއޭސާ ވަނީ ރޭ ރަނގަޅު ކުޅުމެއް ދައްކައިފަ އެވެ.


Mi Aharuge Furathama3Dhuvahu 10,000 Vure Gina Fathuruverin Aisfi - Vaguthu\nމިއަހަރުގެ ފުރަތަމަ ތިން ދުވަހު 10،000 އަށްވުރެ ގިނަ ފަތުރުވެރިން އައިސްފި\nމި އަހަރުގެ ފުރަތަމަ ތިން ދުވަހު 10،000 އަށްވުރެ ގިނަ ފަތުރުވެރިން ރާއްޖެ އައިސްފިއެވެ.\nޓޫރިޒަމް މިނިސްޓްރީން އާންމު ކޮށްފައި ތަފާސް ހިސާބުތަކުން ދައްކާ ގޮތުގައި މި ޖެނުއަރީ މަހުގެ ތިން ވަނަ ދުވަހާއި ހަމައަށް ރާއްޖެ އައިސްފައިވަނީ 10،360 ފަތުރުވެރިންނެވެ. އޭގެ ތެރެއިން މި މަހުގެ ފުރަތަމަ ދުވަހު އައިސްފައިވަނީ 2،005 ފަތުރުވެރިން އައިސްފައިވާއިރު، ދެވަނަ ދުވަހު އައިސްފައިވަނީ 4،160 ފަތުރުވެރިންނެވެ. އަދި އިއްޔެ އައިސްފައިވަނީ 4،195 ފަތުރުވެރިންނެވެ.\nމިއަހަރުގެ މިހާތަނަށް އެންމެ ގިނަ ފަތުރުވެރިން އައިސްފައިވަނީ މިދިޔަ އަހަރުވެސް އެންމެ ގިނައިން ފަތުރުވެރިން އައިސްފައިވާ ރަޝިއާއިންނެވެ. އެގޮތުން އެގައުމުން 3،226 ފަތުރުވެރިން އައިސްފައިވާއިރު، ދެވަނަ އަށް އެންމެ ގިނަ ފަތުރުވެރިން އައިސްފައިވަނީ ޔޫކްރޭނުންނެވެ. ދެން އެންމެ ގިނައިން އައިސްފައިވަނީ އިންޑިއާ އާއި ކަޒަކިސްތާނާއި އިނގިރޭސިވިލާތުންނެވެ.\nއެ ތަފާސްހިސާބުތައް ދައްކާގޮތުން މިހާރު ރާއްޖޭގެ، 12 އަތޮޅެއްގެ 40 ރަށެއްގައި 259 ގެސްޓް ހައުސްއެއް ހުޅުވައިގެން ހިދުމަތް ދެމުން ގެންދެއެވެ. އަދި ރާއްޖޭގެ 141 ރިސޯޓަކާއި މެރީނާއެއް ހުޅުވައިގެން ހިދުމަތް ދެމުންގެންދާއިރު، 11 ހޮޓަލަކާއި 130 ސަފާރީއެއް އޮޕަރޭޝަނަށް ގެނެސްފައި ވެއެވެ.\nއެގޮތުން އަންނަ އަހަރުގެ އޮކްޓޫބަރުގައި ރާއްޖޭގެ ފަތުރުވެރިކަމަށް 50 އަހަރު ފުރޭތީ އެކަމާއި ގުޅޭ ހާއްސަ ހަރަކާތްތަކެއް ބޭއްވުމަށް ޓޫރިޒަމް މިނިސްޓްރީން ވަނީ ނިންމާފައެވެ.


Health Minister Abdullah Ameen Councilaa bahdhalukurahvaifi\n7 ޑިސެމްބަރ 20185months ago\nހެލްތު މިނިސްޓަރ އަބްދުﷲ އަމީން މިހާރު އައްޑޫއަށް ކުރައްވަމުންގެންދަވާ ޒިޔާރަތުގެ ތެރެއިން އައްޑޫސިޓީ ކައުންސިލާ މިއަދު ބައްދަލުކުރައްވައިފިއެވެ.\nމިބައްދަލުވުމަކީ އައްޑޫސިޓީގެ ސިއްޙީ ނިޒާމުގެ ހާލަތު ބައްލަވާލެއްވުމަށް މިނިސްޓަރު އައްޑޫއަށް ކުރައްވާ ދަތުރުފުޅުގައި ސިއްހީ ދާއިރާގެ ކަންކަމާއި ގުޅޭގޮތުން ކައުންސިލާއެކު މަޝްވަރާކުރެއްވުމަށް ބޭއްވުނު ބައްދަލުވުމެކެވެ. މިބައްދަލުވުމުގައި އެމަނިކުފާނާއެކު ސްޓޭޓް މިނިސްޓަރު ޑރ. ޝާހް އަބްދުﷲ މާހިރާއި އިތުރު ބައެއް އިސް ފަރާތްތައް ބައިވެރިވެވަޑައިގެންނެވިއެވެ.\nމިބައްދަލުވުމުގައި ވާހަކަފުޅު ދައްކަވަމުން މިނިސްޓަރު އަމީން ވިދާޅުވިގޮތުގައި އައްޑޫސިޓީގެ ސިއްޙީ ނިޒާމުގެ ހާލާތު، އަދި ވަކިން ހާއްސަކޮށް ހިތަދޫ ރީޖަނަލް ހޮސްޕިޓަލުގެ ހާލަތު ވަރަށް ބޮޑަށް ދަށްކަން ގަބޫލުފުޅުކުރައްވާ ކަމަށެވެ. ނަމަވެސް އައްޑޫގައި މިހާރު ޤާއިމްކުރަމުންދާ ޓާޝަރީ ހޮސްޕިޓާލްގެ މަސައްކަތް ނިމުމާއެކު ފަސޭހަތަކެއް ލިބިގެންދާނެކަމުގެ އުއްމީދުތައް އެބަހުރި ކަމަށެވެ.\nމިނިސްޓަރު ވިދާޅުވިގޮތުގައި އައްޑޫސިޓީގެ ސިއްޙީ ނިޒާމު ވެއްޓިފައިއޮތް އަނދަވަޅުން އަރައިގަނެ ރަނގަޅުކުރުމަށްޓަކައި ސިއްޙީ މަރުކަޒުތަކާއި، ހޮސްޕިޓަލާއި، ސިއްޙީ ޙިދުމަތްދޭ ތަންތަން ވަކިވަކި ތަންތަނުގެ ގޮތުގައި މަސައްކަތްކުރުމުގެ ބަދަލުގައި އެއަށްވުރެ ބޭރަށް ވިސްނުން ގެނެސް ގުޅިލާމެހިގެން މަސައްކަތް ކުރަންޖެހޭ ކަމަށެވެ. އަދި އެގޮތުގެ މަތީން އައްޑޫސިޓީގެ ސިއްޙީ ނިޒާމު ބައްޓަންކުރަންޖެހޭކަމަށެވެ.\nކަންކަން ރޭވުމުގައި ވީހާވެސް ގުޅިގެން ޚިދުމަތް ދިނުމާ ގުޅޭ ގޮތުން ވާހަކަފުޅެ ދައްކަވަމުން މިނިސްޓަރު ވިދާޅުވިގޮތުގައި އެމްބިއުލާންސްތަކާއި ޕެރެމެޑިކްގެ ޚިދުމަތާއި ދޭތެރޭ ޤައުމީ ތަސައްވުރެއް އެބަހުރި ކަމަށެވެ. " ކޮންމެ ސިއްޙީ މަރުކަޒެއް ކޮންމެ ހޮސްޕިޓަލެއް ވަކިވަކި އެމްބިއުލާންސް ޚިދުމަތް ދިނުމުގެ ބަދަލުގައި ރާއްޖޭގެ ކޮންމެ ހިސާބަކުންވެސް، އެޚިދުމަތަކީ ސެންޓްރަލައިޒް ޚިދުމަތަކަށްވެފައި، އެއްނަބަރަކަށް ގުޅުއްވައިގެން ޙިދުމަތް ލިބޭނެ އިންތިޒާމު ހަމަޖެހިގެންދާނެ ގޮތަކާމެދު މިނިސްޓްރީގެ ވިސްނުންހުރީ"، މިނިސްޓަރު ވިދާޅުވިއެވެ. ހަމައެއާއެކު މެޑިކަލް ޓޫރިޒަމްވެސް އާންމުން އަތްފޯރާ ހިސާބަށް ގެނެސް، ގެސްޓްހައުސްތައް ގިނަ ރަށްރަށުގެ ސިއްޙީ ޙިދުމަތްދޭ ތަންތަން އެގޮތަށް ބައްޓަން ކުރުމަށް މިނިސްޓްރީގެ ވިސްނުން އެބަހުރިކަމުގައި މިނިސްޓަރު ވިދާޅުވިއެވެ.\nމިނިސްޓަރު އަމީންގެ މިދަތުރުފުޅުގައި ހިތަދޫ ރީޖަނަލް ހޮސްޕިޓަލާއި، އައިއެމްޑީސީ ހޮސްޕިޓަލާއި، މަރަދޫ އަދި ފޭދޫ ސިއްޙީ މަރުކަޒާއި، މަރަދޫފޭދޫގައި ޤާއިމްކުރެވިފައިވާ ދަމަނަވެއްޓަށް ޒިޔާރަތްކޮށް ކަންކަން ހުރިގޮތް މިނިސްޓަރު ވަނީ ބައްލަވާލައްވާފައެވެ. މީގެއިތުރުން އިކުއިޓޯރިއަލް ކޮންވެންޝަން ސެންޓަރުގައި މިހާރު ޤާއިމް ކުރަމުންދާ 100 އެނދުގެ ހޮސްޕިޓަލުގެ މަސައްކަތްވެސް އެމަނިކުފާނު ވަނީ ބައްލަވާފައެވެ.\n'ދިވެހި އުފެއްދުންތެރިކަމުގެ ގައުމީ މައުރަޒު 2019' ގައި ބައިވެރިވުމުގެ ފުރުސަތު ހުޅުވާލައިފި


SunOnline: Mausoomukan saabithu nuvaa nama kuhvveri...\nމައުސޫމުކަން ސާބިތު ނުވާ ނަމަ ކުށްވެރި ...\nއަޙުމަދު މާޖިދު 20 Apr 2016, 16:28\nއޭޕްރިލް 8، 2016: ހިމޭން ހިނގާލުމުގެ ނަމުގައި ނޫސްވެރިން މިޔަދު ކުރި އިހުތިޖާޖުގެ ތެރެއިން --- ސަން ފައިލް ފޮޓޯ\n2015 ވަނަ އަހަރު، އިނގިރޭސި ވިލާތުގެ ސައުތެމްޕްޓަނުގައި، އުމުރުން 17 އަހަރުގެ ޖެއި ޗެޝަޔަރ ދަން ޖެހިގެން މަރު ވިއެވެ. ހަޔާތާ މެދު މާޔޫސް ވެ، ދިރިއުޅުމުން އޭނާ އަތް ދޮވެލީ އަންހެން ކުއްޖަކު އޭނާގެ ބޮލުގައި ރޭޕުގެ ދޮގު ތުހުމަތު އެޅުވުމާ ގުޅިގެންނެވެ. ފުލުހުން ޗެޝަޔަރގެ މައްޗަށް މަސް ދުވަހުގެ ތަހުގީގެއް ހިންގިއެވެ. ތަހުގީގުން އެއްވެސް ކަމެއް ސާބިތު ނުވި އިރު، ފަހުން އަންހެން ކުއްޖާ ވަނީ އޭނާ ހެދީ ދޮގެއް ކަމަށް އިއުތިރާފު ވެފައެވެ. ނަމަވެސް އެއިރު ވަނީ ވަގުތު ފާއިތު ވެފައެވެ. "ޗެޝަޔަރ އަކީ ތަކުރާރުކޮށް ޖިންސީ ގޯނާ ކުރާ މުޖުރިމެއް" ކަމަށް އަންހެން ކުއްޖާ ބުނި ބުނުން އޮތީ ޗެޝަޔަރގެ ފޮޓޯއާ އެކު މީޑިޔާގެ ޒަރީއާއިން މުޅި ގައުމަށް ފަތުރައިފައެވެ. އިނގިރޭސި އިބާރާތެއް ބޭނުން ކުރާ ނަމަ، މުޖުތަމައުގައި ޗެޝަޔަރ އެއިރު ވަނީ "ނޭމް އެންޑް ޝޭމް" ކުރެވިފައެވެ.\nޗެޝަޔަރއަކަށް އަބުރު ގެއްލުމުގެ ވޭނަށް ކެތެއް ނުކުރެވުނެވެ. ފުލުހުން އޭނާގެ މައްސަލައިގެ ވޭދަނަ ބަންދު ކުރިތާ ހަފުތާއެއްހައި ދުވަސް ފަހުން، އޭނާ ދަން ޖެހިގެން މަރު ވީއެވެ. މިކަމާ ގުޅިގެން، ޓެލެގްރާފް ނޫހުގެ ކޮލަމިސްޓް އެލިސަން ޕިއަރސަން ލިޔުއްވައިފައި ވެއެވެ. "ޖެއިގެ ނަމާއި ފޮޓޯ އާއްމުކޮށް، ހާމަ ކުރެވުނު އިރު، ތުހުމަތު ކުރި މީހާގެ ނަމެއް ވެސް، އެއީ ކާކު ކަމެއް ވެސް، އޮފިޝަލުންނަށް ނޫނީ ނޭނގެއެވެ. އޮޅުމެއް ނެތް ގޮތުގައި، މިއީ ކަނޑައެޅިގެން ހުރި ބޭއިންސާފެވެ. މައުސޫމު ޒުވާނަކު ނުހަނު ނުބައި ޖަރީމާއެއްގެ ތުހުމަތުގައި، އެ ތުހުމަތަކީ ހަގީގަތެއް ކަން ކަށަވަރު ވެފައި ނުވާ ހާލު، ބޭޒާރު ކޮށް ފަލީހަތް ކޮށްލެވުނު އިރު، ނުބައި ނިޔަތަކާއި ހިތަކާ އެކު އޭނާ ބަދުނާމު ކޮށް އޭނާގެ ދިރިއުޅުން ބަރުބާދު ކޮށްލި މީހާއަށް ފިލައިގެން، ފޮރުވިގެން ހުރެވޭން ވީ ކީއްވެގެން ބާވައެވެ!"\nދައްކާން މި އުޅެނީ ކުރެވޭ ތުހުމަތެއް ސާބިތު ވުމުގެ ކުރީން މީސްމީހުން ފަލީހަތް ކޮށްލެވި، ބޭޒާރު ކޮށްލެވި، ބަދުނާމު ކޮށްލެވޭ މައްސަލައިގެ ވާހަކައެވެ. ރޭޕް، ގަތުލު، ކުޑަކުދީންނަށް ޖިންސީ ގޯނާ ކުރުން، ޒިނޭ، އަދި މި ނޫނަސް މިފަދަ ކޮންމެ ކުށެއްގެ ތުހުމަތުގައި ވިޔަސް ވެހެވެ. މި ވާހަކަ ދައްކާން މަޖުބޫރު ވަނީ، މި މައްސަލަ ދިވެހިރާއްޖޭގައި އިންތިހާއަށް ބޮޑު ވެފައި ވާތީއެވެ. މީހެއްގެ މައްޗަށް ތުހުމަތެއް ކުރެވޭ އިރަށް، ރަސްމީ ބައެއް އިދާރާތަކާއި މީޑިޔާގެ ބައެއް ފަރާތްތައް ގުޅިގެން، އެ މީހެއްގެ ދިރިއުޅުން ބަރުބާދު ކޮށްލާ މަންޒަރު އާއްމު ވަމުން ދާތީއެވެ.\nކުށް ސާބިތު ނުވާ ނަމަ މައުސޫމު\nއަދުލުއިންސާފުގެ އެންމެ އަސާސީ އެއް މަބްދައަކީ ކުށެއް ސާބިތު ނުވާހައި ހިނދަކު ކޮންމެ މީހަކީ ވެސް ކުށެއް ނެތް މީހެއް ކަމަށް ބެލުމުގެ މަބްދައެވެ. މިއީ ކޮންމެ މީހަކަށް މެ ގާނޫނުން ކަށަވަރު ކޮށްދޭ އަސާސީ ހައްގެކެވެ. ކީރިތި ރަސޫލާގެ ހަދީސްފުޅަކުން ނެގޭ މި މަބްދައު، އިންސާނީ ހައްގުތަކާ ބެހޭ ގާނޫނުތަކުގައި ވަނީ ހިމެނިފައެވެ. ޔުނިވަރސަލް އިސްލާމިކް ޑެކްލަރޭޝަންގެ5ވަނަ މާއްދާގައްޔާއި، ކެއިރޯ ޑެކްލަރޭޝަން އޮން ހިޔުމަން ރައިޓްސް އިން އިސްލާމްގެ 19 ވަނަ މާއްދާގައްޔާއި، ޔުނިވަރސަލް ޑެކްލަރޭޝަން އޮފް ހިޔުމަން ރައިޓްސްގެ 11 ވަނަ މާއްދާގައި މި ހައްގު ކަށަވަރު ކޮށްދެވިފައި ވެއެވެ. ދިވެހިރާއްޖޭގެ ގާނޫނުއަސާސީގެ 51 ވަނަ މާއްދާގައި ވެސް މި ވާހަކަ އެބައޮތެވެ.\nމީހެއްގެ މައްޗަށް ކުށެއް ސާބިތު ނުވާހައި ހިނދަކު، އޭނާ އަކީ މައުސޫމު މީހެއް ކަމަށް ބެލުމުގެ އުސޫލަކީ އިންސާނީ ތަހުޒީބުގެ އެންމެ އަލިގަދަ އެއް ދަންމަރެވެ. އެ އުސޫލަކީ މުޖުތަމައުތަކުގައި އަދުލުއިންސާފު ގާއިމު ކުރުމުގެ ނިޒާމުގެ ރަން ކުރިބޯށިތަކުގެ ތެރެއިން ކުރިބޯށްޓެކެވެ. އެ އުސޫލު ނެގެހެއްޓޭ މިންވަރު، އެއީ މުޖުތަމައެއް ތަހުޒީބު ވެ ކުރި އަރައިފައި ވާ މިންވަރު ދައްކުވައިދޭ އެންމެ މުހިއްމު އެއް ބަހާއެވެ. ކުށް ސާބިތު ވެފައި ނުވާ މައުސޫމު މީސްމީހުންނަށް އަދަބު ދެވުމާއި، މުޖުތަމައުގައި އެމީހުންގެ އަބުރު ކަތިލެވި، އެމީހުންގެ ދިރިއުޅުން ބަރުބާދު ކޮށްލެވުން، މިއީ މުޖުތަމައު ތަހުޒީބު ނުވާ ކަމުގެ އަލާމާތްތަކެވެ. މިއީ ޖަހާލަތާއި އަނިޔާގެ އެންމެ ނުބައި އެއް ވައްތަރެވެ.\nއިންސާނާ އާއި އިންސާނީ މުޖުތަމައުގެ ތަބީއަތު ހުންނަ ގޮތުން، މީހެއްގެ މައްޗަށް ކުރެވޭ ތުހުމަތެއްގެ ވާހަކަ މުޖުތަމައުގައި އާއްމު ވެއްޖެ ނަމަ، ހަގީގަތަށް ބެލުމެއް ނެތި، އެތައް ހާސް ބަޔަކު އެ ވާހަކަ ގަބޫލު ކުރެއެވެ. މުއްތަހަމަކީ ހަގީގީ ކުށްވެރިއެއް ކަމަށް ގަބޫލު ކުރެއެވެ. އެންމެ ހިތާމަ ހުރި ކަމަކީ، އެ ތުހުމަތަކީ ދޮގެއް ކަން ފަހުން ސާބިތު ވިޔަސް، އެއްކަލަ މީހާއާ މެދު މުޖުތަމައުގެ ޖަމާއީ ޚިޔާލު މުޅީން ބަދަލު ނުވާ ކަމެވެ. ދިވެހި ހަރު ބަހަކުން ދަންނަވާ ނަމަ، ގެއްލިއްޖެ އަބުރަކީ އަނބުރައި ލިބޭ އެއްޗެއް ނޫނެވެ.\nމުއްތަހަމަކީ ޖެއި ޗެޝަޔަރ ފަދަ މައުސޫމު މީހެއް ކަމަށް ވެދާނެއެވެ. އެފަދަ ހާލަތުގައި، އެ މީހެއްގެ ފޮޓޯ އާއްމު ކޮށް، ތުހުމަތުގެ ވާހަކަ ފަތުރައި، އޭނާ ފަލީހަތް ކޮށް ބަދުނާމު ކޮށްލެވޭ އިރު، އޭނާގެ އަބުރު ގެއްލި ދިރިއުޅުން ބަރުބާދު ވެގެން އެ ދަނީ އޭނާ ނުކުރާ ކުށެއްގެ ތުހުމަތުގައެވެ. އެފަދަ މީހެއްގެ ހިތުގައި އަޅާނެ ވޭނާއި ކެކުޅުމާއި، ނަފްސާނީ ގޮތުން އެމީހަކު އުފުލާނެ ބުރަތަކާއި، ކުރާނެ ހިތާމަތަކާ މެދު ވިސްނައިވަޑައިގެން ބައްލަވާށެވެ. އޭނާގެ މައްޗަށް ކުރެވުނު ދޮގު ތުހުމަތު ވަކި ހިސާބަކުން ދޫކޮށްލެވުނަސް، އަދި ކޯޓުން އޭނާގެ މައްޗަށް ކުށް ސާބިތު ނުވިޔަސް، މުޖުތަމައުގައި އޭނާގެ އަބުރު ގެއްލިގެން ދިޔަ ދިޔުން، އެއީ ނުވާ ކަމެއް ކަމަކަށެއް ނުހެދޭނެއެވެ.\nމުއްތަހަމަކީ ހަގީގީ ކުށްވެރިއެއް ކަމަށް ވިޔަސް، މީޑިޔާގެ ވަސީލަތުން އޭނާ ކުރި ކުށުގެ ވާހަކަ ފަތުރައި އާއްމު ކުރުމަކީ އަނިޔާއެކެވެ. އެހެނީ، ކުށެއް ކޮށްފި މީހަކަށް ގާނޫނުތަކުން ކަނޑައެޅިފައި ހުންނަ އަދަބުތައް ދެވެއެވެ. ކުށް ސާބިތު ވެއްޖެ ނަމަ، އެއްކަލަ އަދަބާ ކޮންމެ މީހަކުވެސް ކުރިމަތި ލައެވެ. އެ އަދަބު ތަހައްމަލު ކުރެއެވެ. ވީމާ، މީޑިޔާ ފަދަ ވަސީލަތްތައް މެދުވެރި ކޮށް އޭނާގެ އަބުރު ދުއްވައިލުން، އެއީ އޭނާއަށް ދެވޭ އިތުރު އަދަބެއް ކަން ޔަގީނެވެ. ކޮންމެ އިންސާނަކީ ވެސް ހުރުމަތަކާއި ކަރާމާތެއް ލިބިގެން ވާ މީހަކަށް ވާ ހިނދު، މީހަކު ކުރި ކުށަށް ގާނޫނުން ކަނޑައަޅައިފައި ވާ އަދަބު ދިނުމުގެ އިތުރުން، ފަލީހަތާއި ބަދުނާމާއި އަބުރު ކަތިލުމުގެ އަދަބު ވެސް އޭނާއަށް ދޭން ޖެހޭ ބާވައެވެ!\nވިސްނައިލާން ޖެހޭ އެހެން ކަމެއް ވެސް އެބައޮތެވެ. އެއީ މީހެއްގެ މައްޗަށް ކުރެވޭ ދޮގު ތުހުމަތެއްގެ ޚަބަރުތައް އޮންލައިން ނޫސްތަކުގައި ޝާއިއު ކުރުމަށް ފަހު، އެ މީހާ އަކީ މައުސޫމު މީހެއް ކަން ސާބިތު ވިޔަސް، އެއްކަލަ ޚަބަރުތަކާއި ރިޕޯޓުތައް އޮންލައިން އަރުޝީފުތަކުގައި ހުންނަ ހުރުމެވެ. ނަތީޖާއެއްގެ ގޮތުން، އެ މީހާގެ ނަން ލިޔެލައިގެން ސާޗެއް ކޮށްލައިފި ނަމަ، އެއްކަލަ ލިޔުންތައް ފެންނާން ހުރެއެވެ. އެ ލިޔުންތައް ވެގެން އެ ދަނީ ކުށެއް ނެތް މީހެއްގެ ނިތްކުރީގައި މުޖުރިމެއް ކަމުގެ އަނިޔާވެރި އަދި ދޮގު ލޭބަލް ޖަހާ ދާއިމީ ކުށުގެ ރެކޯޑަކަށެވެ.\nކީރިތި ރަސޫލާގެ ހަދީސްފުޅެއްގައި އޮންނަ ގޮތުން، ޝަރީއަތަކީ ހެކިތަކާއި ބުއްދީގެ ދަލީލުތަކުން ސާބިތު ކުރެވޭ ކަމެއްގެ މައްޗަށް ހުކުމް ކުރެވޭ، ނުވަތަ ބޭރުފުށަށް ހިނގާ އެއްޗެކެވެ. މި އުސޫލަކީ މި ޒަމާނުގެ ހުރިހާ ގާނޫނީ ނިޒާމުތަކެއްގައި ވެސް ބަލައިގަނެވިފައި ވާ އުސޫލެކެވެ. އިނގިރޭސި ވިލާތުގެ ނަންހުރި ފަނޑިޔާރެއް ކަމަށް ވާ ލޯރޑް ސްކާރމަން ވިދާޅުވެފައި ވަނީ "ޝަރީއަތުގެ ނިޒާމުގެ މަގުސަދަކީ ހަގީގަތް ނުވަތަ ތެދަކީ ކޮބައިތޯ ހޯދައި ބެލުން ނޫން" ކަމަށާއި، އެ ނިޒާމުގެ މަގުސަދަކީ ބޭރުފުށަށް ސާބިތު ވާ ކަންކަމަށް ރިއާޔަތް ކޮށްގެން "އަދުލުއިންސާފު ގާއިމު ކުރުން" ކަމަށެވެ. މި އުސޫލުން ޝަރީއަތް ކުރާ އިރު، ކުށް ސާބިތު ވާ މީހާ އަކީ ވެސް ހަގީގަތުގައި މައުސޫމު މީހަކަށް ވެދާނެއެވެ. އެފަދަ ހާލަތުގައި، ގާނޫނުން އޭނާއަށް ދޭ ނުހައްގު އަދަބުގެ އިތުރުން، އޭނާގެ އަބުރު ވެސް ކަތިލައިލާން ވީތޯއެވެ؟ މި ހުންނަނީ ބޮޑެތި އަނިޔާ ނޫން އެހެން ކޮން ކަމެއްތޯއެވެ؟\nކުށުގެ ތުހުމަތު ކުރެވޭ މީހުންގެ ވާހަކަ މީޑިޔާ ފަދަ ވަސީލަތްތައް މެދުވެރި ކޮށް މުޖުތަމައުގައި ފެތުރުމަކީ "ނޫސްވެރިކަން" ކަމަށް ބައެއް މީހުން ދެކެއެވެ. ކުށް ކުރާ މީހުންނާއި ކުށުގެ ވާހަކަ މީޑިޔާގައި ދައްކައި ހެދުމުން، އެކަމުން މީހަކަށް ނުވަތަ ބަޔަކަށް ފައިދާތަކެއް ކުރާ ކަމަށް ދެކޭ މީހުން އުޅެއެވެ. ނަމަވެސް މިއީ ރަނގަޅު ވިސްނުމެއް ނޫނެވެ. ނޫސްވެރިކަމަކީ މުޖުތަމައު ބިނާ ކޮށް، އަދުލުއިންސާފުގެ އަގުތައް ނަގަހައްޓައި، އިންސާނީ ކަރާމާތް ރައްކައުތެރި ކުރުން ފަދަ މާތް މަގުސަދުތަކަކަށް ޓަކައި ކުރެވޭ ކަމެކެވެ. ނޫސްވެރިކަމުގެ އަމާޒަކީ ގެއްލުން ދިނުމާއި، ހިތްދަތިކަމާއި ވޭނާއި ކެކުޅުމުގެ އަލިފާން ޖެހުމެއް ނޫނެވެ. އަދުލުއިންސާފުގެ އުސޫލުތަކާއި އިންސާނީ އުޚުއްވަތްތެރިކަމާއި އިންސާނީ ކަރާމާތާއި ހުރުމަތާއި ބުއްދީގެ ހަމަތަކާއި އަގުތައް، މީޑިޔާގެ ދޮރޯށްޓާ ހަމައިން ތައުލީގު ވުމަކީ ގަބޫލު ކުރެވޭނެ ގޮތެއް ނޫނެވެ.\nކުށްވެރިއަކަށް ވެސް ގާނޫނުން ދޭ އަދަބުގެ އިތުރުން އޭނާ ފަލީހަތް ކޮށްލުމުގެ ސަބަބުން އެކަކަށް ވެސް ލިބޭ މޮޅެއް ނޯވެއެވެ. ކުށްވެރިޔާއަށް ވެސް، އޭނާ ކުރި ކުށުގެ ސަބަބުން ގެއްލުން ލިބުނު މަޒުލޫމުންނަށް ވެސް، އަދި މުޖުތަމައަށް ވެސް އެކަމުން ލިބޭ ފައިދާއެއް ނޯވެއެވެ. އެއާ ޚިލާފަށް، ކުށްވެރިޔާ ފަލީހަތް ކޮށްލުމުން ނުކުންނަނީ ހުސް ނުބައި ނަތީޖާތަކެވެ. މިސާލަކަށް، ކުށް ކުރިކަން ސާބިތު ވާ މީހާ މުޖުތަމައުގައި ފަލީހަތް ކޮށްލުމުން، ވަރަށް ގިނަ ފަހަރު، އޭނާއާ މުޖުތަމައާ ގުޅުން ކެނޑެއެވެ. މުޖުތަމައު އޭނާ ދެކެ، އަދި އޭނާ މުޖުތަމައު ދެކެ ނަފުރަތު ކުރާން ފަށައެވެ. އާޚިރު ނަތީޖާ އަކީ އޭނާގެ ހިތުގައި މުޖުތަމައާ ދެކޮޅުވެރި ވުމާއި، މުޖުތަމައުގެ ކިބައިން ބަދަލު ހިފުމުގެ ޝުއޫރު އުފެދި، އިތުރު ކުށްތަކަށް އަރައިގަތުމަށް އޭނާގެ ނަފްސިއްޔާތު ތައްޔާރު ވުމެވެ. ހަމައެހެންމެ، ނުބައި އަމަލުތަކާއި ޖަރީމާތަކުގެ ވާހަކަ މީޑިޔާ ފަދަ ވަސީލަތްތައް މެދުވެރި ކޮށް މުޅި މުޖުތަމައުގައި ފެތުރުމުން، އެފަދަ ޖަރީމާތަކަކީ އާދައިގެ ކަންކަން ކަމުގެ ވިސްނުން މުޖުތަމައުގައި އުފެދެއެވެ. ބޮޑެތި ޖަރީމާތަކަށް މުޖުތަމައު "ޑީސެންސިޓައިޒް" ނުވަތަ ބޭހިއްސު ވެއެވެ.\nމީޑިޔާ ޝަރީއަތާއި މީޑިޔާގެ ޒިންމާ\nކުށުގެ ތުހުމަތުތަކުގެ ވާހަކަތައް ފަތުރައި، ކިޔުންތެރީންގެ ކޮމެންޓުތަކުގެ މަސާލާގަނޑާ ވެސް އެކު، މުއްތަހަމު ފަލީހަތް ކޮށް އޭނާ އަކީ ކުށްވެރިއެއް ކަމުގެ ވިސްނުން މީޑިޔާ މެދުވެރި ކޮށް ފެތުރުމަކީ މި ޒަމާނުގައި ވަރަށް ބޮޑަށް އާއްމު ވެފައި ވާ ކަމެކެވެ. މިއީ އާދައިގެ ކަމެކޭ ގިނަ ބަޔަކަށް ހީ ކުރެވެނީ ވެސް މި ކަން އާއްމު ވެފައި ވާ ވަރުންނެވެ. ހަގީގަތުގައި މިއީ "މީޑިޔާ ޓްރަޔަލް" ހިންގުމެވެ.\n"މީޑިޔާ ޓްރަޔަލް" އަކީ 1967 ވަނަ އަހަރު، "ދަ ފްރޮސްޓް ޕްރޮގްރާމް" ގައި އިނގިރޭސި ވިލާތުގެ މަޝްހޫރު ނޫސްވެރިޔާ ސަރ ޑޭވިޑް ޕެރަޑީން ފްރޮސްޓް ބޭނުން ކުރެއްވި އިބާރާތެއް ކަމަށް ވާ "ޓްރަޔަލް ބައި ޓެލެވިޜަން" މި އިބާރާތުން އުފެދުނު މަފްހޫމެކެވެ. "މީޑިޔާ ޓްރަޔަލް" ނުވަތަ "މީޑިޔާ ޝަރީއަތޭ" ކިޔަނީ، ތުހުމަތެއް ކުރެވޭ މީހެއްގެ މައްޗަށް ކޯޓު ހުކުމެއް ކުރުމުގެ ކުރީން ނުވަތަ ފަހުން ވިޔަސް، އެ މީހަކީ ކުށްވެރިއެއް ކަމުގެ ވިސްނުން މީސްތަކުންގެ ސިކުނޑިތަކުގައި އުފެދޭ ގޮތަށް، އަދި އެ މީހާގެ އަބުރު ނަގައިލެވޭ ގޮތަށް، މީޑިޔާ މެދުވެރި ކޮށް ލޚިޔާލާއިމައުލޫމާތު ފެތުރުމެވެ. ޝައްކެއް ނެތް ގޮތުގައި، މިއީ އިންސާނީ ކަރާމާތާއި ހުރުމަތާ ޚިލާފު ޖަރީމާއެކެވެ. އިންސާނީ ތަހުޒީބާއި އަދުލުއިންސާފުގެ ހަމަތަކާ މުޅީން ފުށުއަރާ، އަޚްލާގީ ވަބާއެކެވެ.\nމީޑިޔާ ޝަރީއަތުގެ ސަބަބުން ލިބޭ އެންމެ ބޮޑު އެއް ގެއްލުމަކީ، ކުށެއް ނެތް މީހެއްގެ މައްޗަށް ތުހުމަތުތައް ކުރެވި، މުޅި މުޖުތަމައުގެ ފޯކަސް އެ މީހަކަށް ހުއްޓި، އޭގެ އަސަރު ތަހުގީގު ކުރާ ފަރާތްތަކަށް ވެސް ކުރުމެވެ. ނަތީޖާއެއްގެ ގޮތުން، ހަގީގީ ކުށްވެރިޔާ އެ ފަރުދާގެ ފުރަގަހުގައި ފިލައި ހުންނާނެ ފަރުދާއެއް ދަމައިލަދެވެއެވެ. ގާނޫނާއި އިންސާފަށް ފިލައިގެން އުޅޭނެ އިތުރު ވަގުތު އޭނާއަށް ހޯދައިދެވެއެވެ. ނަމަވެސް މީޑިޔާ ޝަރީއަތުގެ ސަބަބުން އެންމެ ބޮޑު އަނިޔާ އަބަދުވެސް ލިބެނީ ދޮގު ތުހުމަތު ރައްދު ވާ މީހާއަށެވެ. ދެ މިސާލަކަށް ބަލައިލަމާތޯއެވެ.\n2010 ވަނަ އަހަރުގެ ތެރޭގައި، އިނގިރޭސި ވިލާތުގެ ބްރިސްޓަލްގައި އުމުރުން 25 އަހަރުގެ ޖޮއޭން ޔީޓްސްގެ ގަތުލުގެ ތުހުމަތުގައި، ކުރީގެ ކޮލެޖް ޕްރޮފެސަރެއް ކަމަށް ވާ ކްރިސް ޖެފަރީޒް ހައްޔަރު ކުރެވުނެވެ. އެއާއެކު، އިނގިރޭސި މީޑިޔާއަށް އީދެއް އައި ފަދައެވެ. ގާތިލަކީ ޖެފަރީޒް ކަމަށް ބުނެ، އެކިއެކި ގޮތްގޮތަށް ލިޔެފައި ހުރި ޚަބަރުތަކާއި ރިޕޯޓުތަކުގެ ސިލްސިލާތައް ދަމައިލެވުނެވެ. ޖެފަރީޒްގެ ހަޔާތުގެ މުޅި ވާހަކަ ނިއުޅައިލައި، މުޖުތަމައުގައި އޭނާ ފަލީހަތް ކޮށް، ކުށްވެރިއެއް ކަމުގެ ސިއްކަ އޭނާގެ ނިތްކުރީން ފެށިގެން ފަސްބަޔަށް ޖަހައި ނިންމައިލިއެވެ. އާޚިރުގައި ފުލުހުންގެ ތަހުގީގުން ސާބިތު ވީ ޖެފަރީޒް ކުށެއް ނުވެސް ކުރާ ކަމެވެ. މާ ފަހުން، ހަގީގީ ގާތިލު އަތުލައިގަނެވުނު އިރު، އޭނާގެ ވާހަކަ މީޑިޔާއަކަށް ނާރައެވެ. ނުހައްގުން ހިންގި މީޑިޔާ ޝަރީއަތުގެ ސަބަބުން އިންދިރާސް ވެގެން ދިޔައީ މައުސޫމު މީހެއްގެ ދިރިއުޅުމެވެ.\nއެހެން ހާދިސާއެކެވެ. 2000 ވަނަ އަހަރުގެ ޖުލައި މަހުގެ ތެރޭގައި، އިނގިރޭސި ވިލާތުގެ "ސަން" ނޫހުން، ކުޑަކުދީންނަށް ޖިންސީ ގޯނާ ކުރުމުގެ ކުށް ސާބިތު ވެ ހުކުމް ތަންފީޒު ކުރުމަށް ފަހު މުޖުތަމައުގައި އުޅޭ މީހުންގެ ފޮޓޯއާ އެކު އެ މީހުންގެ މައުލޫމާތު ހާމަ ކުރުމުގެ ކެންޕޭނެއް ފެށިއެވެ. މައްސަލަ ޖެހުނީ، ކުށް ނުކުރާ މީހެއް ކަމަށް ވާ ޑޭވިޑް ގެޒްލީގެ ފޮޓޯ "ސަން" ގައި ޝާއިއު ކުރި ހިސާބުންނެވެ. އެއާއެކު، ގެޒްލީއަށް ކުރިމަތި ލާން ޖެހުނީ ތަހައްމަލު ކުރާން ދަތި އަނިޔާތަކާއެވެ. ބަޔަކު އޭނާއަށް ހަމަލާ ދީ ތަޅައި ހާނީއްކަ ވެސް ކުރިއެވެ. އެންމެފަހުން އެ ފަކީރަށް ޖެހުނީ އަމިއްލަ އަވަށުގައި ނުއުޅެވިގެން، ގެދޮރު ދޫކޮށްލައިފައި ފިލައިގެން އުޅޭށެވެ. ފަހުން، ހަގީގަތް ހާމަ ވެ، މައާފަށް އެދުމުގެ ގޮތުން ހާސަރުގެ ސެހެރީއެއް "ސަން" ނޫހުގައި ޝާއިއު ވެސް ކުރިއެވެ. ނަމަވެސް އެއިރު ގެޒްލީގެ އަބުރު ގެއްލި، އޭނާގެ ދިރިއުޅުން ވަނީ ބަރުބާދު ވެފައެވެ.\nއަޅުގަނޑުގެ ހިތަށް އަރައެވެ. މީހެއްގެ މައްޗަށް ކުށެއްގެ ތުހުމަތު ކުރެވޭ އިރަށް، ނުވަތަ ކުށެއް ސާބިތު ވާ އިރަށް، އެކަމާ ބެހޭ ޚަބަރާއި ރިޕޯޓުތައް ލިޔާން ވަގުތު ހޭދަ ކުރާ އިރު، ނޫސްވެރީން ލިޔާނެ އެއަށްވުރެ މުހިއްމު ތަކެތި ހަމަ ނުހުންނަނީ ބާވައެވެ! ޖަވާބު ވެސް ސާފެވެ. ނޫސްވެރީން ލިޔާނެ ތަކެތި ނުހުންނަނީކީ ނޫނެވެ. މާ ބޮޑަށް ކަންފަސޭހަ ވެސް ކޮށްލެވެނީއެވެ. މީހެއްގެ މައްޗަށް ތުހުމަތު ކުރެވޭ ނުވަތަ ކުށެއް ސާބިތު ވާ ހާލަތުގައި ވެސް، މުއްތަހަމު ނުވަތަ ކުށްވެރިޔާ ބަހައްޓައިފައި، ސީދާ އެ މައްސަލަޔަށް ފޯކަސް ކޮށްގެން، ބިނާ ކުރަނިވި ގޮތެއްގައި ލިޔުންތައް ލިޔެވޭނެއެވެ.\nމިސާލަކަށް، މުދައްރިސަކު ދަރިވަރަކަށް ޖިންސީ ގޯނާ ކުރި ކަމުގެ ތުހުމަތެއް ފެންމަތި ވުމުން، މުދައްރިސުގެ ފޮޓޯ ޖަހައިގެން އޭނާ ފަލީހަތް ކުރާން އުޅުމުގެ ބަދަލުގައި، މަދަރުސާތަކުގައި ކުދީންނަށް ޖިންސީ ގޯނާ ކުރުމުގެ މައްސަލައިގެ ވާހަކަ ދައްކާން ވީ ނޫންތޯއެވެ؟ ރަސްމީ ފަރާތްތަކުން މައުލޫމާތު ހޯދައި، ޚަބީރުންނާ ވާހަކަ ދައްކައި، މުޖުތަމައުގައި މި މައްސަލަ އޮތް މިންވަރު ހޯދާން ވީ ނޫންތޯއެވެ؟ މި މައްސަލަ ދަނީ ބޮޑު ވަމުން ތޯ ނުވަތަ ނޫން ތޯ، ބަލައި ދިރާސާ ކުރާން ވީ ނޫންތޯއެވެ؟ މީސްތަކުން މިފަދަ ޖަރީމާތައް ހިންގާ ސަބަބުތަކާއި، އެކަންކަން ހުއްޓުވުމުގެ ނިޒާމު އޮތް ގޮތާއި، އެކަންކަން ހުއްޓުވުމަށް ޓަކައި އަޅާން ޖެހޭ ފިޔަވަޅުތަކާ މެދު ބިނާ ކުރަނިވި ޚިޔާލުތައް ފާޅު ކުރާން ވީ ނޫންތޯއެވެ؟ އަނިޔާ ލިބޭ ކުދީންނަށް ބޭނުން ވާ އެހީތެރިކަން ފޯރު ކޮށްދޭ "ވިކްޓިމް ސަޕޯޓް" ޕްރޮގްރާމުތައް ހުރިނެތް ގޮތް ބަލައި، އެ ނިޒާމު ތަރައްގީ ކުރެވިދާނެ ގޮތްތަކާ މެދު ވާހަކަ ދައްކާން ވީ ނޫންތޯއެވެ؟ މި ދަންނަވާ ބީދައިން މަސައްކަތް ކޮށް، ކޮލަމްތަކާއި ޚިޔާލުތަކާއި ރިޕޯޓުތައް ލިޔުމުން، އެއޮތީ މީޑިޔާގެ މަސައްކަތް ހަގީގީ މާނައިގައި ކުރެވިފައެވެ. މިގޮތަށް މަސައްކަތް ކުރުމުން، ނުކުންނާނީ ވެސް ހެޔޮ ނަތީޖާއެވެ. މުޖުތަމައުގައި މީޑިޔާ އަދާ ކުރާ މާތް، މަތިވެރި، ޝަރަފުވެރި، ފަޚުރުވެރި ޒިންމާ އަކީ މިއީއެވެ. "ހަތަރު ވަނަ އެސްޓޭޓު" ގެ ދަރަޖަ މީޑިޔާއަށް ހައްގު ވާ ހަގީގީ ސަބަބަކީ މިއީއެވެ.\nކީރިތި ޤުރްއާނުގެ ނޫރު ސޫރަތުގެ 19 ވަނަ އާޔަތުން އެނގޭ ގޮތުގައި، މުއުމިނަކާ މެދު ފާހިޝް އަމަލުތަކާއި ނުބައި ޖަރީމާތަކުގެ ވާހަކަ ދައްކައި، މުޖުތަމައުގައި އެ ވާހަކަ ފަތުރައި އާއްމު ކުރުމަކީ ނުހަނު ނުބައި ފާފައެކެވެ. މުސްލިމަކަށް ފާފައެއް ކުރެވުނަސް، އެކަން ސިއްރު ކުރުމަކީ ދީނުގައި އޮތް ގޮތެވެ. މުސްލިމަކަށް ކުށެއް ކުރެވޭ ހާލަތުގައި، އެ ވާހަކަ އާއްމު ކޮށް ފެތުރުމަކީ މި އަމުރުފުޅަށް ގޮން ޖެހުމެވެ. މީޑިޔާގެ ވަސީލަތުން މީސްތަކުންގެ އަބުރު ކަތިލައިފައި "އަހަރެމެންނަކީ މީޑިޔާ" އޭ މިއަދު ބުނެވިދާނެއެވެ. "މި ފަތުރަނީ މައުލޫމާތޭ" ބުނެ މިއަދު ފަރުޖައްސައިލެވިދާނެއެވެ. ނަމަވެސް ގިޔާމަތް ދުވަހުން، ކުށެއް ނެތް މީހެއްގެ އަބުރު ނަގައިލީ ކީއްވެތޯ ސުވާލު ކުރެވުމުން، "ބައްލަވާ، އަޅުގަނޑަކީ މީޑިޔާ" އޭ ބުނެގެން ސަލާމަތް ވެވޭނެ ބާވައެވެ! ދެއުޅިއެއްނުވާ ފޭކު ބަހަނާތަކުން އެ ދުވަހު ކަމުފޮޅާނެ ބާވައެވެ!\nކޮންމެ އާއްމު އުސޫލަކުން ވެސް އިސްތިސްނާ ވާ ހާލަތުތައް ހުރެއެވެ. މުއްތަހަމުންނާއި ކުށްވެރީންގެ ވާހަކަ މީޑިޔާގައި ނުދެއްކުމުގެ އާއްމު އުސޫލުގެ ވެސް އިސްތިސްނާތަކެއް ހުންނާނެއެވެ. މިސާލަކަށް، ދައުލަތުގެ ސިޔާސީ ޒައާމަތަކީ، ރައްޔިތުންގެ ފަރާތުން ވަރަށް ބޮޑު އަމާނާތަކާ ހަވާލު ވެގެން ތިބޭ ބައެކެވެ. އެމީހުން އެމީހުންގެ ޒިންމާއަށް ޣައްދާރު ވެ، ދައުލަތަށާއި ގައުމާއި ގައުމިއްޔަތާއި ރައްޔިތުންނަށް ގެއްލުން ލިބޭ ގޮތަށް ހިންގާ ޖަރީމާތަކުގެ ވާހަކަ، ކޮންމެވެސް ހިސާބަކުން މީޑިޔާގައި ދައްކާން ޖެހޭނެއެވެ. ވިޔަފާރިވެރި ކުންފުނިތައް ފަދަ ފަރާތްތަކުން، ރައްޔިތުންނާއި މުޖުތަމައަށް ގެއްލުން ދެނިވި ގޮތުގައި ހިންގާ ޖަރީމާތަކުގެ މައުލޫމާތު، ރައްޔިތުންނަށް އެނގޭން ޖެހޭނެއެވެ. މި ނޫނަސް މިފަދަ އިސްތިސްނާ ހާލަތުތައް ހުންނާނެއެވެ. ނަމަވެސް މި ފަދަ ހާލަތުތަކުގައި ވެސް، މީޑިޔާ މެދުވެރި ކޮށް އެ ވާހަކަ އާއްމު ކުރާން ޖެހޭނީ ހަރުދަނާ އުސޫލުތަކެއްގެ ތެރެއިންނެވެ. ތޯތޯ ވާހަކަތަކުގެ ގޮތުގައެއް ނޫނެވެ.\nއަޅުގަނޑުމެން ގާނޫނުތައް ހަދާން ވީ، މި ކަންކަމަށް ރިއާޔަތް ކޮށްގެންނެވެ. ކަމާ ބެހޭ އާއްމު އުސޫލާއި، އިސްތިސްނާތައް ވެސް، ހިކުމަތްތެރި އަދި އިންސާފުވެރި ހަމަތަކެއްގެ ތެރެއިން ކަނޑައަޅައިގެންނެވެ. އަޅުގަނޑުމެންގެ ސަމާލުކަން ދޫކުރާން ޖެހޭ އެންމެ ބޮޑު އެއް މައްސަލައަކީ، މުއްތަހަމެއްގެ މައްޗަށް ކުށް ސާބިތު ނުވަނީސް އޭނާ އަކީ ކުށްވެރިއެއް ކަމުގެ ވިސްނުން ފަތުރައި އޭނާގެ އަބުރު ކަތިލައި ދިރިއުޅުން ބަރުބާދު ކޮށްލުމުގެ ބަރުބަރީ ސަގާފަތެވެ. ކުށްވެރިއަކަށް ވެސް، ގާނޫނުން ދޭ އަދަބުގެ ބޭރުން އޭނާ ފަލީހަތް ކޮށް، ބޭޒާރު ކޮށް، ބަދުނާމު ކުރުމުގެ ނުބައި ސަގާފަތެވެ. މީސްމީހުން ކުރާ ކުށްތަކުގެ ތެރެއިން، މީޑިޔާގައި ހާމަ ކުރާން ޖެހޭ ކަންކަމާއި، އެނޫން ކަންކަން ވަކި ނުކުރެވި އޮތުމުގެ ސަބަބުން އެތައް ބަޔަކަށް ދެވޭ ބޮޑު އަނިޔާގެ މައްސަލައެވެ. މައުސޫމުކަން ސާބިތު ނުވާ ނަމަ ކުށްވެރިއޭ ބުނާ މީޑިޔާ ޝަރީއަތުގެ ސަގާފަތެވެ.


Veterans cup: Police balikoh New semi aa gaathah | Mihaaru\nވެޓެރަންސް ކަޕްގައި ސިފައިންގެ ކުޅުންތެރިއަކު ކައިރިން ނިއުގެ އައްޔަ (ވ) ބޯޅަ ހިފައިގެންދާން މަސައްކަތްކުރަނީ.-- ފޮޓޯ: ނިޝާން އަލީ/ މިހާރު\nވެޓްރަންސް ކަޕް: ޕޮލިސް ބަލިކޮށް ނިއު ސެމީއާ ގާތަށް\n09 ޖޫން 2018 - 01:004comments\nކުރީގެ ފުޓްބޯޅަ ކުޅުންތެރިންނަށް ހާއްސަކޮށްގެން ކުރިއަށްދާ ވެޓްރަންސް ކަޕްގައި މިއަދު ކުޅުނު މެޗުން ފަސޭހަކަމާ އެކު 4-0 އިން ޕޮލިސް ކްލަބް ބަލިކޮށް ނިއު ރޭޑިއަންޓް މުބާރާތުގެ ސެމީ ފައިނަލުގެ ޖާގައަކާ ގާތަށް ޖެހިލައިފި އެވެ.\nމުބާރާތުގައި ފައިނަލުގެ ސީދާ ޖާގަ ހޯދާފައިވަނީ ކުޅުނު ހުރިހާ މެޗަކުން މޮޅުވަމުން އަންނަ ކްލަބް ވެލެންސިއާ އެވެ. އަނެއް ޖާގަ ލިބޭނީ ދެ ވަަނަ އާއި ތިން ވަނައިގެ މެދުގައި ކުޅޭ ސެމީ މެޗުން މޮޅުވާ ޓީމަކަށެވެ. ދެ ވަނަ ބުރުގެ ތާވަލްގެ އެއް ވަނައިގައި ވެލެންސިއާ އޮތީ 12 ޕޮއިންޓާ އެކު އެވެ. ދެ ވަނައިގައި އޮތް މާޒިޔާ އާއި ތިން ވަނައިގައި އޮތް ނިއު އަށް ލިބިފައިވަނީ ހަ ޕޮއިންޓެވެ.\nމާޒިޔާ ކުޅޭ ފަހު މެޗުގައި މާދަމާ ނުކުންނާނީ ސިފައިންނާ ދެކޮޅަށެވެ. ސިފައިންނަށް ސެމީގެ ޖާގައެއް ލިބޭނީ ބޮޑު ތަފާތަކުން މާޒިޔާގެ މައްޗަށް ކުރި ހޯދައިގެންނެވެ. ސިފައިން ތިން ވަނައިގައި އޮތީ ތިން ޕޮއިންޓާ އެކު އެވެ. އެންމެ ފުލުގައި ޕޮއިންޓެއް ނުލިބި އޮތް ޕޮލިސް ވަނީ ކަޓައިފަ އެވެ.\nޓާފް އެއް ނަމްބަރު ދަނޑުގައި މިއަދު ކުޅުނު މެޗުގައި ނިއުގެ ހަތަރު ލަނޑުގެ ތެރެއިން ތިން ލަނޑު ޖަހައި ޓީމުގެ ކެޕްޓަން އަލީ ޝަމީމް (އައްޔަ) ވަނީ ހެޓްރިކެއް ހަދައިފަ އެވެ. އޭގެ ތެރެއިން ދެ ލަނޑަކީ މެޗުގެ މޮޅު ކުޅުންތެރިއަކަށް ހޮވުނު އައްޔަ ޕެނަލްޓީން ކާމިޔާބުކުރި ގޯލުތަކެކެވެ. ނިއުގެ އަނެއް ލަނޑު ޖެހީ އާދަމް ފަޒީހް (ފަޒިއްކޮ) އެވެ.\nމެޗުގެ 45 އަހަރުން މަތީގެ ކުޅުންތެރިއަކަށް ހޮވުނީ ނިއުގެ އަބްދުﷲ ޝިފާއު އެވެ.\nމި މުބާރާތުގެ ޗެމްޕިއަންކަން އެންމެ ފަހުން ދެ ފަހަރު ވެސް ހޯދީ ނިއު އެވެ. ނިއު އިން އަމާޒުހިފާފައިވަނީ މި ފަހަރު މުބާރާތުގެ ތަށި މިލްކުކުރާށެވެ. މުބާރާތުގެ އެންމެ ކާމިޔާބު ޓީމަކީ ވެލެންސިއާ އެވެ. އެ ޓީމު ވަނީ މި މުބާރާތުގެ ތަށި ހަތަރު ފަހަރު އުފުލާލައިފަ އެވެ. އޭގެ އިތުރުން ސޮކަ ވެޓެރަންސް އިން ވެސް ވަނީ މި މުބާރާތް ކާމިޔާބު ކޮށްފަ އެވެ.\nއިތުރު ލިޔުންތައް ނިއުރޭޑިއަންޓް ސ.ކ ވެޓަރަންސް ކަޕް ޕޮލިސް ކްލަބް


ދ. މާއެނބޫދޫ ޞިއްޙީމަރުކަޒަށް ރެޖިސްޓަރޑް ނާރސް / ސީނިއަރ ރެޖިސްޓަރޑް ނާރސް /ކްލިނިކަލް ނާރަސްގެ މަގާމަށް މީހަކު ހޯދުމަށް\nދ. މާއެނބޫދޫ ޞއްޙީމަރުކަޒުގައި މަސައްކަތް ކުރެއްވުމަށް ޝައުޤުވެރިވާ ފަރާތްތަކަށް މަރުޙަބާ ދަންނަވަމެވެ. މިވަޒީފާއަށް ބޭނުންވަނީ މަސައްކަތަށް ޝައުޤުވެރިކަންހުރި، ޤާބިލް މީހެކެވެ.\nސީ.އެސް 1-8 (ގްރޭޑް 1)\nދ. މާއެނބޫދޫ ޞިއްޙީމަރުކަޒު / ދ. މާއެނބޫދޫ\n1.ބަލިމީހުންނަށް ނަރސިންގ ކެއަރދިނުމާއި އަދި މިކަމުގައި އިޙްސާންތެރިކަމާއެކު އެމީހުންގެ ޖިސްމާނީ ނަފްސާނީ އަދި އިޖްތިމާޢީ ބޭނުންތަކަށް ރައްކާތެރިވުން.\n2.ބަލިމީހުންނަށް ދިމާވާ އާދަޔާޙިލާފް ކަންތައްތައް ޑޮކްޓަރުންނަށް ރިޕޯރޓްކުރުމާއި އަދި ރިފަރކޮށްފައިތިބޭ މީހުން އެޑޮކްޓަރަކަށްއެންގުން.\n3.ޑޮކްޓަރުންގެ ލަފާގެމަތިން ބަލިމީހުންނަށް ދެވޭފަރުވާގެ ރީހެބިލިޓޭޝަނާ ބެހޭގޮތުން އެމީހުންނަށް މަޢުލޫމާތުދިނުން.\n6.މަރުކަޒަށް ޒިޔާރަތް ކުރާމީހުންނަށް ހެލްތުއެޑިއުކޭޝަންދިނުމާއި ޙާއްސަގޮތެއްގައި މާބަނޑުމީހުންނާއި ވިހެއުމަށްފަހު ދޫކޮށްލާ ބަލިމީހާގެ އާއިލާއަށް (މަންމައަދިބައްޕަ) އަށް ގާތުންކިރުދިމާއިބެހޭ ގޮތުންނާއި ދޭތެރެދުރުކުރުމާއި ބެހޭގޮތުން މަޢުލޫމާތު ދިނުން.\n7.މަރުކަޒުގައި ސިއްޙީގޮތުން މީހުންހޭލުންތެރި ކުރުމަށާއި ހެލްތު ޕްރޮމޯޝަން ސެކްޝަނުން ހިންގޭ ތަފާތު ޕްރޮގްރާމްތަކުގައި އަމަލީގޮތުން ބައިވެރިވުން.\n8. ޑިއުޓީއާއި ހަވާލުވުމުގެ ކުރިން އިންވެންޓްރީ ޗެކްކޮށް މަދުވާތަކެތި ރިޕްލޭސްކުރުން.\n9.މަރުކަޒުން ބަލިމީހަކު މާލެ ނުވަތަ އެހެން ވެސްތަނަކަށް ރިފަރ ކުރަންޖެހިއްޖެ ހާލަތެއްގައި އެމީހަކާއި އެކު އެތަނަކަށް ދިއުން.\n13.އޮފީހުގެ ރަސްމީ މަސައްކަތްތަކާ ގުޅޭގޮތުން ހަވާލުކުރެވޭ އެންމެހައިކަންތައްތައް ކުރުން.\nރެޖިސްޓަރޑް ނާރސް، ސީ.އެސް 8-1 ގްރޭޑްގައިމަދުވެގެން2އަހަރު މަސައްކަތްކޮށް މަސައްކަތުގެ ފެންވަރުބެލުމުގެ ނިޒާމުން ވިދިވިގެން %85 އިންސަންތަ އިންމާކްސް ހޯދާފައިވުން.\nމޯލްޑިވްސް ނާރސިން މިޑްވައިފްރ ކައުންސިލް ޤަބޫލުކުރާ ނާރސިންގ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާޞިލްކޮށްފައިވުން\n1.ފުރިހަމަކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަންގެ ވެބްސައިޓް އަދި ހެލްތް މިނިސްޓްރީގެ http://health.gov.mv ވެބްސައިޓުންނާ ދ. މާއެނބޫދޫ ޞިއްޙީމަރުކަޒުގެ އޮފީހުން ލިބެން ހުންނާނެއެވެ. )\nމަޤާމަށް އެދި ހުށައަޅަންޖެހޭ ތަކެތި ހުށައަޅާނީ 20 އޭޕްރީލް 2020 ވާ ހޯމަ ދުވަހުގެ 13:00 ގެ ކުރިން ދ. މާއެނބޫދޫ ޞިއްޙީމަރުކަޒުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 21 އޭޕްރީލް 2020 ން 23 އޭޕްރީލް 2020 އާ ދެމެދު ދ. މާއެނބޫދޫ ޞިއްޙީމަރުކަޒުގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، މި މުއްދަތުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާއި ގުޅިގެން މަޢުލޫމާތު ސާފުކުރައްވަން ގުޅުއްވާނެ ނަމްބަރަކީ 6760645އެވެ. އީ-މެއިލް ކުރާނީ ([email protected]) އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަނުކުރުމުގެ މިންގަނޑުތަކާއި އުޞޫލުތައް އަދި އެއުޞޫލުތަކާ ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަންގެ ވެބްސައިޓްގެ ޑައުންލޯޑްސްގެ "އައްޔަންކުރުމުގެ އުޞޫލާގުޅޭ" (http://www.csc.gov.mv/dv/recruitment-usool) އިން ލިބެން ހުންނާނެއެވެ.\n09 ޝައުބާން 1441\n02 އޭޕްރީލް 2020